**Umhvørvismálaráðið**

|  |  |
| --- | --- |
| Dagfesting: | Skrivið her |
| Mál nr.: | Skrivið her |
| Málsviðgjørt: | Skrivið her |
| Ummælistíð: | Skrivið frá/til |
| Eftirkannað: | Lógartænastan dagfestir |

**Uppskot til**

**Løgtingslóg um broyting í løgtingslóg um tinglýsing**

(Talgild tinglýsing)

**§ 1**

Í løgtingslóg nr. 55 frá 16. august 1962 um tinglýsing, sum seinast broytt við løgtingslóg nr. 31 frá 9. mars 2023 verða gjørdar hesar broytingar:

1. Í § 1, stk. 1 verður “føstum eigindómi” broytt til: “fastogn”, “lýsast á tingi” broytt til: “tinglýsast” og “eigindómin” broytt til: “ognina”.
2. Aftaná § 1 verður sett:

**“§ 1 a.** Undirveð í ognarveðbrøvum skal tinglýsast fyri at fáa gildi móti avtalum um ognarveðbrævið og móti avtalum um fastognina ella rættargangi móti fastognina.

*Stk. 2.* Undirveð eftir stk. 1 og avtala ella rættargangur eftir § 1, stk. 1, sum skal kunna ota burtur ótinglýst rættindi í einum ognarveðbrævi ella innan ognarveðbrævsins hámarksupphædd, skal vera tinglýst og rættindihavarin eftir avtaluni í góðvari.

*Stk. 3.* Ein veðhavari við tinglýstum undirveði í einum ognarveðbrævi kann í góðvari við trygd í ognarveðbrævinum og við prioriteti frammanfyri seinni tinglýstum veðrættindum í ella innan fyri ognarveðbrævsins hámarksupphædd og rættargangi, víðka tað tryggjaða skuldarviðurskiftið inntil ta tíð, fráboðan um tey eftirstandandi rættindini eru komin fram til veðhavaran.

*Stk. 4.* Avhending ella onnur flyting av rættindum, sum nevnt í stk. 1, skal tinglýsast fyri at fáa gildi móti avtalum um veðbrævið og móti rættargangi.

1. § 2 verður orðað soleiðis:

**“§ 2.** Landsstýrisfólkið kann áseta reglur um, at rættindi, sum sambært lóg eru galdandi eftir § 1 uttan tinglýsing og sum eru alment atkomilig í eini almennari skrá, ikki kunnu tinglýsast.

*Stk. 2* Landsstýrisfólkið kann eisini áseta reglur um striking av tinglýstum rættindum, sum eru fevnd av reglum sambært stk. 1.”

1. Í § 5 verður “, og við avhending av pantibrævi, tá ið avhendingin fer fram” strikað.
2. Í § 6, stk. 1 verður 2. pkt. strikað.
3. Í § 10, stk. 1 verður “ávísum føstum eigindómi” broytt til: “ávísari fastogn”, “felagseigindómi” verður broytt til: “felagsfastogn” og “ávísan fastan eigindóm” verður broytt til: “ávísa fastogn”. Aftaná “eigindóm” verður sett: “ella í einum ognarveðbrævi við veði í eini ávísari fastogn”. Og “- ella fyri pantibræv sambært flutningi –“ verður strikað.
4. § 12, stk. 1 verður orðað soleiðis:

“Til tinglýsing av dómi ella aðrari almennari rættaravgerð, sum eftir sínum innihaldi skal fastseta, stovna, broyta ella taka av rættindi í ávísari fastogn ella í einum ognarveðbrævi við veð í ávísari fastogn, skal váttan frá tí valdi, sum tikið hevur avgerðina, leggjast fram ella váttað útskrift úr tess bókum, og avgerðin skal viðvíkja tí persóni, sum eftir tingbókini hevur heimild at ráða yvir fastognini.”

1. § 13, stk. 1 verður orðað soleiðis:

“Við úttøku, tó ikki úttøka grundað á veðbræv við veði í lutinum, og lóghaldi í fastogn og tá ið søla ella yvirtøka av fastogn á almennari tvingsilssølu er farin fram, skal fútin beinanvegin geva Tinglýsingini frásøgn um hetta til tinglýsingar. Tá ið gjaldstrot og alment skifti er, sum fevnir um fastogn, skal skiftirætturin ella eksekutortestamenti á sama hátt beinanvegin lata Tinglýsingina frásøgn um hetta til tinglýsingar.”

1. Í § 13 verður sum stk. 4 sett:

“*Stk. 4.* Landsstýrisfólkið kann avgera, at fráboðanir um aðrar avgerðir, tiknar av einum dómsstóli, skulu fráboðast til tinglýsingar av dómstólinum.”

1. Í § 15, stk. 5 verður aftan á “tey” síðst í setninginum sett: “, sbr. tó stk. 6.” Í § 15, stk. 5 verður 2. pkt. strikað. Í § 15, stk. 5 verður “blað eigindómsins” broytt til: “blaðið hjá fastognini”
2. Í § 15 verður aftan á stk. 5 sum nýtt stk. sett:

“*Stk. 6.* Eitt skjal viðvíkjandi veðrætti, burtursæð frá rættarveði, lógarfestum veði og undirveði í einum ognarveðbrævi, skal altíð tilskila teir einstøku prioritetir, ið frammanfyri eru, og stødd teirra. Eitt skjal viðvíkjandi veðrætti innan ognarveðbrævsins hámarksupphædd skal umframt tilskila tey einstøku rættindi, ið frammanfyri eru, í ognarveðbrævinum og innan ognarveðbrævsins hámarksupphædd. Eitt skjal viðvíkjandi undirveði í einum ognarveðbrævi skal einans tilskila tey einstøku rættindi, ið frammanfyri eru, í ognarveðbrævinum og innan ognarveðbrævsins hámarksupphædd.”

1. § 18, stk. 1, 2. pkt. og 4. pkt. verða strikað. Í § 18, stk. 1, 1. pkt. verður “Tinglýsingarstovunnar” broytt til: “hjá Tinglýsingini”, “hvønn eigindóm” verður broytt til: “hvørja fastogn” og “eigindómurin” verður broytt til: “fastognin”
2. Aftaná § 24 verður sum kapittul 4 a sett:

**“Kapittul 4 a**

**Tinglýsingargrundarlag og tinglýsingarháttur við talgildari innlating**

**§ 24 a.** Við skjøl og átekningar skilst í hesi lóg talgild skjøl og talgildar átekningar. § 28 er ikki galdandi fyri talgild veðbrøv.

*Stk. 2.* Tinglýsing kann einans fremjast grundað á skjøl og átekning útgivin við talgildari undirskrift.

*Stk. 3.* Landsstýrisfólkið kann áseta nærri reglur um tøknilig krøv til skjøl og talgilda undirskrift, undir hesum áseta avgreiðslugjald fyri nýtslu av talgildari undirskrift.

*Stk. 4.* Landsstýrisfólkið kann áseta nærri reglur um, at persónar, ið ikki kunnu fáa talgilda undirskrift, kunnu fráboða rættindi grundað á pappírsskjøl, um framferðaháttin í tí sambandi og um rættarvirknaðin av hesum.

**§ 24 b.** Eitt skjal, sum verður fráboðað til tinglýsingar, skal innihalda upplýsingar um matrikulnummar og adressu á viðkomandi fastogn. Skjalið skal innihalda upplýsing um p-tal ella v-tal á fráboðara og á teimum, sum sambært skjalinum hava skyldur ella rættindi, og skjalið skal tilskila, hvønn Tinglýsingin við bindandi virknaði kann senda allar frásagnir tinglýsingini viðvíkjandi.

*Stk. 2.* Tað skal framganga av skjalinum, um tað er útgivið sambært fulltrú, sbr. kapittul 7 a ella av einum góðkendum fráboðara, sbr. kapittul 7 b.

*Stk. 3.* Fleiri rættindi kunnu ikki stovnast við einum skjali.

**§ 24 c.** Um privat skjal skal kunna tinglýsast, skal tað eftir innihaldi sínum fastseta, stovna, broyta ella taka av rættindi í ávísari fastogn ella í felagsfastogn, ið hoyrir til ávísa fastogn, ella í einum ognarveðbrævi við veði í eini ávísari fastogn og sýna sum útgivið ella viðtikið sambært grannastevnulógini ella hagalógini av honum ella teimum, sum eftir tingbókini eru heimilaði at ráða yvir viðkomandi rættindum, ella sum útgivið við samtykki hansara.

*Stk. 2.* Ásetingin í § 10, stk. 2 um sannvitnir er ikki galdandi fyri talgild skjøl.

**§ 24 d.** Til strikingar av veðbrøvum ella rættindum í einum ognarveðbrævi krevst samtykki frá tí, sum sambært tingbókini er heimilaður ella prógv fyri, at veðrætturin er burturdottin sambært dómsúrskurði.

**§ 24 e.** § 14, stk. 1, 1. og 2. pkt. eru ikki galdandi fyri skjøl, sum ikki lúka tær sambært hesi lóg ásettu tøkniligu kravfestingarnar.

*Stk. 2.* Inniheldur skjalið ikki tær í § 24 b, stk. 1 nevndu upplýsingar, verður skjalið burturvíst. Sama er galdandi um skjalið ikki hevur talgilda undirskrift ella lýkur tær sambært hesi lóg ásettu tøkniligu kravfestingar.

**§ 24 f.** Fyri hvørja fastogn er ein talgild akt, sum inniheldur eina fullfíggjaða endurgeving av teimum á fastognini tinglýstu skjøl. Strikaði skjøl verða flutt til eina søguliga akt.”

1. Í § 27, 1. pkt. verður “- ella eftir flutningi á pantibræv –“ strikað og

aftan á 2. pkt. verður sum nýtt pkt. sett:

“Við avhendan av einum tinglýstum umfaraveðbrævi til ognar ella veð eru ásetingarnar í §§ 27 a og 27 b eisini galdandi.”

1. Í § 27 verður aftan á stk. 1 sum nýtt stk. sett:

“*Stk. 2* Eitt tinglýst veðbræv, undir hesum ognarveðbræv, sum veitir veð í teimum í § 42 a nevndu akførum, er ikki umfaraskjal, uttan so tað greitt er ásett í veðbrævinum. Skaðaloysisbrøv eru ikki umfaraskjøl.”

1. Aftan á § 27 verður sett:

**“§ 27 a.** Tá eitt tinglýst umfaraveðbræv er avhendað til ognar ella veð av tí, ið sambært tingbókini er heimilaður, og ognarin í góðvari hevur tinglýst avhendingina, kann ognarin ikki verða møttur við nøkrum av teimum í § 15, stk. 1 í Lov om Gældsbreve nevndu mótmælum frá skuldaranum.

*Stk. 2.* Skuldarin varðveitir síni mótmælir eftir § 16 í Lov om Gældsbreve sjálvt yvir fyri einum ognara í góðvari. Sama er galdandi fyri mótmælir skuldarans eftir § 17 í Lov om Gældsbreve.

**§ 27 b.** Tá eitt tinglýst umfaraveðbræv er avhendað til ognar ella veð av tí, ið sambært tingbókini er heimilaður, og ognarin í góðvari hevur tinglýst síni rættindi, forðar tað ikki rættindi ognarans, at tann sambært tingbókini heimilaður var ómyndugur ella vantaði rætt at ráða yvir veðbrævinum.

**§ 27 c.** Fyri tann, sum hevur tinglýst eina avhending av einum umfaraveðbrævi til ognar ella veð, kann skuldarin einans krevja mótrokning við krøvum á avhendaran, um ognarin visti, at skuldarin hevði eitt krav, sum kundi mótroknast, og at skuldarin vildi vera fyri missi, um avhendingin forðaði fyri mótrokning.

*Stk. 2.* Møguleikin at mótrokna krøv, sum stavað frá sama rættarviðskifti sum veðbrævskravið, verður tó varðveittur hóast avhendingina, uttan so at annað er ásett í reglunum um mótmælir hesum viðvíkjandi.”

1. Í § 29, stk. 1 verður aftan á “leigu” sett: “, rentum og avdrátti á tinglýstum umfaraveðbrøvum,”
2. § 29, stk. 2 verður orðað soleiðis:

“*Stk. 2.* Tá eitt tinglýst umfaraveðbræv er avhendað til ognar ella veð, kann ein skuldari í góðvari við loysandi virknaði rinda gjaldkomnar rentur til avhendaran. Sama er galdandi fyri avdrátt, sum eftir tinglýstum veðbrævi, skal rindast eftir ávísum ásettum tíðspunktum.”

1. Aftan á § 29 verður sett:

**“§ 29 a.** Skuldarin sambært einum tinglýstum umfaraveðbrævi ella sambært eini tinglýstari undirveðsetan av einum ognarveðbrævi hevur einans skyldu at rinda skuldina móti avlýsing av veðbrævinum ella undirveðsetanini.

**§ 29 b.** Rindar skuldarin sambært einum tinglýstum umfaraveðbrævi avdrátt áðrenn gjaldkomutíð, undir hesum serligar avdráttir, kann skuldarin krevja veðbrævið niðurlýst samsvarandi. Rindar skuldarin eftir gjaldkomutíð avdrátt, sum eftir veðbrævinum skal rindast eftir ávísum ásettum tíðspunktum, kann skuldarin einans krevja serstaka kvittan.

*Stk. 2.* Eru skuldarviðurskiftini hildin uppat, kann skuldarin krevja veðbrævið avlýst. Eru skuldarviðurskiftini broytt við avtalu, váttan um mótrokning, dómi ella uppsøgn, kann skuldarin krevja hetta tinglýst.”

1. Í § 31, stk. 1 verður aftan á 1. pkt. sum nýtt pkt. sett:

“Sama er galdandi fyri góðvarnan ognara, sum eftir regluni í § 27 a, stk. 2, 2. pkt., skal virða eitt mótmæli viðvíkjandi veðbrævinum.”

1. Í § 34 verður sum stk. 3 innsett:

“*Stk. 3.* Ásetingarnar í stk. 1 og 2 eru samsvarandi galdandi fyri talgild skjøl, tó soleiðis at móttøkutíðspunktið í 1. pkt. er avgerandi í mun til talgild skjøl.”

1. Sum yvirskrift yvir kapittul 6 a verður sett:

***“II. Tinglýsing viðvíkjandi leysafæi og ognarvirðum yvirhøvur”***

1. § 42 b, stk. 3 verður strikað og í staðin verður sett:

“*Stk. 3.* Undirveð í ognarveðbrøvum, sum veitir veð í akførum nevnd í § 42 a, skulu tinglýsast fyri at fáa gildi móti avtalum gjørdir í góðvari um veðbrævið, og móti avtalum um akfarið ella rættargangi móti akfarinum.

*Stk. 4.* Undirveð og rættargangur eftir stk. 1 og undirveð eftir stk. 3, sum skal ota burtur ótinglýst rættindi í einum ognarveðbrævi, sum veitir veð í akførum nevnd í § 42 a, ella innan ognarveðbrævsins hámarksupphædd skal vera tinglýst og rættindahavarin eftir avtaluni í góðvari.

*Stk.* *5.* Ásetingin í § 1 a, stk. 3 er samsvarandi galdandi fyri ein veðhavari við tinglýstum undirveði í einum ognarveðbrævi, sum veitir veð í akførum nevnd í § 42 a.

*Stk.* *6.* Ásetingarnar í § 15, stk. 6 eru samsvarandi galdandi við tinglýsing av rættindum í einum ognarveðbrævi, sum veitir veð í akførum nevnd í § 42 a, ella innan ognarveðbrævsins hámarksupphædd.

*Stk.* *7.* Avhending ella onnur flyting av teimum í stk. 1 og 3 nevndu rættindum skal tinglýsast fyri at fáa gildi móti avtalum gjørdar í góðvari um viðkomandi rættindi og móti rættargangi móti rættindunum.”

1. Í § 42 c, stk. 2, 2. pkt. verður aftan á “akfari” sett: “ella í einum ognarveðbrævi við veði í einum ávísum akfari” og í § 42 c, stk. 2, 3. pkt. verður aftan á “stk. 3” sett: “, § 24 a, stk. 2, § 24 b, stk. 2 og stk. 3” og
2. § 42 c, stk. 3, 1. pkt. verður strikað og sum nýtt 1. pkt. verður sett:

“Viðvíkjandi veðbrøvum er § 24 d samsvarandi galdandi.”

1. Í § 42 d, stk. 1 verður aftan á “dagbókina” sett: “við móttøku.”.
2. § 42 d, stk. 1, 2. pkt. verður orðað soleiðis:

“§ 14, stk. 1, 1. og 2. pkt. og § 15, stk. 1-3 eru samsvarandi galdandi.”

1. § 42 d, stk. 2, 2. pkt. verður orðað soleiðis:

“§ 15, stk. 5 er samsvarandi galdandi.”

1. Í § 42 d, stk. 3 verður aftan á “akfarsbókina.” sett: “og fær skjalið átekning um, at tað er tinglýst, um tíðspunktið fyri móttøku og raðtal.”
2. Í § 42 d, stk. 3 verður aftan á 2. pkt. sum nýtt 3. og 4. pkt. sett:

“Um so er, at tvinni rættindi í sama akfari verða meldaði til tinglýsingar samstundis og tey ganga hvørt móti øðrum, verður viðmerking gjørd um hetta í akfarsbókini, og á skjalið. § 16, stk. 3-4 er samsvarandi galdandi.”

1. Í § 42 e, stk. 1 verður áðrenn 1. pkt. sum nýtt pkt. sett:

“Eitt skjal verður roknað sum móttikið frá tí tíðspunkti, tað er komin fram til Tinglýsingina og rættarfylgja tinglýsingarinnar verður roknað frá tí tíðspunkti. Hetta er tó ikki galdandi um skjølini ikki lúka tøkniligar ásetinginarnar ásettar við heimild í hesi lóg.”

1. Í § 42 e, stk. 1 verður aftan á “akfarsbókina” sett: “og fráboðan um, at skjalið er tinglýst, er sent.”
2. Í § 42 e, stk. 1, 2. pkt. verður “degi” broytt til: “tíðspunkt” og “meldað” broytt til: “móttikið”.
3. Í § 42 e, stk. 1, 3. pkt. verður “meldað” broytt til: “móttikið” og “sama dag” broytt til: “samtíðis”.
4. Í § 42 e verða sum stk. 2 og stk. 3 sett:

*Stk. 2* Tíðspunktið fyri móttøku verður kunnað fráboðaranum og verður tikin fyri bein, uttan so at nøktandi prógv er ført, at so er ikki. Sama regla er galdandi fyri hitt, sum í dagbókini stendur.

*Stk. 3* Hevur skjalið ikki talgilda undirskrift, verður tað burturvíst sbr. § 24 a, stk. 2. Landsstýrisfólkið kann áseta, at aðrir feilir og manglar skulu hava sama virknað.

1. Yvirskriftin yvir § 43 verður strikað.
2. Aftan á § 49 a verður sum kapittul 7 a og kapittul 7 b sett:

**“Kapittul 7 a**

**Nýtsla av fulltrú**

**§ 49 b.** Tann, ið er heimilaður at ráða ella sigur seg hava rætt at ráða yvir rættindum, kann eftir ásetingunum í stk. 2 og 3 umframt ásetingum ásettar sambært stk. 5, geva einum øðrum persóni fulltrú at útgeva og fráboða skjøl viðvíkjandi viðkomandi rættindum til tinglýsingar, undir hesum váttarnir. Fulltrúin kann fráboðast, áðrenn viðkomandi er heimilaður at ráða.

*Stk. 2.* Fulltrúin skal sendast Tinglýsingini talgild ella á pappíri. Tinglýsingin sendir fráboðan um skráseting av fulltrúini til tann, ið hevur fráboðað fulltrúina. Talgildar fulltrúir skulu hava talgilda undirskrift frá fulltrúarveitara. Fulltrúir á pappíri skulu dagfestast og undirskrivast av fulltrúarveitara og undirskrift útgevarans skal, um fulltrúin fevnir um útgevan og fráboðan av skeytum ella veðbrøvum, vera váttað av einum advokati ella tveimum øðrum sannvitnum. Vitnini skulu í orðum vátta, at undirskriftin er sonn, dagsetingin bein og at útgevarin er myndugur. P-tal hjá vitnunum skulu tilskilast. Nevnda váttan tørvast ikki, tá ið skjalið er útgivið av almennum stovni.

*Stk. 3.* Ein fulltrú kann einans vera grundarlag fyri útgevan og fráboðan av skjølum til tinglýsingar, undir hesum váttanir, í tí tiðarskeiði fulltrúin er ásett at vera galdandi.

*Stk.* *4.* Er fulltrúin ikki skrásett hjá Tinglýsingini áðrenn móttøku av einum skjali, sum verður fráboðað til tinglýsingar sambært fulltrúini, verður skjalið tinglýst við freist til innlating av fulltrúini. Skjalið verður strikað, um fulltrúin ikki er innlatin til Tinglýsingina til ásettu freist. Ásetingin í 1. pkt. er tó ikki galdandi við tinglýsing av átekning á einum áður tinglýstum skjali ella við avlýsing av einum skjali.

*Stk. 5.* Landsstýrisfólkið kann áseta nærri reglur um gerð og innihald av fulltrúini, sum skal innlatast til Tinglýsingina, undir hesum at fulltrúin skal innihalda upplýsing um p- og v-tal á fulltrúarveitara og fulltrúarhavara, og at fulltrúir á pappíri skulu vera gjørdar soleiðis, at tær kunnu lesast við tólbúnaði (maskinelt), umframt hvussu leingi fulltrúin kann vera galdandi.

**Kapittul 7 b**

**Góðkendir fráboðarir**

**§ 49 c.** Skjøl viðvíkjandi veðrættindum í fastogn kunnu av fráboðara, sum er góðkendur eftir § 49 d, vera útgivin og fráboðaði til tinglýsingar við fráboðarans talgildu undirskrift.

*Stk. 2.* Fráboðarin skal kanna, at skjalið stavar frá tí, sum sambært tingbókini er heimilaður at ráða yvir viðkomandi rættindi ella er útgivið við samtykki hansara og at rættindahavarin hevur bundið seg eins og ásett í skjalinum. Fráboðarin skal við fráboðanini vátta, at fráboðarin hevur gjørt hesa kanning.

*Stk. 3.* Er nakar fyri fíggjarligum tapi orsakað av virksemi fráboðarans sum fráboðari, hevur órættaði rætt til endurgjald frá fráboðaranum eftir vanligu reglunum um endurgjald.

*Stk. 4.* Endurgjald fyri tap, sum landskassin sambært § 31 hevur rindað, kann vera kravt endurgoldið av fráboðaranum, um skjalið, sum hevði við sær tap, er fráboðað av fráboðaranum sambært stk. 1.

*Stk. 5.* Landsstýrisfólkið kann áseta nærri reglur um, at Tinglýsingin í sambandi við tinglýsing sambært stk. 1 skal senda fráboðan til tann, ið sambært tingbókini er heimilaður at ráða yvir viðkomandi rættindi.

*Stk.* *6.* Ásetingarnar í stk. 1-5 eru samsvarandi galdandi fyri skjøl viðvíkjandi veðrættindum og ognarfyrivarni, sum sambært kapittul 6 a skulu tinglýsast í akfarsbókini og veðrættindum, sum sambært kapittul 7 skulu tinglýsast í persónbókini.

**§ 49 d.** Góðkenning sum fráboðari verður givin av Tinglýsingini.

*Stk. 2.* Góðkenning kann vera givin til

1) virkir, sum sambært § 7 í bekendtgørelse af anordning om ikrafttræden for Færøerne af lov om finansiel virksomhed hava loyvi at reka virksemi sum peningastovnur

2) persónur, sum sambært § 151 í Retsplejelov for Færøerne er tilnevndur sum advokat

*Stk. 3.* Tann, sum søkir um góðkenning sum fráboðari, skal gera tað trúligt, at viðkomandi kann útinna virksemið á tryggan hátt.

*Stk. 4.* Umsøkjarin skal haraftrat veita fullgóða trygd fyri peningaligum kravi, sum kunnu standast av virkseminum sum fráboðari, sbr. § 42 g, stk. 3 og 4. Landsstýrisfólkið kann gera av, at ein umsøkjari lýkur kravið um trygd við at lúka krøv, sum verða sett sambært aðrari lóggávu.

*Stk.* *5.* Landsstýrisfólkið ásetir nærri reglur um gerð og innihald av umsóknum um góðkenning sum fráboðari, um treytirnar fyri góðkenning, undir hesum rindan av gjaldi fyri góðkenning, um stødd trygdarinnar, slag og gildistíð og um hvørjar treytir kunnu setast fyri góðkenningini.

*Stk. 6.* Góðkenning sum fráboðari kann harumframt veitast øðrum persónum, enn teir nevndir í stk. 2, sum lúka treytirnar í stk. 3 og 4, og sum

1) ikki eru ómyndugir, undir verjumáli eftir § 5 í Anordning om ikrafttræden for Færøerne af værgemålsloven ella undir samverjumáli eftir § 7 í Anordning om ikrafttræden for Færerne af værgemálsloven

2) ikki eru undir rekonstruktiónsviðgerð ella farin á húsagang

3) ikki hava týðandi gjaldskomna skuld til tað almenna, við hetta skilst skuld á kr. 50.000,00 og omanfyri,

4) ikki eru dømdir fyri revsiverd viðurskifti, sum av góðum grundum grunda ein vanda fyri misnýtslu av støðuni sum góðkendur fráboðari.

*Stk. 7.* Góðkenning sum fráboðari kann umframt tey í stk. 2 nevndu førum eisini vera givin til skrásett partafeløg og smápartafeløg og sum lúka treytirnar í stk. 3 og 4. Tað er harumframt ein treyt, at stjórarnir og meirilutin av nevndarlimunum lúka treytirnar í stk. 6, nr. 1 og at stjórarnir og allir nevndarlimirnir lúka treytirnar í stk. 6, nr. 2-4. Góðkenning kann eisini gevast til onnur her heimahoyrandi vinnufeløg, samtøk, grunnar og líknandi, um tey lúka somu treytir. Útlendsk vinnufeløg og onnur av teimum í 1. og 3. punktum nevndu feløgum kunnu verða givin góðkenning, um hetta er heimilað í altjóða sáttmála ella við ásetingum ásettar av landsstýrisfólkinum.

*Stk. 8.* Koma nýggir limir í stjórnina ella í nevndina, skulu vinnufeløg og onnur, sum eru góðkend eftir stk. 7 áðrenn 14 dagar fráboða Tinglýsingini hetta, sum hereftir ger av, um góðkenningin kann varðveitast.

*Stk. 9.* Góðkenning eftir stk. 7 kann einans vera givin, um persónar við avgerandi valdi yvir vinnufelagnum og øðrum lúka treytina í stk. 6, nr. 4.

**§ 49 e.** Ein góðkenning kann afturkallast, um fráboðarin ger seg sekan í grovum ella afturvendandi brotum á treytirnar fyri góðkenningini ella á lógina ella forskriftirnar við heimild í lógini. Sama er galdandi um serlig orsøk er at halda, at fráboðarin ikki fer at útinna virksemið sum fráboðari á fullgóðan hátt.

*Stk. 2.* Ein góðkenning skal afturkallast, um góðkendi fráboðarin ikki lýkur tær í § 49 d, stk. 2 nevndu treytir um loyvi, skráseting ella tilnevning ella um góðkendi fráboðarin ikki lýkur kravið um veitan av trygd sambært § 49 d, stk. 4.

*Stk.3.* Ein góðkenning fellur burtur, um fráboðarin doyr, kemur undir verjumál eftir § 5 í Anordning om ikrafttræden for Færøerne af værgemålsloven ella undir samverjumál eftir § 7 í Anordning om ikrafttræden for Færerne af værgemålsloven ella er undir rekonstruktiónsviðgerð ella farin á húsagang.”

1. Í § 50, stk. 1 verður aftan á 1. pkt. sum nýtt pkt. sett:

“Sama er galdandi fyri upplýsingar um ognarfyrivarni og veðsetingar tinglýstar í akfarsbókina.”

1. Í § 50, stk. 2 verður aftan á “tingbók” sett: “, akfarsbók og persónbók”.
2. § 50, stk. 3 verður orðað soleiðis:

“Dagbókin, tingbókin, akfarsbókin og persónbókin verður førdar við nýtslu av elektroniskari dátuviðgerð.”

1. Í § 50 c verður áðrenn stk. 1 sum nýtt stk. sett:

“Upplýsingar í tinglýsingarskipanini um p-tøl mugu ikki latast víðari.”

1. § 50 c, stk. 2-5 verður strikað og stk. 6 verður stk. 7 og í staðin verður sett:

“*Stk. 2.* Upplýsingar í edv-skráunum eru atkomiligar hjá øllum á internetinum. Upplýsingar í edv-skráunum eru annars atkomiligar fyri ein og hvønn við at venda sær til Tinglýsingina.

*Stk. 3.* Upplýsingar í edv-skráunum kunnu latast víðari til ein og hvønn umvegis Heldina.

*Stk. 4.* Upplýsingar í edv-skráunum kunnu eftir umsókn eisini í aðra máta latast víðari til ein og hvønn við skipan til skipan atgongd. Umsókn um loyvi at fáa skipan til skipan atgongd verður latin Tinglýsingini.

*Stk. 5.* Upplýsingar í edv-skráunum kunnu í aðra máta latast víðari til ein og hvønn í sambandi við viðgerð av tinglýsingarmálum.

*Stk. 6.* Fráboðan um broyting av upplýsingum í edv-skráunum kann sendast til ein og hvønn, um avtala er gjørd við viðkomandi. Landsstýrisfólkið kann áseta nærri reglur hesum viðvíkjandi.”

1. § 50 c, stk. 6 verður eftir hetta stk. 7 og “stk. 1-5” verður broytt til: “stk. 2-5”.
2. § 50 c, stk. 7 og stk. 8 verður strikað.
3. Í § 50 f, stk. 1 verður aftan á 1. pkt. sum nýtt pkt. sett:

“Talgild veðbrøv, ið verða fráboðaði til tinglýsingar, skulu vísa til veðbrævaformula”

1. Í § 50 f, stk. 2 verður “onnur” strikað og aftan á “skulu” verður sett: “hava ávísar upplýsingar og” og sum nýtt pkt. verður sett:

“Landsstýrisfólkið kann harumframt áseta, eftir hvørji raðfylgju skjøl ella upplýsingar skulu latast inn.”

1. § 50 f, stk. 3 verður strikað.

**§ 2**

Í Lov nr. 146 af 13. april 1938 om Gældsbreve, sum seinast broytt við løgtingslóg nr. 31 frá 9. mars 2023, verða gjørdar hesar broytingar:

1. Í § 11 verður aftaná stk. 2 sum nýtt stk. sett:

“*Stk. 3* Ásetingarnar í hesum kapitli eru ikki galdandi fyri tinglýst talgild veðbrøv, sbr. tó § 27 a í tinglýsingarlógini.”

1. Í § 26, stk. 1 verður aftan á “§ 11” sett: “stk. 2,” og “Nr.” verður broytt til: “nr.”.
2. Í § 26 verður sum nýtt stk. 2 sett:

“*Stk. 2.* Ásetingarnar í hesum kapitli, tó ikki § 31, eru samsvarandi galdandi fyri talgild tinglýst vanlig veðbrøv sbr. § 27, stk. 2 og § 42 e, stk. 2.”

**§ 3**

Í Løgtingslóg nr. 76 frá 17. mai 1994 um tinglýsingargjøld v.m., sum seinast broytt við løgtingslóg nr. 91 frá 7. juni 2020 verða gjørdar hesar broytingar:

1. Í § 5 verður sum stk. 4 og stk. 5 sett:

“*Stk. 4.* Ásetingarnar í stk. 1-3 eru ikki galdandi, tá góðkendir fráboðarir, sum sambært §§ 49 d og 49 e í tinglýsingarlógini hava galdandi góðkenning sum fráboðari, melda talgild skjøl til tinglýsingar. Avrokning av tinglýsingargjaldinum fer tá fram uppá rokning frá Tinglýsingina, sum verður sent fráboðaranum.

*Stk. 5.* Avgjøld sambært hesi lóg kunnu innheintast við panting. Útreiðslur í sambandi við innheintan verða at rinda av tí avgjaldsskylduga.”

**§ 4**

Í Løgtingslóg nr. 8 frá 28. februar 2006 um tinglýsingaravgjald, sum seinast broytt við løgtingslóg nr. 156 frá 23. desember 2015 verða gjørdar hesar broytingar:

1. Í § 5 verður sum stk. 2 sett:

“*Stk. 2.* Ásetingin í stk. 1 er ikki galdandi, tá góðkendir fráboðarir, sum sambært §§ 49 d og 49 e í tinglýsingarlógini hava galdandi góðkenning sum fráboðari, melda talgild skjøl til tinglýsingar. Avrokning av tinglýsingaravgjaldinum fer tá fram uppá rokning frá Tinglýsingini, sum verður sent fráboðaranum.”

**§ 5**

*Stk. 1.* Landsstýrisfólkið ásetir tíðspunktið fyri gildiskomu lógarinnar.

*Stk. 2.* Landsstýrisfólkið kann áseta ymiskar gildiskomur fyri ávikavist tingbókina, akfarsbókina og persónbókina.

**§ 6**

*Stk. 1.* Rættindi yvir einum tinglýstum veðbrævi, sum áðrenn gildiskomu lógarinnar, hevur fingið gildi móti avtalum og móti rættargangi eftir ásetingunum í Lov om Gældsbreve, varðveita verjuna eftir gildiskomu lógarinnar, sbr. tó stk. 7.

*Stk. 2.* Rættindi nevnd í stk. 1 kunnu tinglýsast. Við tinglýsing skulu tey í stk. 1 nevndu veðbrøv broytast til talgild veðbrøv.

*Stk. 3.* Við tinglýsing av nýggjum rættindum yvir ella broytingum í einum áðrenn gildiskomu lógarinnar tinglýstum veðbrævi, skal veðbrævið broytast til eitt talgilt veðbræv.

*Stk. 4.* Við fráboðan um talgilding eftir stk. 2 og 3 skal fráboðarin senda veðbrævið í frumriti til Tinglýsingina. Er veðbrævið blivið burtur, skal fráboðarin, áðrenn talgilding kann fremjast, leggja mál fyri rættin um mortifikatión eftir ásetingunum í Lov um Mortifikation af Værdipapirer.

*Stk. 5.* Ásetingarnar í stk. 1-3 eru samsvarandi galdandi fyri rættindi, sum undan gildiskomu lógarinnar hava fingið gildi móti avtalum og rættargangi, og sum eru knýtt at skjølum á pappíri, sum eru tinglýst sum veð. Við fráboðan um talgilding eftir stk. 2 og 3 skal fráboðarin senda skjalið í frumriti til Tinglýsingina ella á annan fullgóðan hátt prógva rættindi síni.

*Stk. 6.* Rættindi í tinglýstum ognarveðbrøvum, sum undan gildiskomu lógarinnar hava fingið gildi móti avtalum og móti rættargangi eftir ásetingunum í Lov om Gældsbreve, skulu í seinasta lagi 5 ár eftir gildiskomu lógarinnar tinglýsast eftir ásetingunum í tinglýsingarlógini fyri at varðveita hesa verju. Fyri at halda freistina skulu rættindini verða meldaði til tinglýsingar saman við skjalprógvi eftir stk. 8, áðrenn freistin er farin. Við tinglýsingini av rættindum í einum ognarveðbrævi sum nevnt í 1. pkt., skal ognarveðbrævið samtíðis broytast til eitt talgilt ognarveðbræv.

*Stk. 7.* Við tinglýsing av nýggjum rættindum ella broytingum í einum áðrenn gildiskomu lógarinnar tinglýst ognarveðbrævi, skal ognarveðbrævið broytast til eitt talgilt ognarveðbræv.

*Stk. 8.* Við fráboðan um talgilding eftir stk. 6 og 7 skal fráboðarin senda ognarveðbrævið í frumriti til Tinglýsingina. Er ognarveðbrævið blivið burtur, skal fráboðarin, áðrenn talgilding kann fremjast, leggja mál fyri rættin um mortifikatión eftir ásetingunum í Lov um Mortifikation af Værdipapirer. Fráboðarin skal eisini tilskila, um onnur rættindi í ognarveðbrævinum ella innan ognarveðbrævsins hámarksupphædd eru til, og um so er, tilskila rættindahavarans samleika og prioritetsstøðuna hjá rættindunum.

*Stk. 9.* Ásetingarnar í stk. 4, 1. pkt., stk. 5, 2. pkt. og stk. 8, 1. pkt. eru ikki galdandi, tá fráboðan um talgilding fer fram eftir fráboðan frá einum fráboðara, sum sambært §§ 49 d og 49 e í tinglýsingarlógini hevur galdandi góðkenning sum fráboðari. Fráboðarin skal í sambandi við fráboðanini vátta, at fráboðarin liggur inni við viðkomandi skjali í frumriti.

*Stk. 10.* Handhavi av einum ognarveðbrævi sum nevnt í stk. 6 og 7 hevur eftir áheitan frá veðsetara ella øðrum rættindihavara skyldu at viðvirka til talgilding av ognarveðbrævinum eftir stk. 8.

*Stk. 11.* Eitt veðbræv á pappíri hevur eftir broyting til eitt talgilt veðbræv ikki longri rættarvirknað.

*Stk. 12.* Við fráboðan eftir gildiskomu lógarinnar av pappírsskjølum, sum veita veð innan ognarveðbrævsins hámarksupphædd, er ásetingin í § 15, stk. 6, 2. pkt. í tinglýsingarlógini sum orðað við § 1, nr. 8 í hesum lógaruppskoti ikki galdandi.

*Stk. 13.* Landsstýrisfólkið kann áseta nærri reglur um krøv til fráboðanina í sambandi við broyting av pappírsveðbrøvum til talgild veðbrøv.

*Stk. 14.* Tinglýsing av rættindum eftir stk. 2, 1. pkt. og stk. 6, 1. pkt. kann inntil 5 ár frá gildiskomu lógarinnar fara fram uttan avgjald.

**Kapittul 1. Almennar viðmerkingar**

**1.1. Orsakir til uppskotið**

1.1.0 Samandráttur

At byrja við verður gjørdur ein stuttur samandráttur av høvuðstættunum í fyriliggjandi lógaruppskoti, við tað at tað er ógvuliga samansett.

Stutt sagt verður framtíðar talgildi tinglýsingarmyndilin grundaður á talgild skjøl við talgildari undirskrift og standardskjøl verða lisin við tólbúnaði undir hesum málsviðgjørd sjálvvirkandi, har persónskend viðurskifti ikki ávirka innhaldið í tílíkan mun, at tekstirnir ikki eru einsháttaðir og harvið krevja ítøkiliga starvsfólkamálsviðgerð.

Gjøgnumgongdin niðanfyri byrjar við eini lýsing av væntaða framtíðarliga tinglýsingarmyndilinum, síðani hvørjar fortreytirnar fyri talgildari tinglýsing eru, nýtsla av talgildari undirskrift, undir hesum trygdin í sambandi við nýtslu av talgildari undirskrift, nýskipanin við fulltrúarskipan og fráboðanarskipan, undir hesum treytir fyri løggilding sum fráboðari. Eftir tað verður talgilding av veðrættindum umrøtt og í tí sambandi broyting av reglunum um avognan av mótmælum, rættindum o.ø. Næst tí verða reglurnar í akfarsbókini og persónsbókini lýstar, undir hesum veðbrøv í akførum og leysafæi. Siðani hvat serliga ger seg galdandi viðvíkjandi talgilding av skaðaloysisbrøvum og ognarveðbrøvum. Næst síðst í røðini er ein lýsing av skiftisreglum, undir hesum umlegging av verandi fysiskum veðbrøvum o.a. og at enda ein lýsing av einfaldari framferðarhátti við tinglýsing av úttøku, dómi o.s.fr. í sambandi við verksetan av talgildari tinglýsing.

1.1.1 Lýsing av væntaða framtíðarliga talgilda tinglýsingarmyndilinum

Hetta lógaruppskotið væntast at føra til eina talgilda tinglýsingarskipan, sum í heild er grundað á talgild skjøl við talgildari undirskrift. Kanningin av, um treytirnar fyri tinglýsing av einum skjali eru loknar, fer í størsta mun at vera sambært galdandi reglum, men kanningin fer í størsta mun at verða gjørd við tólbúnaði (maskinelt) og sjálvvirkandi.

Tað verður við lógaruppskotinum væntað, at kanningin við tólbúnaði av tinglýsingarskjølum helst fer at kunna fremjast fyri skjalasløg, sum eru eyðkend við at vera ógvuliga einsháttaði og sum ikki elva til serliga samansetta løgfrøðiliga umhugsan í roynd og veru. Tað veri seg til dømis vanlig skeyti og veðbrøv.

Tað hevur við sær, at tað framvegis verður tørvur á persónligari og ítøkiligari avgreiðslu (manuel) av einari røð av talgildum skjølum, sum verða móttikin til tinglýsingar. Tað veri seg til dømis rættindi, ið eru av tí slagnum sum broytast nógv, so sum ítøk ella sovorðið sum truplir løgfrøðiligir spurningar standast av.

Kanningin av heimildini hjá ráðandi persóni til at ráða, sum í dag verður gjørd við ítøkiligari samanbering av nøvnum og undirskriftum av tinglýsingarstarvsfólki persónliga, fer í framtíðarskipanini at kunna gerast við tólbúnaði og sjálvvirkandi við eini samanbering av upplýsingum í tí talgildu undirskriftini við upplýsingum úr tingbókini um p-tal ella v-tal hjá ráðandi persóni.

Tann talgilda tinglýsingarskipanin væntast at vera av elektroniskum tinglýsingarmálsskjølum, sum hava allar dátur hjá tingbókini, undir hesum talgild kort og eina avlisnað útgávu av teimum núverandi pappírsgrundaðu tinglýsingarskjølunum. Elektronisku tinglýsingarmálsskjølini fara soleiðis at hava upplýsingar um øll tinglýst rættindi og vera grundarlagið undir skipanini.

Við móttøku av einum fráboðaðum tinglýsingarskjali fer móttøkutíðspunktið at vera skrásett sjálvvirkandi, sum fer at tryggja eina nágreiniliga ásetan av tí tíðspunkti, har rættarvirknaðirnir av tinglýsingini skulu roknast frá.

Harumframt fara innheintanir av dátum, sum eru neyðugar fyri at fremja tinglýsing, at vera sjálvvirkandi. Hesar dátur fara at kunna heintast frá teimum elektronisku skjølunum og frá øðrum viðkomandi uttanhýsis edv-skipanum, undir hesum upplýsingar um nøvn og bústaðir úr Landsfólkayvirlitium og Virkisskránni. Kanningin av, um treytirnar fyri tinglýsing eru loknar, fer í stóran mun eisini at verða gjørd sjálvvirkandi.

Tað er eisini ætlanin at uppbyggja ein hentleika, har tað er møguligt at goyma skjøl í einum elektroniskum postkassa, hvørs skjøl til dømis av manglandi talgildari undirskrift enn ikki eru klár at tinglýsa. Hetta fer at gera tað gjørligt hjá advokatum og peningastovnum at kunna gera skjøl klár til tinglýsingar við tí í hyggju, at rættindahavarin frá egnari teldu undirskrivar skjølini við talgildu undirskriftini.

Verksetanin av talgildari tinglýsing fer haraftrat at gera tað gjørligt, at brúkararnir av tinglýsingini fara at kunnu fáa hald til ávísar hendingar í tinglýsingarskipanini. Kravognari fer sostatt eitt nú at kunna tekna hald uppá upplýsingar um sølu av teimum ognum, harí hann hevur veð ella upplýsing um, nær eitt heimildarskiftið er tinglýst.

Tað er ætlanin við tíðini, at uppbyggja skipanina soleiðis, at tað fer at geva brúkarunum møguleika at kunna hava teirra egnu fyrisettu tekstir (standardtekstir) ella fyrisettu treytir (standardtreytir) goymdar og við seinni tinglýsing av samsvarandi skjølum fer tað bert at vera neyðugt at vísa til longu góðkendu fyrisettu tekstir og treytir.

Innlatingarskipanin verður annars uppbygd við einum uttanhýsisportali, sum er grundaður á internettænastu, sum fer at geva einum og hvørjum hvør í sínum lagi atgongd til at fráboða skjøl til tinglýsingar.

Skipanin væntast eisini við tíðini uppbygd við einari tænastuflatu, sum ger tað møguligt, at brúkararnir av tinglýsingini kunnu stovna atgongd til tinglýsingarskipanina ígjøgnum egnar edv-skipanir antin í sambandi við leitan av upplýsingum ella í sambandi við tinglýsing av skjølum. Tænastumótflatan (servicesnitfladen) er serliga ætlað professionellum brúkarum av tinglýsingini, undir hesum peningastovnum, fastognarstovnum, advokatum og ognarmeklarum. Tænastumótflatan byggir eftir ætlan á opnar standardir og lýsir tey krøv til dátur og trygd, sum skulu vera lokin fyri at geva skipanum hjá uttanhýsis brúkarum beinleiðis atgongd til tinglýsingarskipanina.

Tillagingar verða gjørdar í verandi brúkaraflatu hjá starvsfóklunum á Tinglýsingini. Skjøl, sum verða send til tinglýsingar talgild, verða sjálvvirkin skrásett í dagbókini.

1.1.2 Fortreytinar fyri talgildari tinglýsing

Fortreytin fyri verksetanini av talgildari tinglýsing er, at talgild skjøl koma í staðin fyri pappírsskjøl. Tí mugu formkrøv, sum beinleiðis ella óbeinleiðis eru í galdandi tinglýsingarlógini broytast, so tað verður gjørligt at umleggja núverandi – manuellu – arbeiðsgondir til at vera sjálvvirkandi og arbeiðsgongdir við tólbúnaði. Vísandi til hetta verður uppskotið ein algongd regla um, at tinglýsing skal vera við grundarlagi á talgild skjøl. Í fyrstu atløgu verða skjøl í akfarsbókina talgild, meðan skeytir og onnur skjøl við tíðini eisini fara at skula innlatast í talgildum formi og ikki innsendast á pappíri.

Sum eitt púra greitt undantak frá kravinum um nýtslu av talgildum skjølum verður viðmælt, at tinglýsing skal kunna fremjast við grundarlagi á vanligum pappírsskjølum í teimum væntandi øgiliga fáum førum, har rættindahavarin ikki lýkur treytirnar fyri at fáa talgilda undirskrift. Tað verður skotið upp, at tær nágreinuligu reglurnar um hetta verða ásettar fyrisitingarliga.

Skotið verður upp at áseta, at tilvísingar í tinglýsingarlógini til skjøl og árit allastaðni skal skiljast sum tilskilan til talgild skjøl og talgild árit. Harvið fer skjalahugtakið í tinglýsingarlógini at vera laga eftir tí talgildu skipanini og tað er soleiðis ikki tørvur á at gera serskiltar broytingar í einstøku ásetingunum. Í fyrstu atløgu verður hetta einans galdandi fyri skjøl í akfarsbókini.

Í mun til tey tøkniligu krøvini, sum mugu setast til tey elektronisku skjølini, verður ein heimildaráseting skotin upp, eftir hvørjum landsstýrisfólkið kann áseta nærri reglur. Hetta fer at gera tað gjørligt so við og við at tillaga krøvini til talgildu skjølini í samsvari við ta tøkniligu menningina.

Mett er, at tað eisini í eini talgildari tinglýsingarskipan fer at vera tørvur á at eyðkenna fráboðarar, rættindahavarar og skyldubundnar (forpligtede) sambært tinglýstum rættindum. Vísandi til hetta verður viðmælt, at í staðin fyri galdandi upplýsingarkrøv skulu talgild tinglýsingarskjøl tilskilast upplýsing um p-tal ella v-tal á rættindahavarum ella skyldubundnum persónum ella virkjum.

Tað fer at gera tað gjørligt, at Tinglýsingin ígjøgnum samskiftið við uttanhýsis edv-skipanir, undir hesum Landsfólkayvirlitið og Virkisskránna, fer at kunna heinta upplýsingar um bústaðir o.a. uppá persónar og skrásett virkir og flætta hesi saman við tinglýsingarskipanina.

Hvat viðvíkur innihaldinum í talgildu tinglýsingarskjølunum verður viðmerkt, at ein skjót, smidlig, sjálvvirkandi kanning av rættindum við tólbúnaði ikki heilt fæst, um tað framvegis skal vera gjørligt at senda skjøl, sum hava fleiri rættindasløg, til dømis ítøk, sum bæði skal tinglýsast veðsetandi og sum byrða á eini ogn.

Viðmælt verður tí, at tað ikki longur skal vera gjørligt at tinglýsa fleiri rættindasløg við sama og eina skjali. Hetta fer tó ikki at vera til hindurs fyri, at tað sama skjalið verður tinglýst á fleiri ognir ella at fleiri skjøl fráboðast somu tíð.

Verksetan av talgildu innlatingarskipanini fer annars at gera tað gjørligt og møguligt at skráseta tað nágreiniliga móttøkutíðspunktið fyri fráboðaði tinglýsingarskjøl og ikki bert móttøkudagin.

Vísandi til møguleikan fyri at skráseta tað nágreiniliga móttøkutíðspunkið fyri talgild skjøl og møguleikan fyri beinanvegin at gera kanning við tólbúnaði av skjalinum verður viðmælt, at rættarvirknaðurin av tinglýsing skal roknast frá móttøkutíðspunktinum og ikki longur frá móttøkudegnum. Harvið fer javnsetan í prioritetsstøðu at vera fortreytað av, at tvey ella fleiri skjøl ikki einans verða móttikin sama dag, men á júst sama tíðspunkti. Hetta kann tøkniliga henda, men væntast at henda ógvuliga sjáldan. Lógaruppskotið hevur soleiðis í stóran mun við sær, at tað slepst undan tvístøðum um prioritetsstøðu.

Mælt verður til, at skjalamappan fyri hvørja ogn skal førast sum ein elektronisk skjalamappa, sum hevur fullfíggjaða endurgeving av teimum á ognini tinglýstu skjølum. Tað er ein fortreyt fyri at sameina tinglýsingarskjalamappuna í tí talgildu tinglýsingarskipanini, at mappan er elektronisk. Harvið kunnu upplýsingar í mappuni brúkast í sambandi við tinglýsingarkanningina.

1.1.3 Nýtsla av talgildari undirskrift

Tað er eitt eyðkenni fyri núverandi tinglýsingarskipan, at tað er eitt stórt trúvirði knýtt at upplýsingunum í tingbókini. Eitt sovorðið trúvirðið fortreytar, at tað er álit til rættleikan í upplýsingunum í tingbókini.

Tað er tí av týdningi, at tað ikki verða tinglýst skjøl, sum eru útflýggjaði av persónum, sum ikki hava rætt at ráða í tinglýsingarligum samanhangi. Tingýsingarstarvsfólkið kannar í dag, hvør tað er, sum útflýggjar eitt fráboða tinglýsingarskjal. Kanningin verður gjørd við at hyggja eftir, um tann, sum sambært tingbókini hevur rætt til at ráða yvir viðkomandi rættindi, er tann sami, ið hevur undirskrivað innlatnað skjal.

Sambært § 10, stk. 2 í tinglýsingarlógini skal undirskriftin hjá útflýggjaranum í skeytum og veðbrøvum vera váttað av einum advokati ella tveimum øðrum sannanarvitnum. Vitnini, sum vátta undir revsiábyrgd, skulu í orðum vátta, at undirskriftin er sonn, dagsetingin bein og at útgevarin er myndugur. Kravið um sannanarárit viðvirkar soleiðis til at tryggja rættleikan av teimum upplýsingum, sum verða váttaðar, og er grundgivin við atliti til at sleppa undan tinglýsing av følskum ella falsaðum veðbrøvum og skeytum.

Tað fer eisini í eini talgildari og pappírsleysari tinglýsingarskipan at vera tørvur á at kanna, hvør er útflýggjari av einum tinglýsingarskjali. Talgild skjøl kunnu tó ikki áritast eina vanliga hondskrivaða undirskrift, men kunnu í staðin fáa eina talgilda undirskrift, sum tilskilar, at skjalið stavar frá einum ávísum útflýggjara.

Ein talgild undirskrift er eitt elektroniskt amboð, sum verður nýtt til at undirskriva eini boð, so móttakarin kann staðfesta sanngildi (autenticitet) í boðunum, tvs. samleikan hjá sendaranum av boðunum og boðsins heilskap (integritet), tvs. at innihaldið í boðunum ikki er blivið broytt eftir undirskriftina.

Ein talgild undirskrift fer harvið at vera eitt týdningarmikið prógv í metingini av, um eitt talgilt skjal við ávísum innihaldi stavar frá tilskilaða útflýggjara. Ein talgild undirskrift kann harvið samanberast við eina hondskrivaða undirskrift.

Tað eru tó eyðvitað munir á eini talgildari undirskrift og eini hondskrivaðari undirskrift. Tað er soleiðis eyðkent fyri eina hondskrivaða undirskrift, at hon ikki kann skiljast sundur frá einum ávísum persóni og grunsul er tí fyri, at tað við rithandafrøðiligum (grafologiskum) kanningum kann gerast sannlíkt, at ein undirskrift er skrivað av viðkomandi persóni. Ein hondskrivað undirskrift hugsast tí í stóran mun at vera prógv fyri, hvør hevur undirskrivað og harvið er skyldubundin í samsvari við tað undirskrivaða skjalið. Í mótsetning til hondskrivaðu undirskriftina er ein talgild undirskrift við núverandi tøkni ikki samangreipað knýtt at einum ávísum persóni, men er harafturímóti elektroniskar dátur, sum ikki bert rætti eigari, men eisini onnur kunnu fáa fatur í, t.d. um ein fær atgongd til ta teldu, har tann talgilda undirskriftin er goymd og til tað loyniorð, sum er knýtt til ta talgildu undirskriftina.

Nýtsla av órøttum fer tí ikki at kunna gerast sannlíkt eins og við kanning av eini hondskrivaðari undirskrift. Um illgruni íkemur um ólógliga nýtslu av eini talgildari undirskrift fara viðurskiftini tó at kunnu eftirkannast við gjøgnumgongd av eini røð av elektroniskum farvegum, sum verða slóðaðir í sambandi við elektroniska samskiftið.

Hildið verður, at nýtsla av talgildari undirskrift bert í tøkniligum samanhangi skilur seg frá nýtslu av hondskrivaðum undirskriftum. Brúkið av nýmótans tøkni til at gera sjálva undirskriftsgerðina hevur soleiðis í heild ikki nakra broyting við sær í mun til tær reglur, sum tilskila rættarvirknaðin av viðkomandi undirskrift. Avgerandi er sostatt fráboðanin ígjøgnum gerðina ella óvirkni av ein vilja at verða skyldubundin. Ein talgild undirskrift má tí alment galdandi javnsetast við eina pappírsgrundaða undirskrift og tað er tí ikki grund til at knýta serligar rættarvirknaðir til avtalur, rættargerð og fráboðanir givnir við talgildari undirskrift.

1.1.4. Trygdin í sambandi við nýtslu av talgildari undirskrift

Mett er, at talgildar undirskriftir fara at vera egnaðar at koma í staðin fyri vanligu hondundirskriftirnar á tinglýsingarskjøl, við tað at talgildar undirskriftir veita eina stóra vissu fyri samleikanum á einum talgildum skjali og tryggja, at innihaldið av skjalinum ikki kann broytast eftir undirskriftina, uttan at tað seinni fer at kunna staðfestast.

Reglurnar um rættarvirknaðin av undirskriftum eru tøknineutralar og tað er soleiðis møguligt at gera brúk av talgildari undirskrift, uttan at tað er neyðugt at áseta serligar reglur.

Viðmælt verður á tí grundarlagi, at tað í tinglýsingarlógina verður ásett ein grein, hareftir talgild skjøl, sum verða fráboðaði til tinglýsingar, skulu skrivast undir/útvegast við talgildu undirskriftina hjá útflýggjaranum.

Hvat viðvíkur teimum tøkniligu krøvunum, sum vera sett til talgildar undirskriftir, verður ein heimildaráseting skotin upp, har landsstýrisfólkið kann áseta nærri reglur um tað. Tað fer at gera tað møguligt at tillaga krøvini til talgildu undirskriftirnar, um so verður, at tøkniliga menningin ger tað neyðugt.

Viðmælt verður annars, at kravið um sannanarárit í § 10, stk. 2 í tinglýsingarlógini verður sett úr gildi. Orsøkin fyri hesum er, at ein talgild undirskrift tryggjar einum talgildum skjali tess sanngildi og heilskapi, so móttakarin við stórari vissu kann eyðkenna avsendaran og staðfesta um innihaldið í skjalinum, undir hesum dagfesting, er blivið broytt. Við grundarlagi á tí inntøppaða persóntalinum fer Tinglýsingin beinanvegin at kunna staðfesta um tann, ið ræður, er myndugur. Skipanin hevur eisini í persónsbókini upplýsingar um frátøku av rættarligum myndugleika sambært § 6 í verjumálslógini sbr. § 48 í tinglýsingarlógini og harvið fer tað sjálvvirkandi at kunna kannast, um tað eru tinglýst fráboðanir um frátøku av virkisførinum hjá viðkomandi. Tað endamál, sum sannanarvitnini í dag varða av, fer í stóran mun at kunna gerast sjálvvirkandi i sambandi við nýtsluna av talgildari undirskrift.

At enda verður viðmælt at fáa til vega eina heimildaráseting, har landsstýrisfólkið kann áseta reglur um, at ávísir persónar framvegis kunnu fráboða rættindi við grundarlagi á pappírsskjølum, um framferðarháttin við hesum og um rættarvirknaðin av hesum, við tað at tað í løtuni ikki er gjørligt fyri ein hvønn at fáa talgilda undirskrift. Tað er sostatt ein fortreyt at umsøkjarin hevur eitt persónstal ella virkistal. Um kravið um brúk av talgildum skjølum við talgildari undirskrift var óreingiligt, hevði tað í roynd og veru útihýst eini røð av fólki frá sjálvi at fráboða rættindi til tinglýsingar. Tað vildi serliga gjørt seg galdandi fyri útlendingar.

Í mun til trygdina við nýtslu av talgildari undirskrift skal nevnast, at tann talgilda tinglýsingarskipanin eigur at laga seg soleiðis, at hon gevur størst møguligu vissu av trygd fyri rættleikanum av upplýsingunum í tingbókini. Viðmerkt verður í tí sambandi, at tað eru ávísir misbrúksvandar, við tað at talgild undirskrift kann útflýggjast til skeivan persón, um hesin hevur í hondum persónstalið hjá einum øðrum persóni og atgongd til postin hjá viðkomandi og ein latin undirskrift kann misbrúkast, um tað er atgongd til telduna og loyniorð hjá eigaranum til ta talgildu undirskriftina.

Í kanningum í Danmark gjørdar í sambandi við verksetan av talgildari tinglýsing, varð staðfest, at vandin við talgildari tinglýsng ikki er størri enn við táverandi pappírsgrundaðu tinglýsing.

1.1.5. Fulltrúarskipan

Tað verður gjørd ein fulltrúarskipan, har tað skal vera møguligt fyri ein fulltrúarhavara at útflýggja og fráboða skjøl til tinglýsingar, undir hesum váttanir, við grundarlagi á einari fulltrú frá tí, ið hevur rætt til at ráða yvir einum rættindi í eini fastogn ella í einum akfari. Ein fulltrúarhavari kann soleiðis grunda á fulltrúina senda skjøl til tinglýsingar, sum hava talgildu undirskriftina hjá sjálvum fulltrúarhavaranum.

Hetta fer at gera tað gjørligt, at tann, sum hevur rætt til at handla við einum rættindi yvir fastogn, tvs. eigarar og onnur við avmarkaðum rættindum í mun til eina fastogn, fara at kunna geva einum øðrum persóni fulltrú til at ráða yvir viðkomandi rættindi í tinglýsingarligum høpi. Fulltrúarhavi fer vanliga at vera ein, hvørs yrki er ráðgeving, t.d. ein advokatur ella ein peningastovnur, men kann vera ein og hvør fysiskur ella løgfrøðiligur persónur.

Tann uppskotna ásetingin fer soleiðis at gera tað gjørligt, at ein rættindahavari kann lata ein annan persón taka sær av áhugamálum sínum í tinglýsingarligum høpi, har hetta mátti veri ynskiligt, og talgilda undirskriftin hjá fulltrúarhavara fer til fulnar at traðka í staðin fyri talgildu undirskriftina hjá fulltrúarveitara.

Fulltrúarhavari fer treyta av vavinum av fulltrúini at kunna útflýggja og fráboða bæði skeytir eins og veðbrøv og ítøk at tinglýsa. Fulltrúin kann kortini eisini gerast soleiðis, at hon fevnir um váttanir, undir hesum t.d. trú og heiður váttan sbrt. 7 í løgtingslóg um at keypa fastogn í Føroyum. Fulltrúir fara eisini at kunnu latast av persónum, sum ikki hava rætt at ráða yvir eini ávísari fastogn, soleiðis at fulltrúin er klár at brúka, tá ið tað verður tørvur á tí. Ein keypari av fastogn kann á tann hátt geva ráðgeva sínum fulltrú, áðrenn keypari hevur fingið ognarrætt (adkomst) til fastognina, soleiðis at ráðgevarin til dømis kann syrgja fyri tinglýsing av nýggjum lánum í fastognini sum liður í avgreiðsluni av keypspeninginum.

Eisini skal tað vera møguligt at útflýggja og fráboða skjøl til tinglýsingar í akfarsbókini og persónsbókini við grundarlagi á eini fulltrú.

Sambært uppskotinum skal ein fulltrú kunna sendast elektronisk ella á pappíri til Tinglýsingina, við tað at tingbókslógmæti hjá fulltrúarveitara skal eftirhyggjast og harvið fulltrúarveitarans rættindi til at lata fulltrú.

Fyri at sleppa undan váðanum fyri følskum fulltrúum skulu pappírsfulltrúir, sum viðvíkja útflýggjan og fráboðan av skeytum og veðbrøvum, hava sannanarvitni, sum vátta, at undirskriftin er sonn, dagfestingin bein og at útgevarin er myndugur. Sannanarvitnini skulu eisini tilskila sínu egnu p-tøl, soleiðis at tey kunnu eyðkennast eintýdd. Tað endamál, sum sannanarvitnini hava í dag sambært § 10, stk. 2 í tinglýsingarlógini, fer soleiðis eisini at vera neyðugt við pappírsfulltrúum til tinglýsingar.

Ein fulltrú skal áseta eitt gildistíðarskeið, so hon einans kann vera grundarlag fyri útflýggjan og fráboðan av skjølum til tinglýsingar í ásetta tíðarskeiðinum. Atlitið til rættartrygdina hjá fulltrúarveitara, serliga tá ið fulltrúarveitari er ein forbrúkari, skunda undir, at tað verður ásett krav um ásetan av einum gildistíðarskeiði, við tað at tað kann vera torført fyri ein tílíkan fulltrúarveitara at kenna avleiðingarnar av eini fulltrú, sum ikki er tíðaravmarkað. Ásetan av einum gildistíðarskeiði fer eisini í nógvum førum at gera tað óneyðugt hjá fulltrúarveitara at afturkalla fulltrúina eftir tess nýtslu. Í hesum sambandi eigur tað fyrisitingarliga at ásetast eitt longst loyvda gildistíðarskeið fyri fulltrúir. Tað fer at tryggja, at ein fulltrú ikki í øgliga langa tíð stendur skrásett og harvið veitir tingbókarlógmæti til ein fulltrúarhavara.

Skotið verður annars upp at áseta eina heimild, sum skal loyva at eini boð verða send til fulltrúarveitara í sambandi við avgreiðslur av tinglýsing gjørdar við fulltrú. Eini sovorðin boð fara ikki at hava týdning fyri rættarvirknaðin av tinglýsing, men fer at geva fulltrúarveitara møguleika fyri at eftirkanna ein framda tinglýsingaravgreiðslu.

Nýtslan av pappírsfulltrúum hevur við sær, at bæði brúkararnir av tinglýsingini og Tinglýsingin verða áløgd ein fyrisitingarliga byrðu við at skula handfara tílík skjøl. Fyri at minka um hesa byrðu skulu fulltrúir skrivast á standardskjøl og útfyllast við tólbúnaði (maskinelt). Tílík formlig krøv fara at tryggja minst møguliga fyrisiting, við tað at standardskjølini eftir eina manuella eftirkanning av undirskriftunum fara at kunna lesast av tólbúnaðinum (maskinelt) og ljóslesast (skanna) og á tann hátt yvirførast til ta talgildu tinglýsingarskipanina.

Eitt skjal, sum verður fráboðað til tinglýsingar við grundarlagi á eini skrásettari fulltrú, fer at kunna tinglýsast eins skjótt sum eitt skjal, sum hevur talgildu undirskriftina hjá rættindahavaranum. Sjálv tinglýsingin av t.d. skeytinum ella veðbrævinum, fer ikki at taka longri tíð við brúk av fulltrú, enn um tað var viðkomandi rættindahavari sjálvur, ið hevði undirskrivað skjalið talgilt.

Annars skal tað vera gjørligt at tinglýsa eitt skjal við freist, um so er at skjalið verður fráboðað við grundarlagi á einari fulltrú, sum ikki enn er skrásett. Tað fer í ávísan mun at geva rættindahavaranum møguleika at fáa teir fyrimunir, sum knýta seg til realtíðartinglýsing, undir hesum at rættarvirknaðirnir av tinglýsingini roknast við móttøku av skjalinum og at skjalið harvið fær prioritet frá tí tíðspunkti, har tað er móttikið á Tinglýsingini. Ein freist á 6 gerandisdagar at innlata fulltrúina til Tinglýsingina er mett at vera hóskandi. Hevur Tinglýsingin ikki móttikið fulltrúina, áðrenn freistin er farin, verður skjalið strikað úr tingbókini.

Samanumtikið er tørvur á at skoyta eina serliga fulltrúarskipan uppí meginregluna um nýtslu av talgildu undirskriftini hjá rættindahavara á tinglýsingarskjøl, ið ger tað gjørligt, at fólk uttan eina tílíka undirskrift eisini framvegis kunnu fremja tinglýsingar.

Ein sovorðin ískoytisloysn ger tað møguligt at fremja tinglýsing í sama mun sum við brúki av talgildu undirskriftini hjá sjálvum rættindahavaranum og harvið fáa teir fyrimunir, sum eru við realtíðartinglýsing, tvs. tinglýsing uttan stórvegis bíðitíð.

Ein fulltrúarskipan sum omanfyri lýst lýkur hesar treytir. Fulltrúarskipanin er soleiðis algongd í mun til tess brúksøki og tað fer harvið at vera gjørligt at fráboða eitt og hvørt rættindi og møguligar váttanir, sum knýta seg til hetta, til tinglýsingar í øllum teigum í tingbókini umframt í akfarsbókini og persónbókini.

Fulltrúarskipanin ger tað haraftrat gjørligt fyri, at ein og hvør kann fáa fulltrú og fólk uttan talgilda undirskrift nýtast ikki at velja ein professionellan ráðgevara, men kunnu eisini veita fulltrú til ein familjulim o.o.

Haraftrat kemur, at tinglýsing við fulltrú fer at kunna fremjast við tólbúnaði (maskinelt) og sjálvvirkandi (automatiskt).

Væntað er, at skipanin í stóran mun verður nýtt í sambandi við professionella ráðgeving, sum hevur tinglýsing við sær.

1.1.6. Fráboðanarskipan

Ein fráboðanarskipan fer at gera tað møguligt, at ávísir góðkendir fráboðarir við grundarlagi á einari fulltrú, frá tí, sum er rættindahavi, til at ráða yvir einum rættindi í fastogn, kunna senda og fráboða rættindi til tinglýsingar, soleiðis at fráboðarans talgilda undirskrift á einum talgildum skjali kemur í staðin fyri rættindahavarans talgildu undirskrift.

Í mótsetning til fulltrúarskipanina skal tað ikki sendast ein fulltrú til Tinglýsingina og fráboðarin hevur sjálvur ábyrgdina fyri, at har er ein fulltrú. Ein fráboðari fer í fyrstu atløgu við brúki av síni talgildu undirskrift at kunna fráboða rættindi til tinglýsingar á fastogn ella viðvíkjandi akfari hjá øðrum. Realtíðartinglýsing í eini fráboðanarskipan er sostatt ikki bundin at rættindahavarans talgildu undirskrift ella at fulltrúin er skrásett.

Viðmælt verður, at fráboðanarskipanin verður avmarkað til veðrættindi.

Ein grundleggjandi spurningur í sambandi við uppskotið um eina fráboðanarskipan er, at Tinglýsingin ikki kann kanna, um fráboðarin hevur eina fulltrú til ítøkiligu atgerðina ella um viðkomandi, sum ræður, er sami persónur, ið sambært tingbókini hevur heimild at ráða í tinglýsingarligum høpi. Støðan íkemur av tí, at Tinglýsingin ikki krevur skjalprógv fyri, at fulltrúarveitari sambært tingbókini hevur heimild at ráða yvir viðkomandi rættindi. Eftirlitið av hesum er í staðin ein uppgáva hjá fráboðaranum. Um veðbrøv verða tinglýst skeivt umvegis fráboðanarskipanina, kunnu tap koma fyri. Slík tap vilja tó altíð vera av reinum peningaligum slagi og endurgjald eftir ásetingunum í tinglýsingarlógini verður tí mett at vera nøktandi endurgjald. Av tí sama verður mett, at tað er ráðiligt at seta eina slíka fráboðanarskipan í verk.

Annars verða veðbrøv vanliga tinglýst á standardiseraðum skjølum og tí kann hugsast, at vandin fyri feilum er minni. Vandin fyri tapi sum fylgja av feili í tingbókini kann minkast, um tað verður krav, at Tinglýsingin skal senda eina fráboðan til rættindahavaran, tá tinglýsing fer fram umvegis fráboðanarskipanina.

Mett verður ikki, at ein algongd fráboðanarskipan er neyðug fyri øll rættindasløg, undir hesum heimildir og byrðar.

Mælt verður til, at fráboðanarskipanin fevnir um bæði umfaraveðrættindi og ikkiumfaraveðrættindi.

Til umfararveðbrøv verður viðmerkt, at slík veðbrøv eru umsetilig, við tað at ein ognari í góðvari kann avogna mótmæli og rættindi, sum eru knýtt at veðbrævinum ella at eldri avhendingum av veðrættindum. Tað er tó ikki møguligt at avogna eitt sterkt mótmæli, sum til dømis falskt. Um eitt umfaraveðbræv umvegis fráboðanarskipanina verður tinglýst, móti hvørjum eitt sterkt mótmæli kann setast, fer tað kunna hava tap við sær fyri ein ognara av veðbrævinum. Eitt slíkt tap vil tó sambært ásetingini í § 31 í tinglýsingarlógini á partleysum grundarlagi kunna rindast aftur av landskassanum. Vísandi til at talan er um eitt peningaligt tap, vil endurgjald sum greitt útgangsstøði vera eitt rímiligt alternativ til tinglýsta veðrættindi.

Har eru tískil fyrimunir við at lata fráboðanarskipanina fevna um umfaraveðrættindi. Tað fer at tryggja, at tinglýsing í einum máli um lán, hóast slagið av veðbrævinum, fer at kunna útinnast einsháttað, skjótt og munadygt, og tinglýsing fer fyri øll veðbrøv at kunna henda í nærum realtíð.

Mælt verður tí til, at fráboðanarskipanin eisini fevnir um umfaraveðrættindi.

Ásetingarnar um ognarfyrivarni í kreditavtalulógini geva møguleika fyri, at ein lánsveitari kann fáa trygd fyri áogn síni í einum seldum leysafæluti. Trygdin stendur í, at lánsveitarin – um keyparin av lutinum ikki heldur gjaldstreytirnar – kann gera fulnað fyri sína áogn við at taka selda leysafælutin aftur. Eitt ognarfyrivarni tryggjar soleiðis - á sama hátt sum ein veðrættur – kravognarans búskaparliga krav móti einum skuldara og gevur kravognarin ein møguleika at gera fulnað fyri kravið í tí tryggjaða.

Í sambandi við sølu av motorakførum uppá borg tryggjar kravognari ofta sína áogn við einum ognarfyrivarni og ikki við veði. Tískil er tørvur á, at fráboðanarskipanin kann nýtast í sambandi við tinglýsing av ognarfyrivarni í motorakførum. Aftrat tí, er ein sovorðin líkleiki millum veðrættindi og ognarfyrivarni, at ognarfyrivarni eigur at vera fevnt av fráboðanarskipanini.

1.1.6.1. Treytir fyri løggilding sum fráboðari

Fráboðanarkipanin gevur møguleika fyri, at góðkendir fráboðarar við brúk av egnari talgildari undirskrift kunnu gera og fráboða skjøl til tinglýsingar viðvíkjandi fastogn o.ø., sum tilhoyrir øðrum, við tað at skjalprógv fyri eina fulltrú ikki skal sendast til Tinglýsingina. Fráboðarin kann sostatt ráða við rættarvirknaði fyri rættindahavara við teirri avleiðing, at endurgjald kann krevjast frá landskassanum í sambandi við feilir, sum hava tap við sær.

Mælt verður tí til, at ein almenn góðkenning sum fráboðara er krav fyri at kunna virka sum fráboðari. Góðkenning verður givin av Tinglýsingini eftir umsókn.

Mælt verður til, at virkir við loyvi sambært bekendtgørelse af anordning om ikrafttræden for Færøerne af lov om finansiel virksomhed og advokar tilnevndir sambært Retsplejelov for Færøerne skulu kunnu góðkennast sum fráboðarar.

Lóggávurnar, sum regulera nevndu yrki, innihalda nágreiniligar treytir fyri at fáa góðkenning, tilnevning o.a. fyri at vera limur í einum stýri ella nevnd í einari fyritøku við slíkari góðkenning. Tað stendur í § 151 í rættargangslógini, at tað er ein fortreyt fyri at fáa tilnevning sum advokatur, at ein persónur er myndugur og ikki er undir verjumáli sambært § 5 í verjumálslógini ella undir samverjumáli sambært § 7 í verjumálslógini, umframt at viðkomandi ikki hevur sagt frá gjaldssteðgi og ikki er undir húsagangi. Ein persónur kann eisini noktast tilnevning, um viðkomandi er dømdur fyri revsiverd viðurskifti, sum geva ein nærliggjandi illgruna um misbrúk av atgongdini til at útinna advokatvirksemi, ella hann hevur týðandi forfalnað skuld til tað almenna - við hetta skal skiljast ein upphædd á kr. 50.000,- ella omanfyri.

Hesar treytir eru eisini umráðandi í sambandi við útinnanina av yrkinum sum góðkendur fráboðari. Tað hevði havt við sær óneyðuga fyrisiting fyri bæði umsøkjarar og Tinglýsingina, um treytirnar sjálvstøðugt skuldu skjalprógvast og eftirkannast í sambandi við eina umsókn um góðkenning. Við at knýta góðkenningina sum fráboðari til hesi lóggávu, verður tað tryggjað, at skarin av fráboðarum er undir eftirliti.

Tvær sjálvstøðugar treytir fyri góðkenning eiga tó at setast. Ein umsøkjari eigur sostatt at gera tað trúligt, at viðkomandi fer at kunna útinna virksemið ráðiligt og umsøkjarin eigur at stilla fullgóða trygd fyri virkseminum sum fráboðari.

Hugsast kann, at eisini aðrir persónar og fyritøkur enn tey nevndu kunnu hava áhuga í at fáa góðkenning sum fráboðari. Slíkar fyritøkur og persónar skulu kunna fáa góðkenning, um tey lúka somu krøv í lóggávunum, sum viðvíkja góðkenning og tilnevning o.a. av peningastovnum og advokatum, undir hesum krøvini um, at umsøkjarin ikki er ómyndugur og ikki er undir verjumáli, ikki hevur sagt frá gjaldsteðgi ella er farin á húsagang, ikki hevur týðandi forfalnað skuld til tað almenna og ikki er dømdur fyri revsiverd viðurskifti, sum geva ein nærliggjandi illgruna um misbrúk av atgongdini til at útinna virksemið sum fráboðari. Haraftrat koma krøvini um, at umsøkjarin skal gera tað trúligt, at viðkomandi fer at kunna útinna virksemið ráðiligt og umsøkjarin skal stilla fullgóða trygd fyri virksemið sum fráboðari.

Ásett verða eisini reglur um afturkalling av góðkenningi. Góðkenningar eiga soleiðis at kunna afturkallast, um fráboðarin brýtur treytirnar fyri góðkenningini, um serlig orsøk er til at halda, at fráboðarin ikki fer at útinna sítt yrki á ráðiligan hátt ella um viðkomandi verður frátikin sína góðkenning, tilnevning o.a. at útinna virksemi sum peningarstovnur ella advokatur.

Útinnanin av virkseminum sum fráboðari kann hava feil við sær. Ein fráboðari kann soleiðis til dømis lata vera við at fráboða eitt veðbræv til tinglýsingar, fráboða eitt veðbræv við skeivari tilskilan av høvuðsstólinum ella rentusatsi ella fráboða eitt falskt veðbræv. Ein fráboðari fer at vera fevndur av vanligu ásetingunum um endurgjald í og uttanfyri avtalu og fer á tí grundarlagi at kunna ábyrgdast fyri tap orsakað av virkseminum sum fráboðari.

Tað skal nágreinast, at fráboðarin er endurgjaldsskyldugur eftir vanligum ásetingum um endurgjald yvir fyri tí, sum líður tap sum fylgja av fráboðarans virksemi sum fráboðari. Mælt verður til, at ein áseting verður sett í tinglýsingarlógini hesum viðvíkjandi.

Hugsandi er, at tað kann koma fyri, at ein fráboðari kann fráboða eina skeiva tinglýsingarliga gerð, sum hevur við sær tap, sjálvt um fráboðarin í einum og hvørjum føri hevur víst nærlagni og fakligan dugnaskap, sum ein eftir øllum at døma kann krevja. Í einari slíkari støðu vil fráboðarin ikki verða álagdur endurgjaldsskyldu eftir vanligum ásetingum um endurgjald, við tað at fráboðarin ikki hevur gjørt feil ella víst vansketni.

Ein ognari í góðvari, sum í slíkari støðu missur sín rætt, vil í staðin kunna krevja endurgjald frá landinum sambært ásetingini í § 31 í tinglýsingarlógini, um tapið stendst av einum sterkum mótmæli sbr. § 27, 2. pkt. í tinglýsingarlógini (mótmæli um falsk, falsan, harðskap og ómyndigleika). § 31 áleggur í hesum førum landinum eina partleysa ábyrgd.

Við fyriliti til trúvirðið hjá tingbókini er tað neyðugt, at tað í slíkum førum er møguligt at fáa endurgjald frá landinum á partleysum grundarlagi, sjálvt um tað vil hava við sær, at landið skal endurgjalda tap, sum er grundað á fráboðarans viðurskifti. Landið vil kunna rætta eitt aftursóknarkrav móti fráboðaranum, um hesin ikki hevur víst ábyrgdarfulla atferð.

Sama ábyrgd eigur at liggja hjá fráboðaranum, sum í dag liggur hjá almenna tinglýsingarmyndugleikanum, við tað at fráboðanarskipanin flytur partar av royndini í sambandi av málsviðgerðini frá Tinglýsingini til fráboðaran. Samanfall eigur sostatt at vera millum røkt av uppgávuni og ábyrgd. Landið eigur ikki í síðsta enda at bera vandan fyri tapi, orsakað av viðurskiftum fráboðarans og landið eigur tískil á objektivum grundarlagi at kunna søkja endurgjaldsútgjaldingar sambært § 31 í tinglýsingarlógini aftur hjá góðkenda fráboðaranum, sum hevur fráboðað skjalið, sum er orsøk til tapið.

Ábyrgdin eigur at fylgja uppgávuni. Í núverandi tinglýsingarskipanini er tað landið, sum leggur málsviðgerðina soleiðis til rættis, at vandin fyri eini objektivari endurgjaldsábyrgd orsakað av misbrúki av møguligum veikleikum í skipanini kann góðtakast. Á sama hátt má ein góðkendur fráboðari innrætta sítt eftirlit og sínar mannagongdir, so fráboðarin kann bera vandan fyri misbrúki. Tinglýsingin vil ikki hava nakran møguleika fyri at tryggja seg móti tí objektivu ábyrgdina, við tað at viðkomandi partur av málsviðgerðini ikki liggur hjá myndugleikanum men hjá fráboðaranum. Tann objektiva ábyrgdin eigur soleiðis at liggja hjá tí, sum er næstur til at fyribyrgja feilir, eisini sjálvt um tað ikki beinleiðis er nakað at brigsla viðkomandi fyri.

Ein aftursóknarmøguleiki á objektivum grundarlagi fer at vera tann mest einfalda og gagnliga skipanina, við tað at tað slepst undan langdrignum trætum um, hvørt fráboðarin hevur gjørt feilir ella víst vansketni.

Møguleikin fyri at fáa tap endurgoldið skal ikki skerjast sum fylgja av, at ábyrgdin kann áleggjast ein góðkendan fráboðara. Tað verður tí viðmælt, at fráboðarir veita fullgóða trygd fyri, at teir kunnu bera peningaligu ábyrgdina, sum virksemið sum fráboðari kann hava við sær.

Trygdarveitingin skal tryggja bæði endurgjaldskrav grundað á vanligar ásetingar um endurgjald, sum kann gerast galdandi móti fráboðara, og aftursóknarkrav, sum landið kann gera galdandi á objektivum grundarlagi.

Viðvíkjandi stødd trygdarinnar, slag og gildistíð verður viðmælt, at landsstýrisfólkið verður heimilað at áseta nærri reglur hesum viðvíkjandi.

Í sambandi við áseting av reglum um støddina á trygdarveitingini eigur tað at vera gjørd ein meting av, hvørji tap kunnu væntast og fyrilit eigur at vera tikið til galdandi tryggingarskipanina hjá viðkomandi vinnufólki. Lóggávan, sum skipar viðurskiftini fyri summi av teimum viðkomandi arbeiðsbólkunum, hevur soleiðis longu reglar um trygdarveiting, krav um tryggingarfulna av tapi o.ø.

Fyri at laga seg eftir tørvinum fyri trygdarveiting til veruliga virksemið hjá teimum ymiskum vinnurekandi, eigur munur at vera gjørdur á kravinum til trygdarveitingina, so at henda kann lagast til vavið av góðkenningini. Við tí grundarlagi verður mett, at tørvur er á fimm sløgum av góðkenningum, sum geva møguleika fyri at fráboða veðbrøv til eina hægsta upphædd á ávikavist 2,5 milliónir, 3,5 milliónir, 5 milliónir, 10 milliónir og 50 milliónir danskar krónur.

Trygdarveitingin eigur at vera ein trygging fevnandi um objektivu ábyrgdina og endurgjaldsskylduna íkomin við ósketni. Fyri tilætlað viðurskifti eigur at stillast trygd (garanti). Tann samlaða árliga tryggingarupphæddin fyri tey tvey sløgini av góðkenningum eigur í minsta lagi at vera ávikavist 2,5 milliónir, 3,5 milliónir, 5 milliónir, 10 milliónir og 15 milliónir krónur. Trygd (garanti) eigur at stillast fyri samsvarandi upphædd. Møguleiki eigur at vera fyri, at ein yrkisbólkur ella vinnufelag kann stovna eina felgs-tryggingarskipan.

Hvat viðvíkur tryggingini eiga reglur at vera ásettar um beinkan (genopretning) av tryggingarupphæddini, um goldið verður av upphæddini í tryggingarárinum. Hetta hevur við sær, at fráboðarin eftir eini skaðafráboðan skal rinda eitt eyka tryggingargjald til tryggingarfyritøkuna fyri at endurgera ta samlaðu árligu tryggingarupphæddina. Reglur um beinkan fara at tryggja, at ein fullgóð trygd ikki í veruleikanum hvørvur eftir fráboðan av einum størri skaða í byrjani av einum tryggingarári. Eitt krav um beinkan er eitt alternativ til eina algongda hækkan av tryggingarupphæddini, sum áhaldandi fer at tyngja fráboðaran við einum hægri tryggingargjaldi.

Viðvíkjandi gildistíðini fyri trygdarveitingina eigur veitingin sum útgangsstøði at veita fulnað fyri møgulig endurgjaldskrøv til hesi fyrnast, sum eftir galdandi rætti í seinasta lagi er 20 ár eftir tinglýsing. Ein 10-árs úrgildisfulnaður vil tó vera nóg mikið í sambandi við uppathald av einari góðkenning sum fráboðari, undir hesum orsakað av húsagangi ella deyða.

Mælt verður til at peningastovnar kunna loka kravið um fullgóða trygdarveiting við - í staðin fyri at tekna eina trygging og seta ábyrgd (garanti) – at lúka tey krøv, sum verða sett til teirra virksemið í aðrari lóggávu. Peningastovnar væntast at hava nóg mikið av peningaligari haldbæri (soliditet) til at kunna møta møguligum endurgjaldskrøvum, um so er, at tey halda krøvini sambært lov om finansiel virksomhed.

Mett verður at peningastovnar, sum lúka krøvini sambært Lov om finansiel virksomhed, undir hesum solvenskravið, við tí hava veitt ein avgerandi tryggleika fyri, at hesir peningastovnar kunnu møta møguligum endurgjaldskrøvum.

Mælt verður tí til, at nevndu peningastovnar kunna sleppa undan kravinum um tryggingardekning og trygdarveiting (garantistillelse). Mett verður ei heldur, at tað er neyðugt mótvegis peningastovnum at seta krav um úrgildisfulnað.

1.1.7. Avhendan av veðrættindum

Skotið verður upp, at talgild veðbrøv, sum eru undirskrivaði við talgildari undirskrift, skulu koma í staðin fyri pappírsgrundaði veðbrøv (dematerialisering). Hetta merkir, at galdandi reglur í lóg um skuldarbrøv, har tað krevst ræðisfrátøka av pappírsgrundaða skuldarbrævinum fyri at fáa umfaravernd, ikki longur er egnað at skipa/avgera spurningin um ósemjur um prioritetsstøðuna við avhendan av veðbrøvum. Skotið verður tí upp, at tinglýsing framyvir kemur í staðin fyri kravið um ræðisfrátøku, soleiðis at tinglýsing fer at vera tann umráðandi trygdaratgerðin við avhendan av veðbrøvum.

Sum avleiðing av hesum verður skotið upp, at galdandi áseting í § 2 í tinglýsingarlógini verður sett úr gildi. Tað hevur við sær, at avhendan av veðbrøvum í fastogn framyvir skulu tinglýsast fyri at vera galdandi mótvegis avtalum um ognina og mótvegis rættarsókn, sí § 1, stk. 1 í tinglýsingarlógini. Skotið verður upp, at tær samsvarandi ásetingarnar í mun til avhendan av veðbrøvum, sum eru tinglýst í akfarsbókini og persónsbókini, verða settar úr gildi. Í sambandi við hetta verður skotið upp at áseta eina grein í kapittulunum í tinglýsingarlógini fyri akfarsbókina og persónsbókina, sum sigur, at avhendan ella onnur flyting av tinglýstum rættindum skal tinglýsast fyri fáa vernd mótvegis avtalum, sum í góðvarni verða gjørdar um rættindini og mótvegis rættarsókn móti rættindunum.

Tinglýsing má roknast fyri ein trygdaratgerð, sum er roynverulig og løtt at staðfesta, við avhendan av framtíðar talgildu veðbrøvum. Tað fer sostatt at vera gjørligt við leitan uppá tað einstaka veðbrævi í tinglýsingarskipanini at staðfesta, um veðbrævið er avhendað og um so er, til hvønn. Harumframt fer tað, um so er tað fyriliggur tvíavhendan at vera gjørligt at staðfesta tað nágreiniliga tíðspunktið fyri, nær tann fyrra avhendanin er fráboðað til tinglýsingar og verndin harvið byrjað.

Viðmerkt verður annars, at tær uppskotnu ásetingarnar um avhendan av veðrættindum í lógarinnar kapittlum um akfarsbók og persónsbók eru neyðugar, við tað at tað fyri hesar bøkur ikki er ein algongd regla svarandi til § 1, stk. 1, sum ásetir, at øll rættindi skulu tinglýsast.

1.1.8. Avognan av mótmælum og rættindum o.ø.

Sum lýst viðvíkjandi ásetingunum um avhendan av veðbrøvum omanfyri verður spurningurin um avognan av rættindum og mótmælum o.ø. við avhendan av umfaraveðbrøvum í dag fyrst og fremst skipaður í ásetingunum í Lov om Gældsbreve. Umhugsað er, um henda staðseting er hóskandi ella um tað er meir hóskandi í sambandi við endurskoðan av reglunum, sum lógaruppskotið um talgilda tinglýsing ger neyðuga, at flyta reglurnar, sum viðvíkja avhendan av tinglýstum veðbrøvum, í tinglýsingarlógina.

Hvat viðvíkur avhendan av tinglýstum umfaraveðbrøvum verður hildið vera meir hóskandi at samla allar reglur viðvíkjandi avhendan av tinglýstum umfaraveðbrøvum í tinglýsingarlógina. Hetta kemst av, at tinglýsingarlógin frammanundan hevur reglur, sum viðvíkja avognan av rættindum o.ø. við avhendan av tinglýstum umfaraveðbrøvum.

Haraftrat hevur staðsetingin av reglunum í tinglýsingarlógina tann fyrimun, at § 5 í tinglýsingarlógini, sum hevur eina allýsing av, hvat skilst við góðvari í mun til tinglýsingarlógina, harvið fer at vera galdandi í øllum viðurskiftum, sum viðvíkja tinglýstum umfaraveðbrøvum, uttan so annað er tilskilað – skrivliga - í orðum.

Á hesum grundarlagi verður skotið upp, at tað í tinglýsingarlógini viðvíkjandi fastogn ásetast reglur um avognan av mótmælum og rættindum i sambandi við avhendan av tinglýstum umfaraveðbrøvum. Skotið verður soleiðis upp, at tað verður ásett ein nýggj grein í tinglýsingarlógina, sum skal halda fram við reglunum í §§ 15-17 í lóg um skuldarbrøv um avognan av mótmælum frá skuldaranum. Reglan er í stóran mun ætlað at byggja á galdandi rættarstøðu, har ein ognari av einum umfaraveðbrævi í góðvari kann avogna veiku mótmælini hjá skuldarum. Skotið verður upp vísandi til dematerialiseringina, at tinglýsing framyvir skal koma í staðin fyri kravið um handhavan av veðbrævinum sum treyt fyri avognan.

Haraftrat verður skotið upp, at áseta eina nýggja áseting um avognan av rættindum, hvørs endamál er at varðveita galdandi rættarstøðu sambært § 14 í Lov om Gældsbreve. Skotið verður upp á sama hátt sum við avognan av mótmælum, at tinglýsing kemur ístaðin fyri kravið um hondhavan sum treyt fyri avognan.

Eisini verður skotið upp, at ásett verður ein áseting, sum svarar til § 18 í Lov om Gældsbreve, ið skipar møguleikan hjá skuldaranum mótvegis einum ognari í góðvarni av einum umfaraveðbrævi at mótrokna krøv uppá avhendaran. Eins og tað er við uppskotnu avognarreglunum, verður skotið upp, at tinglýsing framyvir skal koma í staðin fyri kravið um hondhavan sum treyt fyri at útihýsa mótrokningaratgongdini.

Mett er, at tað eisini er neyðugt orsakað av dematerialiseringini at skjóta upp eina áseting, sum gevur skuldaranum møguleika fyri at fáa tinglýst íhald av ella broytingar í skuldarviðurskiftunum. Ásetingin skal koma í staðin fyri reglurnar í § 21 í Lov om Gældsbreve, har skuldarin kann krevja at fáa árit á veðbrævið um tílík viðurskifti. Skuldarin fer við at tinglýsa serstakar gjaldingar ella broytingar í skuldarviðurskiftunum at kunna forða fyri, at ein ognari í góðvari kann avogna mótmælini hjá skuldaranum hesum viðvíkjandi.

Harumframt verða ávísar broytingar skotnar upp í § 29 í tinglýsingarlógini um gjaldsmæti, sum fer at hava við sær, at skuldari í góðvari – umframt at kunna gjalda við loysandi virknaði til rættindahavaran, sum er materielt heimilaður – fer at kunna gjalda við loysandi virknaði til tann, sum sambært tingbókini er rættindahavari ella til avhendaran.

At enda verður skotið upp at gera eina broyting í § 31 í tinglýsingarlógin um landskassans endurgjaldsábyrgd. Broytingin er ein avleiðing av uppskotnu ásetingini í tinglýsingarlógini, sum skal byggja á galdandi rættarstøðu sambært Lov om Gældsbreve viðvíkjandi avognan av mótmælum frá skuldaranum. Tað er sostatt ikki ætlað nøkur realitetsbroyting í rættarstøðuni, við tað at hildið verður, at sterku mótmælini í § 17 í Lov om Gældsbreve hava verið inntulkaði í § 27, 2. pkt. í tinglýsingarlógini, sum galdandi § 31 vísir til. Í teimum førum, har ognarin sostatt ikki fær tann lovaða rættin á tinglýsta umfaraveðbrævi, fer ognarin á sama hátt sum eftir galdandi reglum í staðin at kunna beina eitt endurgjaldskrav mótvegis landskassanum, sum heftir á partleysum grundarlagi.

Sum avleiðing av, at seta reglurnar um tinglýst umfaraveðbrøv í tinglýsingarlógina, verður eisini skotið upp at áseta eina grein í kapittul 2 í Lov om Gældsbreve, sum algongt undantekur tinglýst talgild skjøl frá nýtsluøkinum hjá kapittulinum. Og sum ein fylgjubroyting verður skotið upp í § 11, stk. 2, nr. 3 í Lov om Gældsbreve, at pappírsgrundaði skuldarbrøv, sum veita veð í fastogn, ikki longur sum útgangsstøði skulu roknast sum umfaraveðbrøv. Hetta orsakað av, at pappírsgrundaði veðbrøv framyvir ikki fara at kunna tinglýsast og harvið fáa umfaravernd, sum ger, at tað ikki longur er viðkomandi at knýta avognarvirkningar til tey.

Hildið verður, at tað eftir verksetanin av talgildari tinglýsing framvegis eigur at vera atgongd til at útflýggja umfaraveðbrøv eins væl og ikki-umfaraveðbrøv í fastogn. Sum tað er galdandi viðvíkjandi ásetingini í § 11, stk. 2, nr. 3 í Lov om Gældsbreve, fara tinglýst veðbrøv, sum veita veð í fastogn og sum verða útflýggjaði eftir lógin kemur í gildi, sum útgangsstøði vera umfaraskjøl sambært uppskotinum.

Vísandi til hetta verður skotið upp, at ásett verður ein áseting í Lov om Gældsbreve, har tinglýst talgilt veðbræv, sum veitir veð í fastogn, við ásetan av eini serstakari áseting við orðunum ”ikke til ordre” ella samsvarandi fyrivarni fer at kunna gerast til ikki-umfaraskjal og harvið verða fevnt av reglunum í kapittul 3 í Lov om Gældsbreve. Hetta kann í roynd og veru gerast við, at frámerkt verður á talgilda veðbrævi, at tað skal vera ikki-umfaraskjal.

Hvat viðvíkur reglunum um avognan av mótmælum, gjaldsmæti o.ø. við avhendan av tinglýstum ikki-umfaraskjølum, verður hildið, at tað er mest hóskandi at varðveita reglurnar um hetta í Lov om Gældsbreve. Tó er tørvur á at undantaka tinglýst talgild skuldarbrøv frá § 31 í Lov om Gældsbreve, tá tinglýsing – og ikki denuntitation – framyvir eigur at vera umráðandi trygdaratgerðin.

Í sambandi við spurningin um, nær eitt veðbræv er umfaraskjal, er mett vera neyðugt at áseta eina grein um hetta í tinglýsingarlógini. Uppskotna ásetingin hevur við sær, at eitt veðbræv, sum veitir veð í fastogn, fer at vera umfaraskjal, uttan so tað hevur ein sokallaðan rektaklausul.

1.1.9. Reglurnar í akfarsbókini og persónsbókini

Í kapittul 6 a og 7 eru ásettar reglur um tinglýsing í akfarsbókini og persónsbókini.

Reglurnar um tinglýsing í akfarsbókini eru galdandi fyri motorakfør, húsvognar, lendisakfør, leguvognar og viðfestivognar til bilar, sí § 42 a. Í akfarsbókini verða ognarfyrivarni, undirveð og rættarsókn í teimum akførum, sum eru nevnd í § 42 a, tinglýst. Heimildarviðurskiftini fyri nevndu akfør verða harafturímóti ikki tinglýst í akfarsbókini.

Skjøl, sum ikki skulu tinglýsast í akfarsbókini og sum antin viðvíkja ræði hjá einum persóni yvir leysafæi ella ognarvirðum yvirhøvur, verða tinglýst í persónsbókini í teimum førum, sum eru nevnd í kapittul 7 í tinglýsingarlógini umframt har tað aðrastaðni annars er ásett í lóggávuni, sí § 43 í tinglýsingarlógini. Tey skjøl, sum verða tinglýst í persónsbókini eru m.a. skjøl viðvíkjandi undirveði í leysafæi, hjúnasáttmálar, fráboðanir um frátøku av rættarligum virkisføri og mist sjálvræði.

Tinglýsing av skjølum fer fram sambært somu meginreglum, sum galda fyri tinglýsing av skjølum í tingbókini og ásetingarnar í kapitlunum 6 a og 7 um tinglýsing av skjølum eru í stóran mun eyðkendar sum tilvísingaásetingar, ið vísa til tær vanligu reglurnar um tinglýsing í tingbókini.

Tey somu atlit sum grundgeva talgilding av skjølum, sum verða fráboðaði til tinglýsingar í tingbókini, gera seg galdandi við somu vekt í mun til tey skjøl, ið skulu tinglýsast í akfarsbókini og persónsbókini. Ein talgilding av samskiftinum millum brúkararnar av tinglýsingini og Tinglýsingina, hvat viðvíkur hesum skjølum fer sostatt eisini at hava við sær somu fyrimunir, sum eru knýttir at talgilding av skjølum viðvíkjandi fastogn. Eitt skifti til talgilda og pappírsleysa tinglýsing av rættindum í akfarsbókini og persónsbókini fer at hava við sær, at bíðitíðin í sambandi við tinglýsingarligu avgreiðsluna í stóran mun fer at kunnu styttast.

Tað er eisini av týdningi, at ein talgild tinglýsingarskipan verður uppbygd sum ein samla/sameind skipan, ið at síggja til er einsháttað, uttan mun til um talan er um tinglýsing av rættindum í tingbókini, akfarsbókini ella persónsbókini. Tað er ikki gagnligt um tinglýsing í akfarsbókini og persónsbókini víkir sjónliga frá framferðarháttinum fyri tinglýsing i tingbókini. Ein tílík loysn hevði fyri brúkarnar av tinglýsingini havt við sær tvær ymiskar tinglýsingarskipanir, sum fyrisitingarliga høvdu skula handfarist ymist.

Tinglýsing í hesum bókum fer fram eftir somu meginreglum sum tinglýsing í tingbókini, sum eisini talar fyri við tíðina at verkseta talgilda tinglýsing fyri allar tríggjar tinglýsingarskráirnar.

Skotið verður tí upp, at reglurnar í kapittul 6 a og 7 verða broyttar soleiðis, at tinglýsing av rættindum í akfarsbókini og persónsbókini skulu fara fram eftir sama hátti, sum er viðmælt fyri tinglýsing av rættindum í tingbókini.

Hetta fer at hava við sær, at skjøl, sum verða fráboðaði til tinglýsingar, skulu roknast fyri móttikin á tí tíðspunkti, tá tey eru komin fram til Tinglýsingina og at rættarvirknaður skal roknast frá tí tíðspunkti, t.e. sama tíðspunkti, uttan so at skjølini ikki lúka ásettu tøkniligu krøvini. Skjøl, sum verða móttikin samstundis, eiga eisini á sama hátt at javnsetast.

Atlitið til trúvirðið hjá akfarsbókini og persónsbókini og til eina einsháttaða viðgerð og hinar báðar skráirnar talar fyri, at positiva trúvirðið verður víðkað til síðstnevndu skráir. Sambært galdandi rætti hevur ein avtaluognari í góðvarni, hvørs rættur er avognaður orsakað einum sterkum mótmæli soleiðis – øvugt av tinglýsing í tingbókini – ikki rætt til endurgjald frá landskassanum eftir reglunum í § 31, um so er, at rættindi er tinglýst í akfarsbókini ella persónsbókini. Viðmælt verður, at § 31 í tinglýsingarlógini um landskassans objektiva ábyrgd eisini eigur at fevna um hesar bøkur.

Viðmerkt verður annars, at tað av tøkniligum orsøkum kann vera trupult at verkseta talgilda tinglýsing fyri allar bøkurnar samtíðis og skotið verður tí upp, at viðkomandi landsstýrisfólk verður heimilað at avgera, at lógin kemur í gildi ymisk tíðspunkt, hvat viðvíkur tingbókini, akfarsbókini og persónsbókini. Hetta fer at gera tað gjørligt at talgild tinglýsing verður verksett fyri tær einstøku bøkurnar, tá tað er møguligt.

1.1.9.1. Veðbrøv í akførum og leysafæi

Veðbrøv, sum veita veð í akførum ella leysafæi, eru sambært galdandi rætti sum útgangsstøði ikki umfaraskjøl, uttan so tey er gjørd til umfaraskjøl eftir reglunum í § 11, stk. 2, nr. 1, 2 og 4 í Lov om Gældsbreve. Eins og við veðbrøvum, sum veita veð í fastogn, eigur tað at vera gjørligt at útflýggja bæði umfara-veðbrøv og ikkiumfara-veðbrøv. Veðbrøvini fara síðani sum útgangsstøði at vera ikkiumfaraskjøl, uttan so tey við frámerki á talgilda veðbrævið er gjørt til umfaraskjal.

Mett er, at uppskotnu reglur um avognan av mótmælum o.ø. eigur at fevna um øll umfaraveðbrøv, uttan mun til hvat slag av ogn tað veitir veð í. Hetta merkir, at positiva trúvirðið og tann harvið fylgjandi gildisvirknaður kann víðkast til at fevna um avhendan av umfaraveðbrøvum, sum veita veð í akførum og í leysafæi. Ein góðvarin ognari av einum veðbrævi, sum verður møttur við einum sterkum mótmæli, fer harvið sum útgangsstøði at kunna krevja møgulig tap endurgoldin av landskassanum.

Hetta merkir ein broyting skal gerast av § 26 í Lov om Gældsbreve, sum skipar virkisøkið fyri lógarinnar kapittul 3.

1.1.10. Serligani viðvíkjandi talgildum skaðaloysisbrøvum og ognarveðbrøvum

Skiftið til talgild veðbrøv hevur við sær, at ognarveðbrøv ikki longur kunnu hondveðsetast og trygdaratgerðin við veðsetan av ognarveðbrøvum fer tí ikki at kunna vera ræðisfrátøka. Vísandi til hetta verður viðmælt, at greinar verða ásettar í tinglýsingarlógini, soleiðis at undirveð kann tinglýsast innan fyri eitt ognarveðbrævs hámarksupphædd, sum fær vernd mótvegis avtalum gjørdar í góðvarni um ognarveðbrævið ella um veðsetta lutin og mótvegis rættarsókn við virknaði frá tí tíðspunkti, har undirveðsrætturin verður fráboðaður til tinglýsingar.

Hvat viðvíkur aðru (sekundære) hondveðsetan av ognarveðbrøvum, sum í dag í roynd og veru tryggjast við at geva fráboðan til tann fyrsta (primære) hondveðsetaran, kann verandi skipan á sín hátt halda fram óbroytt. Mett er tó, at tinglýsing framyvir sum útgangsstøði eigur at vera trygdaratgerðin við avhendan av veðrættindum og ein regluføst gjøgnumføring av hesum hevur við sær, at tinglýsing eisini eigur at vera umráðandi trygdaratgerðin við aðru undirveðsetan av ognarveðbrøvum.

Sambært galdandi rætti hevur ein fráboðan um hondveðsetan í sínum eginleika sum trygdaratgerð samstundis havt tað endamál, at hon tryggjar móti, at fyrsti hondveðhavari í góðvarni víðkar um eitt skuldarviðurskifti tryggjað við ognarveðbrævinum. Mett er, at tann fyrsti veðhavarin við tinglýstum undirveði í einum ognarveðbrævi í góðvarni við trygd í ognarveðbrævinum og við forrætti fyri seinni tinglýst veðrættindi í ella innan fyri ognarveðbrævsins hámarksupphædd og rættarsókn skal kunna víðka – viðkomandi - tryggjaða skuldarviðurskifti til ta tíð, har fráboðan um eftirstandandi rættindi er komið fram til veðhavaran.

1.1.11. Skiftisreglur, undir hesum umlegging av verandi fysisku veðbrøvum o.a.

Í sambandi við uppskotið um, at veðbrøv framyvir skulu vera talgild fyri at kunna tinglýsast, íkemur spurningurin um, hvat skal gerast við higartil tinglýstu fysisku veðbrøv. Einumegin er mett, at tinglýsingarskráirnar eiga at hava eina rættvísandi mynd av viðurskiftunum um eitt veðbræv. Hinumegin er dentur lagdur á ráðilig atlit til teir persónar, sum sambært galdandi rætti hava tryggja sítt veð, ikki missa henda rættin.

Vísandi til hetta verður skotið upp ein skiftisáseting, har øll pappírsgrundaði veðbrøv við gildiskomu lógarinnar vera verandi í gildi og varðveita teirra rættavirknað. Hetta merkir m.a., at verandi veðbrøv framvegis fara at kunna vera grundarlag undir tvingsilsfulnaði sambært reglunum í rættargangslógini. Við atliti at handfaringini av skjølunum í tí talgildu tinglýsingarskipanini er tørvur á, at tey pappírsgrundaðu veðbrøvini broytast til talgild veðbrøv, tá tað skal takast onkur avgerð viðvíkjandi skjalinum, sum krevur tinglýsing.

Frá at lógarbroytingin kemur í gildi, fer trygdaratgerðin eisini við stovnan av rættindum yvir einum verandi veðbrævi, undir hesum serliga við avhendan av veðbrævinum, at vera tinglýsing. Fyri at henda tinglýsing kann vera gjørd í talgildu tinglýsingarskipanini, verður skotið upp, at pappírsgrundaði veðbrøv skulu broytast til talgild veðbrøv, tá ið rættindi yvir ella broytingar í einum sovorðnum veðbrævi eftir lógarinnar gildiskomu skulu tinglýsast. Haraftrat verður skotið upp, at pappírsgrundaði veðbrøv annars til eina og hvørja tíð skulu kunna broytast til talgild veðbrøv.

Tær uppskotnu ásetingarnar hava við sær, at veðkravognari fer at varðveita verndina sambært einum veðbrævi, ið er stovnað áðrenn lógina, alla tess gildistíð, um tað ikki verða gjørdar broytingar i veðbrævinum og kravognari annars ikki velur at umleggja veðbrævið.

Tá ognarveðbrøv ikki hava eina gildistíð og tí kunnu vera galdandi uttan nakra tíðaravmarking, er mett at vera neyðugt at áseta serligar reglur um ognarveðbrøv, fyri at tingbøkurnar sum frá líður skulu kunna geva eina rættvísandi mynd av rættarviðurskiftunum viðvíkjandi ognarveðbrøvum.

Vísandi til hetta verður skotið upp, at tað verður ásett, at rættindi í tinglýstum ognarveðbrøvum, sum hava fingið vernd, áðrenn lógin kom í gildi, í seinasta lagi 5 ár eftir lógin kemur í gildi skulu vera tinglýst fyri at varðveita hesa verndina. Annars verður skotið upp, at tað sum við hinum veðbrøvunum skulu gerast umleggingar av pappírsgrundaðum ognarveðbrøvum til talgild veðbrøv, tá ið nýggj rættindi ella broytingar skulu tinglýsast í einum ognarveðbrævi, sum upprunaliga er tinglýst, áðrenn lógin kom í gildi. Somuleiðis skulu pappírsgrundaði ognarveðbrøv sjálvboðin kunna broytast til talgild ognarveðbrøv.

Tað eigur ikki at setast krav um talgilding, tá ið tað verður gjørt innbrotsveð í eitt ognarveðbræv. Eigarin av einum ognarveðbrævi eigur ikki at áleggjast at skula talgilda, tá ið ein annar – og honum óviðkomandi – persónur fær eitt innbrotsveð. Tí skal innbrotsveðhavari heldur ikki hava skyldu til at tilskila, hvørji frammanfyri standandi rættindi, sum eru í ognarveðbrævinum, tá tað júst ikki fer at vera gjørligt, tá ið ognarveðbrævið ikki er talgilt.

Skotið verður upp, at framferðarhátturin við talgilding av veðbrøvum skal vera, at fráboðarin sum útgangsstøði skal senda veðbrævið í frumriti til Tinglýsingina. Er veðbrævið burturblivið skal veðbrævið mortifiserast eftir ásetingunum í lóg um mortifikatión.

Tað eiga at vera ásett tvey undantøk til kravið um indsendan og mortifikatión av veðbrævinum sum treyt fyri, at talgilding kann gerast.

Hvat viðvíkur ikki-umfaraskjølum, sum eru útflýggjaði av realkreditstovnum sambært lov om realkredit og realkreditobligationer mv. fer Tinglýsingin frammanundan at hava nóg nógvar upplýsingar um veðbrævið til sjálvvirkandi at kunna gera talgildingina og tað fer tí beinanvegin at kunna gerast umlegging til talgild veðbræv, tá ið lógin kemur í gildi.

Haraftrat verður skotið upp, at ognarveðbrøv, sum veita veð í fastogn og hvørs høvuðsstólur í mestalagi kann vera kr. 45.000,- fer at kunna umleggjast eftir áheitan frá einum rættindahavara, sum hevur fingið tinglýst eitt sokallað fráboðanarárit í tingbókina. Reglan er í roynd og veru grundgivin í og miðar serliga móti teimum nógvu ognarveðbrøvum, sum standa sum trygd fyri krøv hjá ognarfelagum mótvegis rindan av felagsútreiðslum o.ø. Tað fer at kunna vera torført at fáa til vega ognarbrøvini í frumriti, við tað at tað oftani eru nógv ár síðani, at veðbrøvini eru tinglýst og hondveðsett til ognarfelagið. Haraftrat ger seg galdandi, at tað fer at vera torført at fáa til vega allar hondveðsetanarváttanir frá einstøku limunum í felagnum.

Fyri at skunda undir umleggingina frá pappírsgrundaðum til talgildu veðbrøvini verður skotið upp, at tinglýsing í einum tíðarskeiði á 5 ár kann gerast uttan rindan av tinglýsingaravgjaldi.

1.1.12 Einfaldari framferðarháttir sambært §§ 12 og 13 skulu gerast í sambandi við verksetan av talgildari tinglýsing.

Skotið verður upp, at fútin ávikavist skiftirætturin skal syrgja fyri tinglýsing av fráboðanum um úttøku, tvingsilssølu, húsagang og deyðsbúsviðgerð við bústjóra. Uppskotið er grundað á, at fútin og Skiftirætturin í eini talgildari tinglýsingarskipan uttan størri tvørleikar kunnu fáa í lag, at tílíkar fráboðanir verða tinglýstar og tað er tí ikki grundarlag fyri at halda fram við verandi skipan, har tinglýsing er eftir áheitan av einum fútamálskrevjara ella bústjóra.

Uppskotna skipanin fer soleiðis at hava við sær ein fyrisitingarligan lætta fyri hesar. Samtíðis fer skipanin at hava við sær, at tað ikki fyrst skal fráboðast eini elektronisk boð, sum tinglýsast við freist til innsendan av skjalprógvi, til dømis sum ein rættarbókarúrskrift. Fráboðanin frá rættinum fer at vera nøktandi til, at tað beinanvegin kann tinglýsast endaliga.

Hvat viðvíkur úttøku og lóghaldi í fastogn og sølu ella yvirtøku av eini ogn við endaligari tvingsilssølu verður viðmælt, at fútin av sær sjálvum letur boð um at tinglýsa, tá fútin í hesum førum beinanvegin fer at hava grundarlag fyri at fáa tinglýsing í lag.

Tinglýsing um avgerðir um húsagang ella deyðsbúgvsviðgerð við bústjóra fer harafturímóti bert at vera umráðandi, um so er at trotabúgvið ella deyðsbúgvið fevna um fastogn. Viðmælt verður tí, at tinglýsing av sovorðnum avgerðum eiga at vera treytaðar av einum boðum frá bústjóranum um, at búgvið fevnir um fastogn.

Skotið verður eisini upp, at skipanin haraftrat fevnir um tinglýsing av rættarsókn í akførum.

Skotið verður upp ein heimildaráseting sambært hvørji landstýrisfólkið kann avgera, at onnur boð um avgerðir, sum verða tiknar av einum dómstóli, skulu fráboðast til tinglýsingar av hesum. Henda uppskotna ásetingin fer at gera tað gjørligt at víðka skipanina til eisini at fevna um aðrar dómstólsavgerðir, um tað vísir seg at vera tørvur á hesum.

Tó verður skotið upp, at rætturin ikki skal syrgja fyri tinglýsing av boðum um úttøku við grundarlagi í einum veðbrævi við veði í tí goldna (udlagte), við tað at hesar úttøkur vanliga ikki verða tinglýstar. Tað fer tí ikki at vera hóskandi at loyva hesum úttøkum at vera fevndar av skipanini og tey fara tí eftir vanligu reglunum at skula tinglýsast av úttøkuhavara.

**1.2. Galdandi lóggáva**

1.2.1. Framferðarhátturin, undir hesum arbeiðsgongdin, fyri tinglýsing í núverandi tinglýsingarskipan

Tá ið tinglýsing av einum rættindi eftir galdandi reglum skal fremjast, verður eitt pappírsskjal brúkt sum grundarlag, sum verður undirskrivað við eini vanligari hondskrivaðari undirskrift og send til Tinglýsingina. Viðvíkur rættindi einari fastogn, verður avrit av skjalinum viðlagt. Málsviðgerðin hjá Tinglýsingini knýtir seg sostatt til pappírsskjøl.

Eitt innlatið pappírsskjal fer í gjøgnum eina løgfrøðisliga kanning á Tinglýsingini við atliti at staðfesta, um tær formligu og innihaldsligu treytirnar fyri tinglýsing eru loknar. Á Tinglýsingini verður skjalið skrásett í dagbókina og eftirfylgjandi í tingbókina, sum verður førd elektroniskt. Skjalið verður síðani sent aftur til fráboðaran, meðan avritið av skjalinum verður goymt í skjalamappuni, har tað er møguligt fyri ein og hvønn at hyggja eftir skjalinum.

Framferðarhátturin fyri tinglýsing í núverandi tinglýsingarskipan er sostatt grundaður á nýtslu av pappírsskjølum og starvsfólkapersónligum arbeiðsgongdum. Tað er ikki bert hendan mannagongdin, ið er grundað á handfaring av pappírsskjølum. Ein røð av ásetingunum í tinglýsingarlógini eru evnaðar til soleiðis, at tær staðiliga ella óbeinleiðis fortreyta brúk av pappírsskjølum.

Tað framgongur soleiðis m.a. av § 9, stk. 1 í tinglýsingarlógini, at tað sum tinglýsingargrundarlag krevst eitt skjal, ið meldað verður til Tinglýsingarstovuna til tinglýsingar. Saman við skjalinum verður endurrit av tí latið inn. Eisini í § 9, stk. 6 sæst, at tað í ávísum førum við áriti á skjalið skal tilskilast, fyri hvørji rættindi tinglýsing verður kravd. Nýtsla av pappírsskjølum sæst eisini vera fortreyt sambært § 11 í tinglýsingarlógini, har ásett m.a. er, at til strikingar av pantibrøvum krevst annaðhvørt skjalið sjálvt kvittað ella prógv fyri, at pantirætturin er burturdottin sambært dómsúrskurði.

Krav um nýtslu av skjølum og áritum er harumframt at finna í eini langari røð av øðrum greinum í tinglýsingarlógini.

Skjøl, sum verða fráboðaði til tinglýsingar, skulu sambært ásetingini í § 9, stk. 3 í tinglýsingarlógini haraftrat hava ein røð av ávísum upplýsingum. Ovast á skjalinum á fyrstu síðu skal tilskilast matrikkulnummarið hjá viðkomandi ogn umframt navnið á fráboðaranum, bústaður og møguligt telefonnummar. Skeyti og veðbrøv skulu haraftrat tilskila gøtu og húsanummar, tá tað er tøkt. Eitt veðbræv skal tilskila bústaðin hjá skuldara og kravognara, uttan so at hesin kann metast vera alment kendur ella bústaðin fyri ein annan, sum hevur rætt at móttaka kunngerðir, boð og gjøld skuldarans vegna. Hesar upplýsingar hava til endamáls at eyðkenna rættindahavarar og ábyrgdarar i mun til rættindi og til at eyðkenna ta ogn, har rættindi verða tinglýst.

Um so er, at fleiri rættindi eru stovnaði í einum skjali, skal tað við áriti á skjalið tilskilast, fyri hvørji rættindi tinglýsing verður kravd.

Tá ið eitt skjal verður móttikið til tinglýsingar, verður dagurin fyri móttøku skrásettur í dagbókini, sí §§ 7 og 8 í tinglýsingarlógini. Hetta kemst av, at rættarvirknaður av tinglýsing, uttan so annað er ásett í lóg, roknast frá tí degi, skjalið verður fráboðað til tinglýsingar, sí § 25 í tinglýsingarlógini, og ikki frá tinglýsingartíðspunktinum. Av hesum fylgir eisini, at skjøl, ið fráboðast sama dag verða javnsett. Rættarverndin sambært § 1 í tinglýsingarlógini traðkar soleiðis í kraft frá tí degi, har skjalið verður fráboðað til tinglýsingar.

Tá ið sjálv tinglýsingaravgreiðslan er liðug og eitt skjal harvið tinglýst, verður avritið av tinglýsta skjalinum lagt í skjalamappuna hjá viðkomandi fastogn. Sambært ásetingini í § 18 í tinglýsingarlógini eru endurritini av tinglýstum skjølum í varðveitslu Tinglýsingarnar og fyri hvønn eigindóm einsæris løgd í eina akt, hvørs perma sigur frá, hvar eigindómurin er at finna í tingbókini.

1.2.2. Núverandi tinglýsingarskipan í høvuðsheitum

Sambært § 1, stk. 1 í tinglýsingarlógini skulu rættindi í føstum eigindómi sum meginregla tinglýsast fyri at fáa gildi móti avtalum um eigindómin og móti rættargangi. Rættindi fáa bert hesa forrættarvernd uttan tinglýsing, um tað er serliga fyriskipað við lóg.

Tað er ein fortreyt fyri tinglýsing, at eitt fráboðað skjal fastsetur, stovnar, broytir ella tekur av rættindi í ávísum føstum eigindómi, sí § 10, stk. 1 í tinglýsingarlógini. Hetta krav er m.a. lokið fyri skjøl um ognaravhendingar, veðrættindi og ítøk. Slagið og innihaldið í teimum ítøkiligu skjølum er tengt at tí einstaka rættindaslagnum.

Við ognaravhending verður skeyti nýtt, sí § 6 í tinglýsingarlógini. Hetta skjalaheitið verður brúkt til øll sløg av avhendingum av ognarrættindum til ognina. Við veðsetandi skjølum verða fleiri ymisk skjalsløg brúkt treytað av, um veðið stovnast við avtalu ella við almennari rættaravgerð, so sum tvingsilsfulnaður. Um veðsetingarstøðan er grundað á eina avtalu, er rætturin til veðið vanliga at staðfestur í veðbrævinum.

1.2.2.1. Rættarvirknaður av tinglýsing

Teir týdningarmestu rættarvirknaðirnir av tinglýsing av rættindum yvir fastogn nevnast vanliga prioritetsstøða og gildisvirknaður.

Prioritetsstøðan er heitið fyri tann rættarvirknað, sum er knýttur til tinglýsing av einum rættindi yvir eini fastogn í mun til aðrar avtalur ella aðra rættarsókn mótvegis somu ogn, tvs. ein skipan av prioriteti av fleiri rættindum sínámillum eftir tíðspunktinum fyri tinglýsing.

Grundleggjandi reglan um prioritetsstøðu av tinglýsing er í § 1, stk. 1 í tinglýsingarlógini – har ásett er, at rættindi yvir fastogn skulu tinglýsast fyri at vera galdandi móti avtalum um ognina og móti rættarsókn. Ein rættindahavari, ið ikki syrgir fyri at fáa sín rætt tinglýstan, vágar soleiðis at fáa sín rætt avognaðan av øðrum rættindahavarum. Avogning av rættindunum er tó treytað av, at tann seinni avtaluognarin ella kravognarin sjálvur fær tinglýst sín rætt og at ognarin sambært avtaluni er í góðvari um tann tinglýsta rættin, sí § 1, stk. 2 í tinglýsingarlógini.

Rættarvirknaðurin eftir ásetingini í § 1 í tinglýsingarlógini kallast oftani sum meginreglan um negativa trúvirðið hjá tingbókini. Við tað skilst, at ein rættindahavari, sum hevur fingið tinglýst sín rætt, sum útgangsstøði eigur at kunna líta á, at viðkomandi ikki skal virða ein andstaddan rætt, sum ikki er tinglýstur. Rættindi, sum tinglýsast, hava soleiðis júst prioritet sínámillum sambært framdu tinglýsing.

Meginreglan um prioritetsstøðu kann styrkjast (supplerast) við einari meginreglu um gildisvirknað, hvat viðvíkur rættindum yvir fastogn, soleiðis at ein avtaluognari, sum í góðvari leiðir rættindi síni frá einum longu tinglýstum rætti, sum útgangsstøði eigur at kunna líta á, at tann tinglýsti rætturin er galdandi. Tann rættarvirknaður kallast eisini meginreglan um positiva trúvirðið hjá tingbókini, sí § 27 í tinglýsingarlógini.

Gildisvirknaðurin hevur við sær, at ein avtaluognari, sum – hóast tinglýsing – verður møttur av mótmælum frá einum avtaluognara, ið er fyrr í tíð, sum útgangsstøði varðveitir tann ognaða rættin yvir fastognina í mun til tann fyrra ognaran og soleiðis avognar tey frambornu mótmælini. Hetta er til dømis galdandi í førum av mótmæli um misnýtslu ella svik. Ávís mótmæli kunnu tó ikki trokast til viks. Hetta er galdandi fyri tær sokallaðu sterku ógildisgrundirnar so sum fals(k), falsan, ómyndingur, persónligur harðskapur ella hóttan um at nýta tílíkan í stundini. Gildisvirknaður hevur tó við sær, at ein seinni í tíð og góðvarin avtaluognari í hesum førum í staðin fær endurgjald frá landinum fyri tað tap, sum stendst av, at avtalan ikki kann gerast galdandi samsvarandi tess innihaldi, sí § 31 í tinglýsingarlógini.

1.2.2.2. Kanningin hjá Tinglýsingini

Ein týðandi orsøk til, at tinglýsingin kann veitast teir omanfyri nevndu víttfevnandi rættarvirknaðir, er tann roynd - kanning og eftirlit – av einum fráboðaðum skjali og tað hartil knýtta rættindi, sum fer fram í sambandi við hvørja einstaka tinglýsingaravgreiðslu, áðrenn rættindi verður ført inn í tingbókina, sí § 15 í tinglýsingarlógini. Kanningin verður gjørd av løgfrøðingum ella skrivstovufólki, sum hevur ítøkiliga myndugleika til tess.

Við kanningini av rættindinum kannast at byrja við, um tað fráboðaða skjalið lýkur formkrøvini, sum eru galdandi sambært tinglýsingarlógini og tinglýsingarkunngerðini, undir hesum um tað er innlatið avrit av einum skjalið viðvíkjandi fastognini. Tað verður haraftrat kannað um tann, ið útgevur skjalið ella tann, sum ein almenn rættaravgerð (§ 12, stk. 1) viðvíkur, hevur rætt at ráða yvir viðkomandi rættindi yvir fastognini. Um hesar treytir ikki eru loknar, verður skjalið burturvíst og tað verður ikki ført í tingbókina.

Lýkur skjalið tær grundleggjandi treytirnar, verður hareftir kannað, um tann, sum tekur avgerð yvir ognini, eisini sambært tingbókini hevur rætt til tað – tvs. um viðkomandi hevur tingbókarlegitimatión. Um tann, ið útgevur skjalið ikki er skrásettur sum heimildarhavi til ognina, skal tað tí fyriliggja skjalprógv fyri, at hesin kortini hevur rætt til at ráða yvir ognini. Hendan skjalprógvanin kann til dømis vera ein fulltrú frá heimildarhavara, sí § 15, stk. 3 í tinglýsingarlógini.

Við kanningini verður haraftrat hildið eftirlit við, um tað fráboðaða rættindi lýkur eina langa røð av meira serligum privat- og almennrættarligum lógarkrøvum um m.a. váttanir og loyvir o.a. Ansað verður sostatt m.a. eftir um kravið um trú- og heiðursváttan fyri keyp av fastogn sambært Løgtingslóg nr. 158 frá 10. desember 2021 um at keypa fastogn í Føroyum er hildið.

Í teimum førum har kanningin av tingbókarlegitimatiónini hjá tí, ið útgevur skjalið, ella eftirlitið við lógarkrøvum viðvíkjandi váttanum og loyvum o.ø. gevur orsøk til tað, fær fráboðarin eina freist at skaffa neyðuga skjalprógvið, sí § 15, stk. 3 í tinglýsingarlógini. Skjalið verður ført í tingbókina við eini freist til at rætta feilin ella bøta um mangulin.

Tað verður eisini kannað, um skjalið fær ta prioritetsstøðu, sum tað sjálvt tilskilar. Um eitt skjal sambært sínum innihaldi ikki virðir longu tinglýst rættindi yvir ognini ella sjálvt skjalið tilskilar tey tinglýstu rættindi á ein hátt, sum ikki er í samsvari við tingbókina, verður skjalið tinglýst, men við viðmerking um á hvønn hátt skjalið ikki er í samsvari við tingbókina, sí § 15, stk. 4 í tinglýsingarlógini.

Um treytirnar fyri tinglýsing eru loknar, verður fráboðaða skjalið skrásett við nevnda rættindi í tingbókini, sí § 16 í tinglýsingarlógini. Skjalið verður skrásett m.a. við eini stuttari tilskilan um slagið av rættindi, tess útgevara og móttakara umframt dagin fyri skráseting í dagbókina, sí § 17, stk. 2 í tinglýsingarlógini. Hevur skjalið fingið rættarviðmerking ella er skjalið lýst við freist til rætting av feilum ella manglum, verða hesar upplýsingar eisini førdar í tingbókina, sí § 16, stk. 1 og § 17, stk. 2, 2. pkt. í tinglýsingarlógini.

Er eitt skjal blivið tinglýst við freist til rætting av feilum ella manglum og verður feilurin ella mangulin ikki rættaður innan freistin er farin – til dømis við at senda inn upplýsingar ella skjalprógv – verður skjalið sjálvvirkandi strikað úr tingbókini, sí § 16, stk. 3 í tinglýsingarlógini.

Tá skjalið verður ført inn í tingbókina, verður ein átekning útskrivað á skjalið. Átekningin inniheldur upplýsing um, at skjalið er tinglýst og um dagin, tá tað er tinglýst. Í tann mun skjalið tilskilar støðu, ið stríðir við longu tinglýst rættindi ella annars ikki til fulnar lýkur treytirnar fyri at blíva tinglýst uttan tó at vera blivið burturvíst, tilskilast hetta í áritið. Áritið inniheldur haraftrat upplýsing um vísta ella eftirhugda próvføring, til dømis fulltrú, váttan o.tl. umframt síðunummarið á áritinum.

Eisini verður kannað um tinglýsingargjald og eitt møguligt tinglýsingaravgjald er goldið eins og tað eigur.

Tá ið sjálv tinglýsingaravgreiðslan er endað verður skjalið viðheft tinglýsingaráritið og skjalið verður samanborið við avritið, sum skal innlatast saman við frumskjalinum. Hetta verður gjørt fyri at tryggja, at tað ikki er ósamsvar millum skjølini. Avritið verður síðani sett í eina skjalamappu, sum hevur eitt pappírsavrit av øllum framvegis galdandi skjølum fyri hvørja einstaka fastogn. Tað tinglýsta skjalið verður latið aftur til fráboðaran og tíðspunktið fyri afturlatanina verður viðmerkt í tingbókina.

1.2.2.3 Endurgjald

Tinglýsingarlógin inniheldur í §§ 31, 32, 34 og 35 nakrar ásetingar um endurgjaldsábyrgd hjá landskassanum í sambandi við tap orsakað av tinglýsingaravgreiðslum. Hesar reglur skulu síggjast saman við teim vanligu reglunum um endurgjaldsábyrgd.

Tær serligu endurgjaldsreglurnar skulu síggjast í ljósinum av tí samfelagsliga áhuganum í einari einfaldari og vælvirkandi skipan til umferð og veðsetan o.ø. av fastogn, har brúkararnir samtíðis hava álit á, at tey fráboðaðu rættindini á hóskandi hátt kannast og eftirhyggjast áðrenn skráseting. Endurgjaldsásetingarnar hava sostatt tættan samanhang við prioritets- og gildisvirknaðin við tinglýsing, tvs. meginregluna um negativa og postiva trúvirðið hjá tingbókini.

Ásetingarnar eru grundaðar á ymisk ábyrgdargrundarløg. Einstakar ásetingar bera við sær objektiva ábyrgd, meðan hinar fortreyta, at tapið er íkomið tilætlað ella av ósketni og harvið kann endurgjaldsáyrgdarin persónliga (subjektivt) lastast. Endurgjald krevur altíð, at tann skaddi hevur liðið eitt kausalt (orsakasamband) og adækvat (sambæriligt) tap, eins og tað í metingini av endurgjaldskravinum skal takast hædd fyri møguligum undansleppingar-orsøkum.

Landsins ábyrgd á reinum objektivum grundarlagi er m.a. ásett í § 31 í tinglýsingarlógini, sum viðvíkur tí støðu, har ein avtaluognari í góðvari hevur fingið tinglýst sín egna rætt og kortini verður møttur av einum sterkum ógildismótmæli frá einum rættindahavara fyrr í tíð, sum avognar tann tinglýsta rættin, sí § 27 í tinglýsingarlógini. Í hesi støðu fær tann til viks setti avtaluognarin krav uppá endurgjald, soleiðis at viðkomandi verður stillaður fíggjarliga, sum um tað tinglýsta skjalið hevði verið galdandi. Hetta uttan mun til um tinglýsingar-starvsfólkið ítøkiliga kann brigslast nakað.

Landsins ábyrgd sambært § 32 er samsvarandi objektiv. Ásetingin viðvíkur tey føri, har eitt rættindi, sum sambært § 20 í tinglýsingarlógini er strikað, ið eyðsæð ikki er til longur, vísir seg framvegis at vera galdandi.

Í ávísum førum kunnu skeivar skrásetingar í tingbókini beinleiðis tilskrivast viðurskiftum, sum tinglýsingarstarvsfólkið kann lastast fyri. Hetta er soleiðis m.a. tá manuellir feilir verða gjørdir við skráseting ella vantandi skráseting av rættindum í tingbókini ella endurgeving av rættindum í aktini. Í hesum førum hevur órættaði krav uppá endurgjald sambært § 34, stk. 1 í tinglýsingarlógini fyri liðið tap. Haraftrat hevur § 35, stk. 1 í tinglýsingarlógini eina áseting um, at landið veitir endurgjald fyri tap orsakað av feilum, tvs. tilætlaðir ella ósketnis gerðir ella óvirkni hjá tinglýsingarstarvsfólkinum.

1.2.2.4. Akfarsbókin og persónsbókin

Í akfarsbókini tinglýsast ognarfyrivarni, undirveð og úttøka í teimum akførum, sum eru nevnd í § 42 a, t.e. motorakfør, húsvognar, lendisakfør, leguvognar og viðfestivognar til bilar. Hinvegin verða heimildarviðurskifti viðvíkjandi hesum akførum ikki tinglýst.

Skjøl, sum ikki skulu tinglýsast í akfarsbókini, og sum antin viðvíkja einum persónsræði yvir leysafæi ella ognum hjá persóni yvirhøvur, tinglýsast í persónsbókini í teimum førum, sum eru nevnd í kapittul 7 og har tað annars er ásett í lóggávuni, sí § 43 í tinglýsingarlógini. Tey skjøl, sum talan kann vera um, er m.a. undirveð í leysafæi, hjúnasáttmála, frásøgn um frátøku av rættarligum myndugleika og framtíðarfulltrú.

Tinglýsing av skjølum í akfarsbókin og persónsbókini fer fram eftir somu meginreglum eins og við fastogn.

Á einum týdningarmiklum tátti skilur tinglýsing í akfarsbókini og persónsbókini seg tó frá tinglýsing av rættindum yvir fastogn. Tað er eingin skjalamappa við avritum av teimum tinglýstu skjølunum.

1.2.3. Reglurnar um avhending av veðbrøvum

Veðrættindi í fastogn skulu tinglýsast fyri at fáa gildi mótvegis veðsetarans avtaluognarum í góðvari og kravognarum, sí § 1 í tinglýsingarlógini. Harafturímóti tørvar avhending ella onnur flyting veðbrævsins ikki tinglýsing fyri at vera galdandi móti avtalum, sum í góðvari verða gjørdar um ognina og móti rættarsókn. Samsvarandi ásetingar galda fyri avhending av veðbrøvum, sum eru tinglýst í akfarsbókini. Somuleiðis skal avhending ella onnur flyting av veðbrøvum í leysafæi ikki tinglýsast í persónsbókini fyri at vera galdandi, sí hinvegin § 47, stk. 1. Fyri at fáa umfaravernd mótvegis avhendarum hjá avtaluognarum í góðvari og kravognarum krevst tó, at ognarin frátekur ræði av pappírsgrundaða veðbrævinum sambært reglunum í Lov nr. 146 af 13. april 1938 om Gældsbreve, sum seinast broytt við løgtingslóg nr. 31 frá 9. mars 2023.

Júst nevnda Lov om Gældsbreve hevur eisini ásetingar, sum siga undir hvørjum treytum ognarin av einum veðbrævi kann avogna mótmæli o.a. Harumframt hevur tinglýsingarlógin ásetingar viðvíkjandi avognan av mótmælum o.a. við avhendan av veðbrøvum, sum veita veð í fastogn. Hesar reglur fortreyta eisini, at veðbrævið er í pappírsformi.

1.2.3.1. Umfaraveðbrøv

Veðbrøv, sum veita veð í fastogn, eru sum útgangsstøði umfaraskuldarbrøv, sí § 11, stk. 2, nr. 3, sum sigur: medmindre de udtrykkeligt er gjort ikkenegotiable ved indføjelse af ordene ”ikke til ordre” eller tilsvarende forbehold (rektaklausul). Við umfaraskuldarbrøv skilst skuldarbrøv, sum vísandi til tær serligu reglurnar um avognan av rættindum og mótmælum í kapittul 2 í Lov om Gældsbreve er við til at tryggja eina lætta umferð, við tað at ein avtaluognari í góðvari vanliga vinnur rætt i samsvari við innihaldið í umfaraveðbrævinum.

Við avhendan til ognar av umfaraskuldarbrævi, undir hesum umfaraveðbrøv, skal ognarin syrgja fyri at fáa veðbrævið úr ræðinum hjá avhendaranum fyri at forða fyri avognan til fyrimuns fyri ein annan góðvarnan avtaluognara, sum annars lýkur treytirnar fyri at ovogna, sí § 14 í Lov om Gældsbreve. Ognarin er tó vardur mótvegis avhendarans rættarsøkjandi kravognarum longu tá avtalan verður gjørd.

Við avhendan av einum umfaraveðbrævi til trygd er tað sama galdandi sum við avhendan til ognar í mun til vernd mótvegis avhendarans avtaluognarar í góðvari, sí § 14 í Lov om Gældsbreve, meðan tað hinvegin til trygd fyri avhendarans kravognarum krevst ræðisfrátøka sambært § 22 í Lov om Gældsbreve.

Avognan av rættindum og mótmælum er ásett í §§ 14-17 í Lov om Gældsbreve og hvat viðvíkur veðbrøvum, sum veita veð í fastogn, eisini í §§ 27-28 í tinglýsingarlógini. Sambært ásetingunum skal ein ognari av einum umfaraskuldarbrævi hava fingið veðbrævið í hondina umframt hava verið í góðvari um tað ósambæriliga rættindi o.a. fyri at kunna avogna hetta.

Tinglýsingarlógin hevur í § 5 eina frágreiðing um, hvat skilst við góðvari. Við góðvari skilst sostatt, at rættindahavarin ikki veit av tí ótinglýsta rættinum og ei heldur av grovum ósketni er sekur í sínum ókunnleika. Góðvari má vera, tá ið avtalan verður meldað til tinglýsingar og við avhending av pantibrævi, tá ið avhendingin fer fram.

Lov om Gældsbreve hevur ikki eina samsvarandi algongda áseting um, nær góðvari er til staðar. Harafturímóti hava einstøku ásetingarnar í Lov om Gældsbreve eina tilskilan av, nær góðvari er til staðar, til dømis er ásett í § 15, stk. 2, at: En Indsigelse gaar dog ikke tabt, naar Erhververen vidste, at der forelaa Omstændigheder, hvorpaa Indsigelsen kunde støttes, eller havde Grund til Mistanke derom. Góðvari-hugtakið í Lov om Gældsbreve svarar til tað vanliga góðvari-hugtakið, sambært hvørjum lítið ósketni merkir illvari. Tað má vanliga hugsast, at § 5 í tinglýsingarlógini leiðir til avognan o.a. í fleiri førum enn eftir Lov om Gældsbreve, við tað at ognarin sambært § 5 ikki roknast fyri illvarin fyrrenn við grovum ósketni – og ikki longu við lítlum ósketni.

Spurningurin um atgongdina hjá skuldaranum til mótvegis ognaranum at krevja mótrokning við ikki-atknýttum rættarkrøvum uppá avhendaran er ásett í § 18 í Lov om Gældsbreve, sum í líkleika við avognartreytirnar setir krav um, at ein ognari av einum umfaraveðbrævi skal hava fingið veðbrævið í hondina fyri at kunna seta seg upp ímóti móttrokning frá skuldaranum.

§ 21 í Lov om Gældsbreve hevur ásetingar um rindan av skuld og avdrøg sambært umfaraveðbrøvum, undir hesum umfaraveðbrøv. Ásetingarnar fortreyta eisini í ávísan mun at tað fysiska veðbrævið skal vera til staðar. Ásett er í stk. 1, 1. pkt., at skuldarin bert hevur skyldu at gjalda við útflýggjan av skuldarbrævinum og í stk. 2, 2. pkt. er ásett, at óvanligur avdráttir kunnu krevjast avskrivaðir á skuldarbrævið.

1.2.3.2. Veðbrøv, sum ikki eru umfaraveðbrøv

Veðbrøv, sum veita veð í fastogn og harí tað stendur ein sertreyt við orðunum ”ikke til ordre eller tilsvarende forbehold (rektaklausul)” eru ikki umfaraveðbrøv, sí § 11, stk. 2, nr. 3 í Lov om Gældsbreve. Veðbrøv, sum eru útflýggjaði av fastognarstovnum, hava vanliga ein rektaklausul. Haraftrat eru veðbrøv, sum veita veð í akførum ella leysafæi, sum útgangsstøði ikki umfaraveðbrøv, uttan so tey eru gjørd til umfaraveðbræv sambært reglunum í § 11, stk. 2, nr. 1, 2 og 4.

Við avhendan av skuldarbrøvum, sum ikki eru umfaraskuldarbrøv er trygdaratgerðin fráboðan til skuldara (denuntiation) um avhendanina sambært § 31 í Lov om Gældsbreve, uttan mun til um avhendanin er til ognar ella trygd. Verndin er í hesum føri galdandi bæði í mun til avhendarans avtaluognarar í góðvari og í mun til kravognarar.

1.2.3.3. Skaðaloysisbrøv

Við útflýggjan av einum skaðaloysisbrævi gevur veðsetari veðahavara trygd í ogn síni innan fyri eina nærri í skaðaloysisbrævinum ásetta hægstloyvda upphædd, sum veðsetarin kann koma at skylda veðhavaranum. Veðsetarin viðurkennir sostatt ikki at skylda eina ávísa upphædd, men tryggjar hinvegin við skaðaloysisbrævinum eitt undirliggjandi krav, sum er óheft at skaðaloysisbrævinum. Eitt skaðaloysisbræv er sostatt ikki eitt skuldarbræv og av tí sama er eingin umfaravirknaður knýttur at tí.

1.2.3.4. Ognarveðbrøv

Við útflýggjan av einum ognarveðbrævi veitir veðsetari sær sjálvum ella tann, til hvønn ognarveðbrævið fer at blíva avhendað til, veðrætt fyri eina nærri ásetta upphædd við ella uttan persónligari skuldarábyrgd. Síðani kann ognarveðbrævið hondveðsetast til trygd fyri einum undirliggjandi kravi. Harvið fær tann veruligi kravognarin eins og við skaðaloysibrævinum veðtrygd fyri einum undirliggjandi kravi, sum kann broytast, men har ognarveðbrævsins hámarksupphædd er hægstloyvda upphædd fyri trygdini.

Nýtslan av ognarveðbrøvum ger tað møguligt at stovna hondveðrættindum í øðrum lagi, triðja lagi og so framvegis í ognarveðbrævinum. Tann næsti veðhavarin fær vernd mótvegis avtaluognarum í góðvari hjá veðsetaranum og kravognarum við ræðisfrátøku, sum verður gjørt við fráboðan til tann fyrsta hondveðhavaran.

Eitt tøkt pláss innan fyri ognarveðbrævsins hámarksupphædd kann eisini brúkast við at stovna innbrotsveðbræv, sum gevur trygd í ognini og sum skal tinglýsast á vanligan hátt.

Í sambandi við nýtsluna av einum tøkum plássi innan fyri eitt ognarveðbrævsins hámarksupphædd eru ymiskar meginreglur fyri uppflyting galdandi. Við aðru hondveðseting í einum ognarveðbrævi flytur tann næsti veðhavarin sjálvvirkandi upp við lækkan av skuldini til fyrsta veðhavara, við tað at støðan verður fatað sum veðseting av einum kravi.

Um veðsetari rindar skuldina aftur til hondveðhavara, kann ognarveðbrævið endurnýtast til nýggj krøv í mun til tann sama ella ein nýggjan fyrstapláss hondveðhavara, uttan at fremja tinglýsing.

1.2.3.4. Tinglýsing av avgerðum, sum verða avgjørdar av einum dómstóli

Dómstólsavgerðir, ið fastseta, stovna, broyta ella taka av rættindi í ávísari fastogn o.ø. skulu tinglýsast fyri at vera galdandi mótvegis avtalum um ognina og mótvegis rættarsókn, sí § 1, stk. 1 í tinglýsingarlógini. Fyri at kunna tinglýsa úttøku, dóm ella aðra almenna rættaravgerð skal tað vísast ein váttan frá tí myndugleika, sum hevur tikið avgerðina ella ein váttað útskrift av tess bókum, sí § 12, stk. 1 í tinglýsingarlógini.

Við avgerðum um privat skifti og um ein hjúnafelaga í óskiftum búgvi verður skiftiúrskriftin tinglýst ella váttan frá Skiftirættinum um, at arvingarnir hava yvirtikið búgvið til privat skifti ella at búgvið er útflýggjað hjúnafelagnum til óskift búgv. Sovorðin úrskrift ella váttan er nøktandi grundarlag fyri, at viðkomandi kunnu fáa tinglýst skjøl á ognini, sí § 12, stk. 3.

Í § 13, stk. 1 er ásett, at tá ið søla ella yvirtøka av eigindómi á almennari tvingsilssølu er farin fram, skal fútin, og tá ið gjaldtrot og alment skifti er, sum fevnir um fastogn, skiftirætturin (ella eksekutor testamenti) beinanvegin lata Tinglýsingini fáa frásøgn um hetta til tinglýsingar. Tað áliggur bústjóra at syrgja fyri tinglýsing av deyðsfalli, um búgvið fevnir um fastogn.

**1.3. Endamálið við uppskotinum**

Endamálið við lógaruppskotinum er at fáa lóggávugrundarlag til at kunna fyriskipa talgilda tinglýsing í Føroyum. Lógaruppskotið skal soleiðis síggjast í samanhang við ætlanina hjá Landsstýrinum um at seta í verk eina talgilda almenna fyrisiting. Íverksetanin av talgildari tingýsing fer at gera tað møguligt fyri borgarar og virkir at fráboða rættindi í fastogn o.ø. til tinglýsingar ígjøgnum talgilt samskifti.

Íverksetan av talgildari tinglýsing fer at hava við sær eina munadyggari tinglýsingarskipan og brúkararnir, undir hesum borgarar, peningastovnar, advokatar og ognarmeklarar, av tinglýsingini fara í flestu málum at fáa eina munandi skjótari málsviðgerartíð og skráseting av rættindum. Í staðin fyri pappírsskjøl, sum í dag verða brúkt sum grundarlag fyri tinglýsing, fara talgild skjøl at koma. Ment verður ein tinglýsingarskipan, sum er løtt og skjót atkomulig, og lógaruppskotið viðvirkar soleiðis til at gera tað einfaldari og bíligari at keypa, selja og eiga fastogn, samstundis við at tær fyrisitingarligu byrðurnar fyri vinnulívið fara at minka.

1.3.1. Fulltrúarskipan

Atlitið aftanfyri eina talgilda tinglýsingarskipan grundað á talgild skjøl og talgildu undirskriftina hjá rættindahavara skulu í nóg stóran mun kunnu tryggja, at ein og hvør framvegis í roynd og veru kann fremja eina tinglýsing.

Eitt treytaleyst krav um nýtslu av talgildari undirskrift hjá rættindahavaranum hevur við sær praktiskar trupulleikar hjá teimum sum illa ella als ikki kunnu skaffa sær ella brúka eina talgilda undirskrift.

Á tí grundarlagi er tað tørvur á at supplera uppskotnu høvuðsinngongdina til talgildu tinglýsingarskipanina, soleiðis at tinglýsing ikki treytaleyst skal vera við grundarlagi í skjølum við talgildari undirskrift hjá rættindahavara.

1.3.2. Fráboðanarskipan

Sum lýst í pkt. 1.3.1 um “Fullrúarskipan” fara fyrimunirnir við realtíðartinglýsing gjøgnum fulltrúarskipanina eisini at gagna eimum rættindahavara, sum ikki hevur eina talgilda undirskrift, við tað at tað fera at vera møguligt at geva út og fráboða tinglýsingarskjalið við brúk av talgildu undirskriftini hjá einum fulltrúahavara. Um fulltrúin ikki er skrásett hjá Tinglýsingini, áðrenn tinglýsingarskjalið fráboðast, kann tað bert tinglýsast við freist og endaliga tinglýsingin má bíða til fulltrúin er móttikin á Tinglýsingini.

Í sambandi við umskipan av láni í fastogn fer tað ofta í praksis ikki at vera møguligt frammanundan at gera, senda og skráseta eina fulltrú. Við hesum kemur, at Tinglýsingin í sambandi við umlegginarbylgjur væntandi fer at klára at handføra eina stóra mongd av fulltrúum innan stutta tíð. Væntanin hjá samfelagnum um málsviðgerartíðina hjá Tinglýsingini fer lætt at kunna koma til at vera ósamsvarandi við teir møguleikar, sum í praksis fara at vera fyri at handfara slíkar hábyrjingar.

Í tílíkum førum fer viðmælda fulltrúarskipanin soleiðis helst at tryggja at tinglýsing verður framd, men tað fer ikki at vera møguligt at fáa teir fyrimunir sum realtíðatinglýsing gevur.

Um fulltrúin ikki frammanundan er skrásett hjá Tinglýsingini, fer veðtrygdin fyri einum nýggjum láni at skula tinglýsast við freist til innlating av fulltúini. Tað fer at elva til, at lánið ikki kann útgjaldast, uttan so at har verður sett trygd, við tað at lán vanliga ikki kunnu útgjaldast, áðrenn tinglýsingin er endalig og uttan præjudiserandi (undandømandi) viðmerking.

Vísandi til hetta fer fulltrúarskipanin ikki í nóg stóran mun at kunna nøkta tørvin fyri realtíðartinglýsing.

**1.4. Samandráttur av nýskipanini við uppskotinum**

Lógaruppskotið hevur niðanfyri standandi høvuðstættir

1.4.1. Nýtsla av talgildum skjølum

Lógaruppskotið skjýtur nýggjar reglur upp til tinglýsingarlógina, sum skal gera tað gjørligt at verkseta eina talgilda og pappírsleysa tinglýsingarskipan, har tær pappírsgrundaðu og handaligu málsgongdirnar í øgiligan stóran mun við tíðini avloysast av sjálvvirkandi málsgongdum. Tað merkir m.a., at tann higartil pappírsgrundaða tinglýsingin verður avloyst av eini tinglýsingarskipan, har samskiftið millum Tinglýsingina og brúkararnar fyriferst talgild og tey núverandi pappírsgrundaði skjølini verða avtikin. Tað verður sostatt skotið upp at gera broytingar í mátanum tinglýsingargongdin fer fram, men ikki tær grundleggjandi treytirnar fyri tinglýsing.

1.4.2. Nýtsla av talgildari undirskrift

Tað er av avgerandi týdningi, at Tinglýsingin kann eftirkanna, um tann, sum ræður yvir einum rættindi yvir einari fastogn, hevur rætt til tað. Hetta hendir í dag við eftirkanning av undirskriftini á tí skjali, sum skal tinglýsast. Fyri at varðveita hendan møguleikan fyri at gera hesa eftirkanning verður skotið upp, at talgild skjøl, ið verða fráboðaði til tinglýsingar, skulu hava talgilda undirskrift. Ein talgild undirskrift kann tryggja trúvirði og integritet av einum talgildum skjali. Samleiki undirskrivarans fer soleiðis at kunna staðfestast eintýðugt og tað fer at kunna staðfestast, um tað eru gjørdar broytingar í tí talgilda skjalinum eftir nýtslu av tí talgildu undirskriftini.

Tað verður skotið upp, at tann øgiliga lítla mongdin av rættindahavarum, sum ikki kunnu fáa eina talgilda undirskrift, tvs. persónar, sum ikki hava føroyskt p-tal ella v-tal, framvegis skulu kunnu geva fráboðanir til tinglýsingar við at lata fysisk skjøl inn til Tinglýsingina.

1.4.3. Fulltrúarskipan og fráboðanarskipan

Í sambandi við uppskotið um at verkseta talgilda tinglýsing við grundarlagi á talgildum skjølum og talgildari undirskrift, verður skotið upp eisini at verkseta skipanir, sum gera tað gjørligt, at fólk, ið ikki sjálv hava møguleika at brúka nýmótans tøkni, undir hesum talgilda undirskrift, kunnu fáa tinglýst talgilt. Uppskotið í so máta snýr seg um eina fulltrúarskipan og eina fráboðanarskipan.

Fulltrúarskipanin fer at gera tað møguligt fyri fólk ella virki uttan talgilda undirskrift o.a. at geva øðrum persónum ella virkjum, undir hesum professionellum ráðgevaranum, fulltrú at tinglýsa. Fulltrúin skal sambært uppskotinum gerast á einum standardoyðublaði, sum verður sent til og skrásett hjá Tinglýsingini, hareftir fulltrúarhavari við brúk av síni talgildu undirskrift fer at kunna ráða yvir fastognini hjá fulltrúarveitara í tinglýsingarligum høpi.

Tað verður skotið upp, at supplera fulltrúarskipanina við eini fráboðanarskipan, har serliga løggildir fráboðarir uttan at senda fulltrú inn til Tinglýsingina kunnu fráboða talgild skjøl til tinglýsingar við nýtslu av egnari talgildari undirskrift. Tað verður skotið upp, at fráboðanarskipanin avmarkast til at fevna um tinglýsing av veðrættindum, við tað ein tílík skipan fer at nøkta tørvin fyri realtíðartinglýsing, sum ein fulltrúarskipan ikki heilt kann nøkta. Fráboðanarskipanin fer m.a. at gera realtíðartinglýsing gjørliga eisini fyri fólk, sum ikki sjálvi hava talgilda undirskrift og sum ikki frammanundan hava sent eina fulltrú inn til Tinglýsiningina.

1.4.4. Serligar ásetingar um avhending av veðbrøvum

Nýtsla av talgildum skjølum hevur við sær eina røð av serligum spurningum í mun til veðbrøv útflýggjaði við nýtslu av talgildari undirskrift. Ásetingarnar um umfaraskuldarbrøv í Lov nr. 146 af 13. april 1938 om Gældsbreve, sum seinast broytt við løgtingslóg nr. 31 frá 9. mars 2023 fara ikki longur at vera egnaðar at loysa tvídrátt um mótstríðandi rættindi yvir veðbrøv ella til loysn av spurningum um avognan av mótmælum og rættindum, við tað at reglurnar um hetta í stóran mun knýta rættarvirknaðir til fysiska ræðisfrátøku ella handhavan av veðbrævinum.

Skotið verður tí upp, at í staðin fyri kravið um fysiska ræðisfrátøku ella handhavan sum trygdaratgerð verður ásett krav um tinglýsing. Hetta merkir m.a., at avhendan ella onnur flyting framyvir skal tinglýsast fyri at fáa umfaravernd. Tinglýsing fer í hesum førum í stóran mun longu fram í dag.

Uppskotið hevur eisini við sær, at reglurnar um avogning av rættindum og mótmælum umframt reglurnar um gjaldslegitimatión halda fram í tinglýsingingarlógini og at reglurnar fara at fevna um øll umfaraveðbrøv uttan mun til hvørja ogn (aktiv) tey veita veð í. Tað merkir, at tað sokallaða positiva trúvirðið hjá tingbókini kann víðkast til at fevna um avhending av umfaraveðbrøvum, sum veita veð í akførum og í leysafæi. Avtaluognari í góðvari, sum orsakað av einum sokallaðum sterkum mótmæli ikki vinnur rætt, fer soleiðis at kunna krevja eitt møguligt tap endurgoldið av landskassanum.

Hvat viðvíkur veðbrøvum, sum ikki eru umfaraveðbrøv, undir hesum skaðaloysisbrøv, hevur uppskotið við sær, at í staðin fyri reglurnar um fráboðan sum trygdaratgerð verður krav um tinglýsing ásett. Hetta merkir, at avhending ella onnur flyting av veðbrøvum, sum ikki eru umfaraveðbrøv, frameftir fara at skula vera tinglýst fyri at fáa umfaravernd.

Vísandi til tey serligu viðurskifti, ið gera seg galdandi við veðsetan av ognarveðbrævi (veðbræv, har grundánari veitir sær sjálvum veð í ogn síni og sum verður lagt sum trygd fyri láni), sum í dag vanliga handveðsetast til ein ella fleiri handveðhavarar, verður skotið upp, at ásett verða reglur, ið áseta, at undirveð kann tinglýsast í ognarveðbrævi, sama hvørji ogn (aktiv) tað gevur veð í.

1.4.5. Reglurnar um tinglýsing í akfarsbókini og persónsbókini

Skotið verður upp, at ein talgild og pappírsleys tinglýsingarskipan eisini skal fevna um tinglýsing av rættindum í akfarsbókini og persónsbókini. Tað fer at geva somu fyrimunir fyri brúkararnar av tinglýsingini sum talgilding av tingbókini. Ein talgilding av øllum trimum tinglýsingarskráum fer m.a. at geva brúkarunum ta einfaldu og einsháttu inngongdina til tinglýsingarskipanina, sama hvørja ogn (aktiv) viðkomandi rættindi viðvíkur.

1.4.6. Tinglýsing av avgerðum, sum verða avgjørdar av einum dómstóli

Skotið verður upp, at fútin ávikavist skiftirætturin skal syrgja fyri tinglýsing av fráboðanum um úttøku, tvingsilssølu, húsagang og deyðsbúsviðgerð við bústjóra. Uppskotið er grundað á, at fútin og Skiftirætturin í eini talgildari tinglýsingarskipan uttan størri tvørleikar kunnu fáa í lag at tílíkar fráboðanir verða tinglýstar og tað er tí ikki grundarlag fyri at halda fram við verandi skipan, har tinglýsing er eftir áheitan av einum fútamálskrevjara ella bústjóra.

1.4.7. Onnur uppskot

Skotið verður upp at gera broytingar í Lov om Gældsbrev, lóg um tinglýsingargjøld v.m. og lóg um tinglýsingaravgjald orsakað av verksetanini av talgildari tinglýsing.

**1.5. Ummæli og ummælisskjal**

Upplýst verður, hvørjir myndugleikar, almennir stovnar, privatir felagsskapir, áhugafeløg og onnur hava havt uppskotið til ummælis. Greitt verður í stuttum frá, hvørjar viðmerkingar ummælispartarnir hava gjørt. Greitt verður eisini frá, hvørja støðu landsstýrismaðurin og stjórnarráðið hava til hesar viðmerkingar. Hetta ger, at møguligar avleiðingar av lógarupp­skotinum verða umhugsaðar og lýstar betur.

Eitt ummælisskjal eigur eisini at verða gjørt. Ummælisskjalið er ein stuttur samandráttur av innkomnu ummælunum saman við viðmerkingum hjá landsstýrismanninum til hesi. Serliga til uppskot, har nógv ummæli eru innkomin, er ummælisskjal eitt hent amboð, sum gevur greitt yvirlit yvir tey ummælini, sum eru komin inn.

Ummælini verða løgd við sum fylgiskjal til lógaruppskotið. Hvørt ummæli skal í skjal fyri seg, og skjalið skal vera í PDF-sniði.

(Sí nr. 1.2.1.6. í rundskrivinum um lógarsmíð).

**Kapittul 2. Avleiðingarnar av uppskotinum**

**2.1. Fíggjarligar avleiðingar fyri land og kommunur**

Fyri landið:

Farið varð í 2022 undir at menna fyrsta stig av eini komandi talgildari tinglýsingarskipan. Í 2022, 2023 og 2024 vóru kr. 1,1 mió. árliga játtaðar til endamálið. Fyri at røkka málinum at fyriskipa talgilda tinglýsing í Føroyum er tað neyðugt, at talgilda menningin av tinglýsingini heldur fram og at hon eisini fer at fevna um talgilda innlating til ávikavist tingbókina og persónbókina. Ein fyritreyt fyri víðari menning er játtan til endamálið.

Talan er um at broyta mannagongdina við tinglýsing og nýtsluna av tinglýsingardátum við at nýta verandi talgilda undirstøðukervi, t.e. Heldin, Samleikin og Vangin. Menningararbeiðið, sum er gjørt í sambandi við talgilda innlating til akfarsbókina, kann í stóran munn gagnnýtast í sambandi við talgilda innlating til tingbókina og til persónbókina.

Loysnin tryggjar skjótari, tryggari og betri tinglýsing uttan øktar starvsfólkaútreiðslur. Talgilding av tinglýsingini framtíðartryggar virknari innlatingartilgongd og málsviðgerð. Ein fyritreyt fyri at røkka málinum at fyriskipa talgilda innlating og sjálvvirkandi málsviðgerð í sambandi við tinglýsing er, at játtan verður latin til endamálið er rokkið.

Tørvur verður á viðlíkahaldi og framhaldandi menning av eini talgildari tinglýsingarskipan.

Fyri kommunur:

Lógaruppskotið hevur ikki fíggjarligar avleiðingar fyri kommunurnar.

**2.2. Umsitingarligar avleiðingar fyri land og kommunur**

Lógaruppskotið hevur einans jaligar umsitingarligar avleiðingar við sær fyri land og kommunur. Talan er um at broyta mannagongdina við tinglýsing og krevur tað eina umsitingarliga tillagan av málsviðgerðum og venjan til nýggju mannagongdirnar hjá viðskiftafólkum.

Innlatingarskipanin er ment av Umhvørvisstovuni og kann nýtast av kommununum í sambandi við innlating av skjølum til tinglýsingina. Loysnin fer sostatt at lætta um mannagongdina fyri kommunur í sambandi innlating.

**2.3. Avleiðingar fyri vinnuna**

Vinnan hevur afturvendandi víst á, at tað er óheppið, tá málsviðgeratíðin á Tinglýsingini verður ov long. Ein loysn at fáa støðuga málsviðgerðatíð er at talgilda tinglýsingina. Talgild innlating er eftirspurt av vinnuni og hevur loysnin jaligar avleiðingar fyri bæði løgfrøðiligar og fysiskar persónar. Fyri løgfrøðiligir persónar, sum t.d. advokatar, meklarar og peningastovnar lættir talgild innlating munandi um innlatingartilgongdina við nýtslu av talgildum skjølum við talgildari undirskrift. Eisini hjá privatpersónum verður innlatingartilgongdina smidligari við talgildari undirskrift.

Talgild innlating merkir skjótari og tryggari fráboðan av skjølum eins og góðskan av innihaldinum í skjølunum verður tryggjað við standardskjølum. Avleiðingin av hesum er færri burturvísingar og støðugari málsviðgerðatíð og hevur hetta við sær skjótari avgreiddar tinglýsingar. Skjótari avgreiðsla av tinglýsingum er grundarlagið undir t.d. skjótari útgjalding av lániupphæddum.

**2.4. Avleiðingar fyri umhvørvið**

Uppskotið hevur ikki við sær avleiðingar fyri umhvørvið.

**2.5. Avleiðingar fyri serstøk øki í landinum**

Uppskotið hevur jaligar avleiðingar við sær fyri serstøk øki í landinum. Viðskiftafólk kunnu lata skjøl til tinglýsingar, har tey eru stødd, og sleppa sostatt undan at skula møta fysiskt upp á Umhvørvisstovuni at lata skjøl inn til tinglýsingar ella at senda fysisk skjøl við posti.

**2.6. Avleiðingar fyri ávísar samfelagsbólkar ella felagsskapir**

Lógaruppskotið hevur ikki avleiðingar fyri ávísar samfelagsbólkar ella felagsskapir.

**2.7. Millumtjóðasáttmálar á økinum**

Eingin millumtjóðasattmáli er á økinum.

**2.8. Tvørgangandi millumtjóðasáttmálar**

Lógaruppskotið verður hvørki mett at vera í ósamsvari við Hoyvíkssáttmálan, evropeiska mannarættindasáttmálan, ST-sáttmálan um rættindi hjá einstaklingum, ið bera brek, ella aðrar tvørgangandi millumtjóðasáttmálar.

**2.10. Revsing, fyrisitingarligar sektir, pantiheimildir ella onnur størri inntriv**

Lógaruppskotið hevur í § 3 nr. 1 áseting um, at tinglýsingargjald sambært løgtingslóg um tinglýsingargjøld v.m. kann innheintast við panting og at útreiðslurnar í sambandi við innheintan verða at rinda av tí avgjaldsskylduga. Líknandi áseting um panting er longu samtykt í løgtingslóg um tinglýsingaravgjald.

Lógaruppskotið javnsetir sostatt tinglýsingaravgjald og tinglýsingargjald, tá ið innheintan við panting umræður.

**2.11. Skattir og avgjøld**

Lógaruppskotið hevur ikki ásetingar um skattir og avgjøld.

**2.12. Gjøld**

Lógaruppskotið ásetir í § 1 nr. 13 (§ 24 a, stk. 3), at landsstýrisfólkið fær heimild at áseta nýtslugjald fyri nýtslu av talgildari undirskrift. Verandi avtala um nýtslu av talgildari undirskrift inniheldur eitt nýtslugjald fyri hvørja undirskrift. Endamálið við ásetingini er, at landsstýrisfólkið kann áseta reglur eftir hvørjum nýtslugjaldið kann áleggjast brúkaranum at rinda í sambandi við fráboðanina av talgildum skjølum og fyri góðkendar fráboðarar eftir rokning frá Tinglýsingini. Nýtslugjaldið er í løtuni kr. 4,- fyri hvørja undirskrift.

Lógaruppskotið ásetir í § 1, nr. 37 (§ 49 d, stk. 5), at landsstýrisfólkið fær heimild at áseta møguligt gjald fyri góðkenning sum fráboðari.

**2.13. Áleggur lógaruppskotið likamligum ella løgfrøðiligum persónum skyldur?**

Lógaruppskotið áleggur viðskiftafólki hjá Tinglýsingini, at skjøl til tinglýsingar skulu latast inn talgild.

**2.14. Leggur lógaruppskotið heimildir til landsstýrismannin, ein stovn undir landsstýrinum ella til kommunur?**

Við heimild í tinglýsingarlógini kann landsstýrisfólkið áseta reglur um

* at rættindi, sum sambært lóg eru galdandi eftir § 1 uttan tinglýsing, og sum eru alment atkomilig í eini almennari skrá, ikki kunnu tinglýsast (§ 2, stk. 1, sí § 1, nr. 3)
* striking av tinglýstum rættindum, sum eru fevnd av reglum sambært stk. 1 (§ 2, stk. 2, sí § 1, stk. nr. 3)
* at fráboðanir um aðrar avgerðir, tiknar av einum dómstóli, skulu fráboðast til tinglýsingar av dómstólinum (§ 13, stk. 4, sí § 1, nr. 9)
* tøknilig krøv til skjøl og talgilda undirskrift, undir hesum at áseta avgreiðslugjald fyri nýtslu av talgildari undirskrift (§ 24 a, stk. 3, sí § 1, nr. 13)
* at persónar, ið ikki kunnu fáa talgilda undirskrift, kunnu fráboða rættindi grundað á pappírsskjøl, um framferðaháttin í tí sambandi og um rættarvirknaðin av hesum (§ 24 a, stk. 4, sí § 1, nr. 13)
* gerð og innihald av fulltrúini, sum skal innlatast til Tinglýsingina, undir hesum at fulltrúin skal innihalda upplýsing um p-tal og v-tal á fulltrúarveitara og fulltrúarahavara og at fulltrúir á pappíri skulu vera gjørdar soleiðis, at tær kunnu lesast maskinelt, umframt hvussu leingi fulltrúin kann vera galdandi (§ 49 b, stk. 5, sí § 1, nr. 37)
* at Tinglýsingin í sambandi við tinglýsing sambært § 49 c, stk. 1 skal senda fráboðan til tann, ið sambært tingbókini er heimilaður at ráða yvir viðkomandi rættindi (§ 49 c, stk. 5, sí § 1, nr. 37)
* at ein umsøkjari um góðkenning sum fráboðari lýkur kravið um trygd við at lúka krøv, sum verða sett sambært aðrari lóggávu (§ 49 d, stk. 4, sí § 1, nr. 37)
* gerð og innihald av umsóknum um góðkenning sum fráboðari, um treytirnar fyri góðkenning, undir hesum rindan av gjaldi fyri góðkenning, um stødd trygdarinnar, slag og gildistíð og um hvørjar treytir kunnu setast fyri góðkenningini (§ 49 d, stk. 5, sí § 1, nr. 37)
* at fráboðan um broyting av upplýsingum í edv-skráunum kann sendast til ein og hvønn, um avtala er gjørd við viðkomandi (§ 50 c, stk. 6, sí § 1, nr. 42)
* at áseta tíðspunktið fyri gildiskomu lógarinnar (§ 5, stk. 1)
* at áseta ymiskar gildiskomur fyri ávikavist tingbókina, akfarsbókina og persónbókina (§ 5, stk. 2)
* krøv til fráboðanina í sambandi við broyting av pappírsveðbrøvum til talgild veðbrøv (§ 6, stk. 13)

Lógaruppskotið áleggur ikki heimildir til stovnar og kommunur.

**2.15. Gevur lógaruppskotið almennum myndugleikum atgongd til privata ogn?**

Lógaruppskotið gevur ikki almennum myndugleikum atgongd til privata ogn.

**2.16. Hevur lógaruppskotið aðrar avleiðingar?**

Lógaruppskotið hevur ikki aðrar avleiðingar.

**2.17. Talvan: Yvirlit yvir avleiðingarnar av lógaruppskotinum**

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Ja | Ja | Nei | Nei | Ja |
| Umsitingarligar avleiðingar | Ja | Ja | Ja | Nei | Ja |
| Umhvørvisligar avleiðingar | Nei | Nei | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | | Nei | Nei |  |

**Kapittul 3. Serligar viðmerkingar**

**3.1. Viðmerkingar til ta einstøku greinina**

Í serligu viðmerkingunum eigur at verða greitt frá innihaldinum í hvørjari einstakari grein. Tað eigur eisini at verða greitt frá ætlanini við greinini, og hvussu hon skal skiljast. Gott er at lýsa innihaldið við dømum.

Teksturin í greinini eigur ikki at verða endurgivin. Heldur kann íblástur fáast úr almennu viðmerkingunum. Tað er einki til hindurs fyri at endurgeva úr teimum.

Lóggevast kann ikki í viðmerkingunum. Tað merkir, at ansast skal serliga væl eftir, at við­merkingarnar ikki fara víðari enn teksturin í sjálvari greinini. Er ikki samsvar millum lógina og viðmerkingarnar, vinnur lógin vanliga á viðmerkingunum.

Viðmerkingarnar til hvørja einstaka grein eiga at innihalda hesar upplýsingar:

1) Hvørjar broytingar greinin hevur við sær í mun til galdandi rætt,

2) grundgevingina fyri broytingunum, og

3) hvørjar avleiðingar broytingarnar fáa.

Verður hildið, at eingin viðmerking er neyðug til eina einstaka grein, eigur tað at verða tilskilað.

(Sí 1.2.3. í rundskrivinum um lógarsmíð).

**Til § 1**

Til nr. 1 (§ 1, stk. 1)

Broytingaruppskotið er einans ein málslig dagføring av greinini. Broytingin hevur sostatt ongar innihaldsligar broytingar við sær.

Til nr. 2 (§ 1 a)

Talan er um eina nýggja áseting, sum ger tað møguligt at stovna undirveð í einum ognarveðbrævi, sum skal tinglýsast fyri at fáa vernd móti avtalum gjørdar í góðvari og móti avtalum um ella rættarsókn móti ognini sambært § 1, stk. 1.

Uppskotið ásetir krav um, at undirveð í ognarveðbrøvum skal tinglýsast fyri at fáa gildi móti avtalum gjørdar í góðvari um veðbrævið, og móti avtalum um ella rættargangi móti fastognini. Eftir galdandi rætti gevur ein veðsetari við einum ognarveðbrævi sær sjálvum ella tann, ognarveðbrævið verður avhendað til, veðrætt fyri eina nærri ásetta upphædd við ella uttan persónliga skuldábyrgd. Trygdaratgerðin í hesum sambandi er tinglýsing sambært § 1, stk. 1. Eftirfylgjandi verður ognarveðbrævið ofta handveðsett til ein ella fleiri handveðhavarar sum trygd fyri einum undirliggjandi kravi. Trygdaratgerðin við handveðseting er at taka fysisk ræði á ognarveðbrævinum.

Við veðseting í øðrum lagi er trygdaratgerðin eftir galdandi rætti fráboðan til fyrra veðhavaran um handveðsetingina.

Sum avleiðing av talgildingini fer tað ikki longur vera møguligt at taka fysisk ræði á ognarveðbrævinum og av tí sama kann ognarveðbrævið ikki handveðsetast. Við uppskotinum til stk. 1 kunnu rættindi í einum ognarveðbrævi frameftir stovnast við undirveði, har tinglýsing fer at vera neyðug og nøktandi trygdaratgerð við stovning av undirveði. Ein undirveðhavari í øðrum lagi skal tinglýsa síni rættindi sambært stk. 1 og aftrat hesum geva undirveðhavaranum, sum frammanfyri stendur, fráboðan um rættindi sambært stk. 3.

Ásetingin í stk. 1 er ein serregla, sum skal tryggja, at tryggjaði veðrættindi eisini eftir gildiskomu av lógarbroytingini kunnu stovnast í einum talgildum ognarveðbrævi innanfyri ognarveðbrævsins hámarksupphædd. Tað merkir, at rættindi yvir øðrum veðbrøvum enn ognarveðbrøvum skulu tinglýsast sambært hinum ásetingunum í tinglýsingarlógini. Avhending ella onnur flyting av veðrævinum, sum veitir veð í fastognini, fer til dømis at skula tinglýsast sambært § 1, stk. 1 í tinglýsingarlógini.

Tað verður framvegis gjørligt at stovna innbrotsveð í fastognini innanfyri ognarveðbrævsins hámarksupphædd av einum talgildum ognarveðbrævi. Trygdaratgerðin fer at vera tinglýsing sambært § 1, stk. 1 og fráboðan um rættindini til møguligar undirveðhavarar, sum standa frammanfyri sambært stk. 3 í lógaruppskotinum.

Við uppskotinum um at strika § 2, sí § 1, nr. 3, skal einhvør avhending frameftir tinglýsast.

Um ein kravognari fær undirveð í einum ognarveðbrævi, sum ognarin ikki hevur tinglýst, skal kravognarin bæði fráboða ognarveðbrævið til tinglýsingar á ognini sbrt. § 1, stk. 1 í tinglýsingarlógini og fráboða undirveð sítt í ognarveðbrævinum til tinglýsingar sbrt. uppskotinum til ásetingina í § 1 a, stk. 1. Ein fyritreyt fyri tinglýsing av undirveðnum í ognarveðbrævinum er sostatt, at ognarveðbrævið er tinglýst sbrt. § 10, stk. 1 í tinglýsingarlógini við teimum broytingum sum fylgja av lógaruppskotinum § 1, nr. 5 og nr. 6.

Sambært uppskotinum til ásetingina í *stk. 2* skal undirveð í ognarveðbrøvum eftir stk. 1 ella avtala um ella rættarsókn móti fastognini, sum skal kunna ota burtur ótinglýst rættindi í einum ognarveðbrævi ella innanfyri ognarveðbrævsins hámarksupphædd vera tinglýst og rættindihavarin eftir avtaluni í góðvari.

Grundarlagið fyri ásetingina er, at bæði rættindi sum undirveð í ognarveðbrævinum og avtalur um ella rættarsókn móti fastognini frameftir skulu tinglýsast fyri at fáa vernd. Við ósemju millum t.d. ein undirveðhavara í øðrum lagi og ein innbrotsveðhavara fer tinglýsing frameftir sostatt at vera neyðuga og nøktandi trygdaratgerðin, og síðan fer eitt tinglýst innbrotsveðbræv í fastognini innan ognarveðbrævsins hámarksupphædd, at kunna ota burtur eitt ótinglýst undirveð í ognarveðbrævinum, treytað av at innbrotsveðhavarin er í góð vari, sbr. § 5. Eftir orðaljóðinum í ásetingini fer ein tinglýstur undirveðrættur undir somu treytum øvugt eisini at kunna ota burtur ein ótinglýstan innbrotsveðrætt í fastognini.

Sambært uppskotinum til ásetingina í *stk. 3* verður verandi rættarstandur varðveittur, eftir hvørjum ein upprunaligur veðhavari (frameftir ein undirveðhavari) ikki nýtist at kanna tingbókina fyri nýggjar eftirstandandi rættindihavarar, áðrenn tilsøgn um víðkan av skuldini við trygd í ognarveðbrævinum verður givin. Møguleikan fyri víðkan av skuldini við prioriteti í ognarveðbrævinum steðgar til tað tíð, fráboðan um ein eftirstandandi rættindahavara er komin fram til tann frammanfyristandandi undirveðhavaran.

Mælt verður til at seta inn eina nýggja áseting í *stk. 4*, sambært hvørji avhendan ella onnur flyting av undirveðrættindum í einum ognarveðbrævi skulu tinglýsast fyri at fáa gildi móti avtalum um veðbrævið, gjørdur í góðvari, og móti rættarsókn.

Eftir galdandi rætti eru trygdaratgerðirnar í Lov om Gældsbreve galdandi við avhendan av einum undirliggjandi kravi uttan tilhoyrandi trygd í ognarveðbrævinum. Í mun til avhendan av ognarveðbrøvum, undir hesum handveðrættur í einum ognarveðbrævi, gongur trygdaratgerðin eftir galdandi rætti undir ásetingarnar í Lov om Gældsbreve um umfarakrøv, eftir hvørjum ognarin skal ræðisfrátaka ognarveðbrævið fyri at fáa gildi móti avtaluognarum og kravognarum hjá avhendaranum.

Í lógaruppskotinum verður rættarstøðan í § 1 a, stk. 4 nágreinað, soleiðis at avhendan og onnur flyting av einum undirveðrætti í einum ognarveðbrævi skal tinglýsast fyri at fáa gildi móti avtaluognarum í góðvari og kravognarum hjá avhendaranum. Fyri avhendan av undirliggjandi kravinum eru ásetingarnar í Lov om Gældsbreve framvegis galdandi. Ognarin av undirliggjandi kravinum við tilhoyrandi trygd í ognarveðbrævinum skal sostatt eisini boða frá sambært ásetingunum í Lov om Gældsbreve og harvið sum oftast boða skuldaranum frá.

Ætlanin er ikki, at ásetingin skal hava við sær broytingar fyri verandi rættastøðu, eftir hvørji úttøka ikki kann gerast í einum ognarveðbrævi. Kravognarar veðsetarans kunnu sostatt einans gera úttøku í sjálvum lutinum, sum er veðsettur við ognarveðbrævinum, og kravognarar veðhavarans kunnu einans gera úttøku í undirliggjandi kravinum við tilhoyrandi trygd í ognarveðbrævinum.

Til nr. 3 (§ 2)

Mælt verður til at seta inn eina nýggja áseting í § 2, *stk. 1*, eftir hvørji avvarðandi landsstýrisfólk kann áseta reglur um, at rættindi sum sambært lóg eru galdandi eftir § 1 uttan tinglýsing og sum eru alment atkomulig í einari almennari skrá, ikki kunnu tinglýsast.

Eftir galdandi rætti hava nøkur rættindi yvir fastogn gildi móti avtalum um fastognina og móti rættarsókn uttan tinglýsing. Hetta er millum annað galdandi fyri brúksrættindi á vanligum treytum, sbr. § 3 í tinglýsingarlógini, og fyri skattir og gjøld, sbr. § 4 í tinglýsingarlógini.

Ásetingar um, at rættindi hava gildi eftir § 1 uttan tinglýsing eru undantaksásetingar frá tí vanliga ásetingini í § 1 í tinglýsingarlógini um, at øll rættindi í føstum eigindómi skulu tinglýsast. Grundarlagið fyri slík undantøk frá tí vanligu ásetingini er í flestum førum, at talan er um vanligt fyrikomandi skyldur, sum eru galdandi fyri flestu ognir, og slíkar skyldur mugu tí væntast uttan víðari av kravognarum og avtaluognarum. Tinglýsing av slíkum rættindum hevur ífylling og minni greidleika við sær.

Nøkur rættindi hava gildi uttan tinglýsing eftir ásetingum í øðrum lógum, t.e. til dømis byggisamtyktir. Slíkar avmarkingar fyri nýtslu av einari fastogn skulu í útgangsstøðinum virðast, tá tær eru alment kunngjørdar.

Fyri at eingin ivi skal verða um, hvørt rættindi kunnu tinglýsast, er tað neyðugt nágreiniligt at tilskila, hvørji rættindi ikki kunnu tinglýsast. Av tí at uppreksanin av rættindum broytast yvir tíð verður mælt til eina áseting, eftir hvørjari avvarðandi landsstýrisfólkið kann áseta, hvørji rættindi ikki longur kunnu tinglýsast.

Sum *stk. 2* verður mælt til eina heimild til landsstýrisfólkið at áseta reglur um striking av tinglýstum rættindum, sum eru fevnd av reglum sambært stk. 1.

Ásetingin skal tryggja, at tingbókin einans inniheldur rættindi, sum kunnu tinglýsast, og at longu tinglýst rættindi av tí slagnum, sum ikki longur kunnu tinglýsast, sum fylgja av hesum, kunnu strikast.

Uppskotið til eina nýggja áseting í § 2 í tinglýsingarlógini hevur við sær, at verandi áseting í § 2 um at avhending ella onnur flyting av tinglýstum veðbrøvum ikki tørvar tinglýsing, verður strikað.

Tilmælið at taka av verandi áseting í § 2 er ein avleiðing av uppskotinum um at seta í verk talgild veðbrøv. Eftir galdandi ásetingum er trygdaratgerðin við avhendan av einum veðbrævi, at ognarin ræðistekur veðbrævið. Í praksis verður hetta gjørt við, at ognarin fysiskt fær veðbrævið í hendi. Slík fyriskipan virkar ikki í einari pappírsleysari tinglýsingarskipan, og rættarvirknaðurin má tí knýtast at skrásetingini av rættindunum. Trygdaratgerðin við avhendan ella aðrari flyting av talgildum veðbrøvum, undir hesum skaðiloysisbrøv og ognarveðbrøv, fer sostatt frameftir at vera tinglýsing í tráð við lógina annars, og har trygdaratgerðin við avhendan ella aðrari flyting av veðrættindum verður tann sama sum við avhendan av øðrum rættindum yvir fastogn, sbr. § 1, stk. 1. Hetta merkir eisini, at til dømis úttøka í einum veðbrævi við strikingini av verandi § 2 í tinglýsingarlógini frameftir skal tinglýsast eftir § 1, stk. 1 í tinglýsingarlógini.

Til nr. 4 (§ 5, 2. pkt.)

Uppskotið til broytingina hevur við sær, at ognarir av veðrættindum í fastogn mugu vera í góðvari í mun til ein ótinglýstan rætt, tá avtalan um avhending av veðbrævinum verður meldað til tinglýsingar. Eftir galdandi rætti skal ognarin av einum veðbrævi vera í góðvari, tá ið avhendingin fer fram.

Broytingin hevur við sær, at tíðin fyri góðvari hjá ognarum av ymiskum rættindum yvir fastogn fyri at kunna ota burtur ósambærlig ótinglýst rættindi, er líka. Broytingin hevur sostatt við sær, at ognarin av øllum sløgum av rættindum má vera í góðvari, tá ið avhendingin verður meldað til tinglýsing.

Grundarlagið fyri uppskotinum til broytingina er, at skiftið til pappírsleysa tinglýsing sum frá líður hevur við sær, at veðbrøv í fastogn líkasum øll onnur skjøl, sum knýtta rættindi at fastogn ikki longur eru knýtt at pappírsskjølum, sbr. uppskotið til áseting í § 24 a, stk. 1 (§ 1, nr. 13 í lógaruppskotinum).

Avhendan av veðbrøvum fer eftir hetta í samsvari við uppskotið til striking av verandi § 2 at skula tinglýsast fyri at fáa gildi móti avtalum um fastognina og móti rættargangi, og ognarin skal vera í góðvari, tá ið avtalan verður meldað til tinglýsingar.

Til nr. 5 (§ 6, 2. pkt.)

Broytingin er ein fyrireiking til og ein avleiðing av menningini av talgildari innlating til tingbókina og avtøku av pappírsskjølum. Avhending av fastogn kann ikki frameftir fara fram við flutningi á skeytið. Avhending av fastogn við flutningi á skeytið verður einans hendingaferð nýtt í praksis.

Til nr. 6 (§ 10, stk. 1)

Ásetingin er avleiðing av uppskotinum til broyting í § 1 nr. 2 í lógaruppskotinum (uppskotið til § 1 a í tinglýsingarlógini), sum gevur møguleika at tinglýsa undirveð í einum ognarveðbrævi, víðkað til eisini at fevna um rættindi í einum ognarveðbrævi.

Fyri tinglýsing av undirveði í ognarveðbrøvum merkir broytingin, at undirveðhavarar í ognarveðbrævinum einans kunnu tinglýsa undirveðið, um ognarveðbrævið er tinglýst sum veðrættur á ognini, og undirveðsetarin hevur tinglýst ognarheimild á ognini.

Tá ein undirveðrættur í einum ognarveðbrævi verður meldaður til tinglýsingar fylgir tað av ásetingini í § 10, stk. 3, 1. pkt., at tað skal framganga, hvat ognarveðbrævið veitir trygd fyri. Um ognarveðbrævið t.d. veitir trygd fyri verandi og framtíðar skuld til undirveðhavaran, skal tað skiljast av skjalinum.

Mælt verður eisini til, at sama legitimatiónsregla skal verða galdandi fyri veðbrøv sum fyri onnur skjøl. Hetta fylgir av uppskotinum til striking av galdandi áseting í § 2 í tinglýsingarlógini, sbr. § 1, nr. 3 í lógaruppskotinum. Trygdaratgerðin við avhendan av veðbrøvum í fastogn fer í samsvari við hetta frameftir at vera tinglýsing. Tað fer sostatt at síggjast í tingbókini, hvør hevur heimild at ráða yvir viðkomandi veðbræv.

Eisini hevur talgildingin av tinglýsingini við sær, at veðbrøv í fastogn, ið eru tinglýst, ikki longur eru knýtt at einum skjali. Kravognari á veðbrævinum kann sostatt ikki longur vera heimilaður eftir ásetingini í § 13 í Lov om Gælsbreve.

Tinglýsing av einum skjali kann sostatt fyri øll skjøl frameftir einans henda, um avvarðandi skjal sýnir sum útgivið av honum ella teimum, sum eftir tingbókini eru heimilað at ráða yvir viðkomandi rættindum, ella sum útgivið við samtykki hansara, sbr. eisini § 15, stk. 2 í tinglýsingarlógini. Broytingin hevur sostatt fyri øll sløg av skjølum við sær, at tann, ið gevur út skjøl, sum skulu tinglýsast, skal hava tingbókarlegitimatión.

Broytingarnar av orðingunum í ásetingini eru einans ein málslig dagføring av greinini. Broytingin hevur sostatt ongar innihaldsligar broytingar við sær. Víst verður í tí sambandi á, at orðingin “felagsfastogn” hevur sama týdning sum orðingin felagseigindóm.

Til nr. 7 (§ 12, stk. 1)

Við ásetingini í *stk. 1* verður galdandi skipan eftir § 12, stk. 1 í tinglýsingarlógini ført víðari stórt sæð óbroytt. Tað merkir, at tinglýsing av dómum og aðrari almennari rættaravgerð fer fram eftir fráboðan frá partunum í málinum. Tá fráboðan verður send talgild, skal fráboðarin vátta fráboðanina við síni talgildu undirskrift. Váttanin frá tí valdi, sum hevur tikið avgerðina, ella váttað útskrift úr tess bókum er ofta einans tøkt á pappíri. Skjølini skulu í slíkum føri sendast við fráboðanina til tinglýsingar sum viðheftar fílur.

Mælt verður tó til at strika skylduna at tinglýsa úttøku sambært § 12, stk. 1. Viðmælt verður at úttøku og lóghald ikki hareftir skulu fráboðast til tinglýsingar av pørtunum í málinum, men av fútarættinum, sbr. uppskotið til broytingina av § 13 í tinglýsingarlógini (§ 1, nr. 8 í lógaruppskotinum).

Ásetingin fevnir eisini um avgerðir viðvíkjandi rættindum yvir ognarveðbrøv við veð í ávísari fastogn. Hetta er ein avleiðing av uppskotinum um, at undirveð í ognarveðbrøvum frameftir skal tryggjast við tinglýsing. Víst verður til § 1 nr. 2 í lógaruppskotinum (uppskotið til § 1 a í tinglýsingarlógini).

Til nr. 8 (§ 13, stk. 1)

Mælt verður í *stk. 1* til, at fútin skjótast gjørligt skal fráboðað úttøku og lóghald í fastogn og sølu ella yvirtøku av fastogn á tvingsilssølu til tinglýsingar. Grundarlagið fyri uppskotinum er, at eingin iva er um, at viðkomandi avgerðir skulu tinglýsast og at talan er um einsháttaðar avgerðir. Tað verður væntað, at ein integratión millum skipanir hjá rættinum og tinglýsingarskipanina við tíðini kann stovnast, soleiðis at rætturin ómakaleyst kann boða frá. Ásetingin fevnir ikki um úttøku grundað á veðbrøv við veði í lutinum, av tí at slíkar úttøkur vanliga ikki verða tinglýstar. Um úttøkuhavari sambært úttøku grundað á eitt veðbræv ynskir, at úttøkan verður tinglýst, skal mannagongdin í uppskotnu ásetingini til § 12 í tinglýsingarlógini nýtast, sbr. § 1, nr. 7 í lógaruppskotinum.

Sambært ásetingini er tað ikki neyðugt við neyvari skjalprógvi fyri avgerðini, við tað at talgilda undirskriftin hjá rættinum er nóg gott prógv fyri viðkomandi rættindi.

Til nr. 9 (§ 13, stk. 4)

Mælt verður til eina nýggja áseting eftir hvørji landsstýrisfólkið kann avgera, at fráboðanir um aðrar avgerðir, tiknar av einum dómsstóli, skal fráboðast til tinglýsingar av dómstólinum.

Við tíðini kann skipanin sostatt eisini fevna um til dømis tinglýsing av auktiónsskeytum, skiftarættarváttanum og skráseting av skuldarumskipan og búskilnað.

Til nr. 10 (§ 15, stk. 5)

Mælt verður til at broyta ásetingina, so allar ásetingar um, hvørjar serligar upplýsingar skulu gevast við fráboðan av einum skjali viðvíkjandi veðrætti, verða samlaðar í einum nýggjum stykki 6, sbr. § 1, nr. 11 í lógaruppskotinum. Mælt verður tí til, at strika 2. pkt. og ístaðin seta inn eina tilvísing til stk. 6 í 1. pkt.

Til nr. 11 (§ 15, stk. 6)

Mælt verður til at seta eina nýggja áseting í stk. 6 um, hvørjar upplýsingar eitt skjal skal innihalda, tá veðrættindi verða meldaði til tinglýsingar. Í *1. pkt.* verður mælt til at seta eina áseting svarandi til verandi § 15, stk. 5, 2. pkt., eftir hvørji eitt skjal, í hvørjum veðrættindi verða meldaði til tinglýsingar, skal tilskila teir einstøku prioritetirnir, ið frammanfyri eru, og stødd teirra. Av tí at tingbókin ikki inniheldur upplýsingar um, hvussu stórar upphæddir tey undirliggjandi skuldarviðurskifti við trygd í ognarveðbrævinum eru, er tað tó við uppskotinum ikki krav at tilskila frammanfyri standandi prioritetir og stødd teirra innan ognarveðbrævsins hámarksupphædd, tá undirveð í ognarveðbrøvum verður meldað til tinglýsingar.

Í *2. pkt.* verður mælt til at seta inn eina áseting, eftir hvørji eitt skjal viðvíkjandi veðrætti í ognini innan ognarveðbrævsins hámarksupphædd (innbrotsveð) umframt skal tilskila tey einstøku rættindi, men ikki upphædd veðrættarins, sum eru tinglýst í ognarveðbrævinum ella innan ognarveðbrævsins hámarksupphædd.

Grundarlagið fyri kravinum er, at fleiri rættindi orsakað av serligu eginleikum ognarveðbrævsins kunna stovnast yvir ognarveðbrævinum, sum ger, at ein serlig prioritetsstøða íkemur í ognarveðbrævinum (undirveðrættindi) og í nøkrum føri eisini innan ognarveðbrævsins hámarksupphædd (innbrotsveð). Prioritetsstøðan hevur higartil verið umsitin av upprunaligu veðhavarunum við útgangsstøði í teimum fráboðanum, sum handveðhavarar í øðrum lagi og innbrotsveðhavarar hava givið sbrt. § 14 í Lov om Gældsbreve. Prioritetsstøðan sæst frameftir í tingbókini. Nýggi rættindihavarin má tí í samsvari við nýggju ásetingina tilskila prioritetsstøðuna fyri at sleppa undan rættarviðmerking sbrt. § 15, stk. 4, 1. pkt.

Viðvíkjandi tinglýsing av einum innbrotsveðbrævi skulu bæði frammanfyri standandi veðrættir í ognini sbrt. § 15, stk. 6, 1. pkt. og frammanfyri standandi veðrættir í ognarveðbrævinum og innan ognarveðbrævsins hámarksupphædd sbrt. 2. pkt. verða tilskilaðir. Frammanfyri standandi veðrættir í ognini verða í mun til ognarveðbrævið tilskilaðir við tinglýsing av ognarveðbrævinum sbrt. § 1, stk. 1 í tinglýsingarlógini.

Í *3. pkt.* verður mælt til at seta inn eina áseting, sambært hvørji einans frammanfyri standandi rættindi í ognarveðbrævinum og innan ognarveðbrævsins hámarksupphædd skulu tilskilast, tá eitt skjal viðvíkjandi undirveði í einum ognarveðbrævi verður meldað til tinglýsingar. Hetta merkir í slíkum førum, at upplýsingarnar nevndar í 1. pkt. ikki skulu tilskilast, men einans upplýsingarnar nevndar í. 2. pkt.

Til nr. 12 (§ 18, stk. 1, 2. og 4. pkt.)

Mælt verður til at strika 2. pkt. ið ásetir, at bert tey tinglýstu skjøl, sum enn eru í gildi koma í aktina og 4. pkt. ið ásetir, at endurrit av skjølum, sum ikki longur eru í gildi, verða tikin úr aktini og goymd í skjalagoymslu Tinglýsingarstovunnar.

Innihaldið í aktunum varð skannað á várið 2018 og gjørt atkomuligt á tinglysing.fo. Tinglýsingin hevur sostatt ikki longur eina skjalagoymslu við fysiskum skjølum. Nýggj skjøl verða skannaði so við og við, og er tað ikki gjørligt at viðlíkahalda aktirnar, soleiðis at einans skjøl, sum enn eru í gildi, síggast í aktini.

Grundarlagið fyri strikingina av 2. og 4. pkt. er sostatt, at ásetingarnar í lógini samsvara við umsitingini av málsøkinum í praksis.

Í sambandi við verkseting av talgildari innlating til allar bøkurnar hjá Tinglýsingini verða við tíðina ongin fysisk skjøl at handfara.

Til nr. 13 (Kapittul 4 a)

Ásetingarnar í *kapittul 4 a* eru galdandi fyri tinglýsing grundað á talgilda innlating og talgild skjøl.

Kapittul 4 a fer at hava ymiskar gildiskomur, soleiðis at ásetingarnar í kapittul 4 a í fyrstu atløgu kunnu setast í gildi fyri akfarsbókina. Ásetingarnar eru tó orðaðar á slíkum hátt, at tær uttan broytingar annars eftirfylgjandi kunnu setast í gildi fyri tingbókina og persónbókina. Sí gildisásetingarnar í § 5, stk. 2 í lógaruppskotinum.

*Til § 24 a*

Ásetingin í § 24 a, stk. 1 ásetir, at við skjøl og átekningar í hesi lóg skilst talgild skjøl og talgildar átekningar. Broytingin er ein avleiðing av talgildari innlating og hevur við sær, at tilvísingar í tinglýsingarlógini til skjøl og átekningar eftir hetta skulu tulkast í ljósinum av ásetingini í § 24 a, stk. 1. Hetta merkir, at hvør umrøða í tinglýsingarlógini av t.d. skeytum, veðbrøvum, byrðum og átekningum á hesum skjølum eftir gildiskomu fyri ávikavist tingbók, akfarsbók og persónbók skal skiljast sum ein tilvísing til talgild skjøl og átekningar.

Ásetingin merkir, at tinglýsing einans kann fremjast grundað á talgild skjøl og átekningum, sum umvegis talgildar innlatingarskipanina hjá Tinglýsingini verða meldaði til tinglýsingar.

Eftir uppskotinum er tað ikki longur møguligt at melda pappírsskjøl til tinglýsingar, sbr. tó uppskotið til stk. 4.

Eisini verður mælt til eina áseting í *stk. 3*, sambært hvørji tinglýsing einans kann fremjast grundað á skjøl og átekning útgivin við talgildari undirskrift.

Talgild skjøl meldaði til tinglýsingar skulu vera útgivin við talgildari undirskrift frá tí, sum eftir tingbókini er heimilaður at ráða yvir viðkomandi ogn ella rættindi. Er fráboðanin til tinglýsingar grundað á fulltrú, sbr. uppskotið til áseting í § 49 b (§ 1, nr. 37 í lógaruppskotinum), skal skjalið verða útgivið við talgildari undirskrift hjá fulltrúarveitara. Verður skjalið givið út og meldað til tinglýsingar av einum góðkendum fráboðara, sbr. uppskotið til áseting í § 49 c (§ 1, nr. 37 í lógaruppskotinum) skal undirskrift fráboðarans verða knýtt at skjalinum.

Grundarlagið fyri at krevja talgilda undirskrift er, at tinglýsingarskipanin eintýðugt og við stórari trygd kann eyðmerkja útgevaran av einum skjali, sum er meldað til tinglýsingar, um skjalið er útgivið við slíkari undirskrift.

Nýtslan av talgildari undirskrift ger tað sostatt gjørligt at sanna, at útgevarin av skjalinum er heimilaður at ráða yvir viðkomandi rætti, sum ásettur er í skjalinum.

Mælt verður til at seta eina áseting í stk. 3, sum heimilar landsstýrisfólkið at áseta nærri reglur um tøknilig krøv til skjøl og talgilda undirskrift, undir hesum áseta avgreiðslugjald fyri nýtslu av talgildari undirskrift.

Grundarlagið fyri uppskotinum til eina kunngerðaheimild til avvarðandi landsstýrisfólk er, at talgild skjøl og undirskriftir javnt og samt mennast bæði tøkniliga og í mun til trygd. Við at geva kunngeraheimild at skipa krøvini til talgild skjøl og undirskriftir í sambandi við tinglýsing, verður tað tryggjað, at tinglýsingarskipanin til eina og hvørja tíð kann stilla hægst møgulig krøv til trygd, við t.d. eyðmerking av persónum, sum melda skjøl til tinglýsingar.

Tað kann sostatt væntast, at tørvur javnan fer at vera á at broyta tøkniligar lýsingar og standardar, sum skulu nýtast í sambandi við talgilt samskiftið millum fráboðarar av skjølum og Tinglýsingina.

Heimildin til landsstýrisfólkið at áseta avgreiðslugjald fyri nýtslu av talgildari undirskrift er ætlað at tryggja, at rakstrargjaldið fyri nýtslu av Samleikanum skal rindast í sambandi við fráboðanina av talgildum skjølum til tinglýsingar.

Mælt verður til eina áseting í *stk. 4,* sum heimilar avvarðandi landsstýrisfólki at áseta reglur við tí endamáli, at tinglýsing hendingaferð kann fremjast grundað á fysisk skjøl í teimum væntandi heilt fáum førum, har rættindihavarin ikki lýkur treytirnar fyri at fáa eina talgilda undirskrift. Talan verður helst um útlendskar persónar og feløg, sum ikki hava føroyskt p-tal ella v-tal.

Í tí sambandi fer til dømis at kunnu ásetast reglur um innlating og avhendan av skjølum og um rættarvirknaðin av einari fráboðan av einum pappírsskjali. Til dømis er tørvur á reglum fyri, frá hvørji tíð rættindi skulu fáa prioritet. Atlit má takast til samanspælið við tær fráboðanir, sum eftir vanligum reglum verða móttiknar talgilt. Fyri at tryggja eina nóg trygga rættarstøðu fyri persónar og virkir, sum ikki kunnu fáa eina talgilda undirskrift, skulu reglurnar orðast á slíkan hátt, at skjølini fáa prioritetsvirknað við stytst møguligari seinking í mun til tíðina, tey verða móttikin. Samstundis er tað vísandi til trúvirðið tingbóksins av alstórum týdningi, at rættindi fráboðaði á pappíri ikki fáa prioritetsstøðu við afturvirkandi kraft undan talgild fráboðaði rættindi, sum er blivin tinglýst. Fráboðarar skulu uttan undantak kunna hava álit á teimum fráboðanum um tinglýsingar, sum verða sendar út. Rættindi grundaði á pappírsskjøl fara sostatt í fyrsta lagi at kunna fáa prioritetsstøðu frá tí tíð, tað í tinglýsingarskipanini er merkt, at skjalið er móttikið, og eftir hvørjum fráboðarar av talgildum skjølum viðvíkjandi somu ogn fara at fáa fráboðan um, at tinglýsing bíðar eftir, at Tinglýsingin málsviðger eitt pappírsskjal.

*Til § 24 b*

Ásetingin í *stk. 1* ásetir, hvørjar upplýsingar eitt talgilt skjal skal siga frá fyri at vera grundarlag fyri tinglýsing.

Ásetingin heldur í ávísan mun á við teimum krøvum samsvarandi verandi áseting í § 9, stk. 3. Eftir galdandi rætti skulu skjøl siga frá eigindómsins matr. nr. og navni, bústaði og telefonnummari tilmeldarans. Skeytið og veðbrøv skulu haraftrat siga frá lógligari adressu. Eitt veðbræv skal siga frá bústaði veðsetarans og veðhavarans, um ikki hesin má metast at vera almannakunnigur, ella bústaðnum hjá einum, ið hevur rætt at taka ímóti tilsøgnum, frásøgnum og gjøldum vegna skuldara ella ognara. Viðvíkjandi likamligum persónum skal eitt skeyti siga frá p-tali ognarans, og eitt veðbræv skal siga frá p-tali veðsetarans. Viðvíkjandi løgfrøðiligum persónum skal eitt skeyti siga frá v-tali ognarans. Mælt verður til at varðveita hesi krøv.

Ásetingin í § 24 b, stk. 1 er orðað við atliti at tað við tíðini skal vera gjørligt at fremja sjálvvirkandi málsviðgerð.

Tað verður sostatt krav, at eitt talgilt skjal skal siga frá upplýsing um persónstal (p-tal) og virkistal (v-tal) viðvíkjandi partinum ella pørtunum og eisini viðvíkjandi fráboðaranum. Upplýsingarnar gera tað møguligt hjá Tinglýsingini at heinta viðkomandi upplýsingar úr Landsfólkayvirlitinum og Virkisskránni at kunna eyðmerkja partarnar, undir hesum upplýsingar um rætt navn og rættan bústað. Kravið um p-tal og v-tal tryggjar eisini eina eintýðuga eyðmerking av viðkomandi, sum ynskir at ráða yvir einum rætti í fastogn, og tað verður tí gjørligt at gjøgnumføra eina sjálvvirkna kanning av samleikanum hjá viðkomandi í sambandi við tinglýsing.

Kemur tað hendingaferð fyri, at ein ella fleiri av persónunum nevndir í skjalinum hvørki kunnu fáa p-tal ella v-tal, er ásetingin ikki til hindurs fyri, at skjalið kortini kann tinglýsast. Í slíkum føri syrgir Tinglýsingin fyri, at eitt nummar verður gjørt, sum kann nýtast sum eintýðug tilskilan av viðkomandi persóni í tí skjalinum, sum verður meldað til tinglýsingar.

Tað er ein fyritreyt, at tað umframt upplýsingar um p-tal og v-tal er møguligt at siga frá fleiri upplýsingum til eyðmerking av fráboðaranum, t.d. navn á einum ávísum starvsfólki ella deild í einum virki. Tað kann vera viðkomandi fyri avvarðandi virki t.d. í mun til innanhýsis eftirlit. Avvarðandi landsstýrisfólk fer sambært uppskotinum til áseting í § 1, nr. 47 (§ 50 f, stk. 2 í tinglýsingaruppskotinum) at kunna áseta krav um, at slíkar upplýsingar verða upplýstar.

Ásetingin inniheldur eisini eitt krav um, at fráboðarin í skjalinum skal siga frá, hvønn Tinglýsingin við bindandi virknaði kann senda allar frásagnir tinglýsingini viðvíkjandi. Tað kann og fer helst sum oftast at vera fráboðarin sjálvur, men ein elektronisk ella fysisk postadressu hjá øðrum persóni kann eisini setast inn.

Eftir ásetingini í *stk. 2* skal tað framganga av skjalinum, um tað er útgivið sambært fulltrú, sbr. uppskotið til ásetingarnar í kapittul 7 a um fulltrú ella av einum góðkendum fráboðara, sbr. uppskotið til ásetingarnar í kapittul 7 b um góðkendir fráboðarar.

Mælt verður til í *stk. 3* at seta inn eina áseting, eftir hvørjari tað ikki ber til at tinglýsa fleiri sløg av rættindum við sama talgilda skjali. Við hesum er at skilja rættindi, sum skulu tinglýsast í ymiskum rubrikkum í tingbókini (ognarheimild, byrða og veðrættur). Eitt talgilt skjal kann sostatt innihalda fleiri rættindi av sama slagi, t.d. fleiri rættindi, sum øll skulu tinglýsast sum byrða. Eitt skjal, sum inniheldur ein rætt, vil eisini framvegis kunna tinglýsast á fleiri ognum.

Eftir verandi § 9, stk. 6 í tinglýsingarlógini kunnu fleiri rættindi ásetast við einum skjali.

Grundarlagið fyri uppskotinum til ásetingina er, at ein pappírsleys tinglýsingarskipan verður ment soleiðis, at einstøk rættindi verða skrásett og málsviðgjørd hvør sær. Tað er ikki gjørligt tøkniliga at skilja fleiri rættindi sundur, sum verða meldaði til tinglýsingar í einum skjali, við tí fyri eyga at málsviðgera hvørt slag av rættindi fyri seg.

*Til § 24 c*

Ásetingin í *stk. 1* samsvarar við orðingina í § 10, stk. 1 í tinglýsingarlógini og er endamálið við ásetingini at nágreina, at somu treytir eru galdandi fyri tinglýsing av talgildum skjølum sum fyri pappírsskjølum. Ætlanin er sostatt ikki, at ásetingin broytir rættarstøðuna í mun til nýtsluna av § 10, stk. 1 og er ætlanin, at umsiting av § 24 c, stk. 1 fer fram samsvarandi umsitingini av § 10, stk. 1.

Ásetingin í *stk. 2* nágreinar, at kravið um sannvitnir í § 10, stk. 2 ikki er galdandi fyri talgild skjøl.

Tað er sambært § 10, stk. 2 í tinglýsingarlógini galdandi rættur, at undirskrift útgevarans í skeytum og veðbrøvum skal vera váttað av einum advokati ella tveimum øðrum sannvitnum. Sama regla er galdandi fyri samtykki eftir stk. 1. Vitnini skulu í orðum vátta, at undirskriftin er sonn, dagsetingin bein, og at útgevarin er myndugur. Starv og bústaður hjá vitnunum skulu tilskilast. Nevnda váttan tørvast ikki, tá ið skjalið er útgivið av almennum stovni.

Kravið í § 24 a, stk. 2 um nýtslu av talgildari undirskrift tryggjar frameftir rættleikan av teimum upplýsingum, sum sannvitni í dag vátta. Í sambandi við nýtsluni av talgildari undirskrift kann Tinglýsingin sostatt eintýðugt eyðmerkja útgevaran av skjalinum, eins og tíðarstempling fer fram talgilt og sjálvvirkandi. Talgild undirskrift hevur eisini við sær, at sjálvræði útgevarans kann kannast.

Nýtslan av talgildari undirskrift hevur sostatt við sær, at eftirlitið, sum í dag verður framt av sannvitnunum, ikki longur er neyðugt, og kravið um sannvitnir er sostatt ikki galdandi fyri talgild skjøl.

*Til § 24 d*

Mælt verður til at seta eina nýggja áseting í *stk. 1* svarandi til verandi áseting í § 11, stk. 2 í tinglýsingarlógini. Avleiðingin av talgildingini av veðbrøvum er, at krav ikki kann stillast um, at skjalið sjálvt er kvittað til avlýsingar. Tá veðbrævið er talgilt, ber tað ikki til at leggja fram eitt pappírsskjal við kvittan frá tí, sum sambært tingbókini er heimilaður at ráða. Ætlanin við ásetingini er sostatt at nágreina treytirnar fyri avlýsing av einum tinglýstum talgildum veðbrævi ella rættindum í einum ognarveðbrævi.

Samtykki frá tí, sum sambært tingbókini er heimilaður, skal í staðin vera givin talgild við nýtslu av talgildu undirskriftini. Grundleggjandi kravið um, at avlýsing av einum veðbrævi ella av rættindum í einum ognarveðbrævi er treytað av samtykki frá tí, sum er heimilaður sambært tingbókini, broytist ikki.

*Til § 24 e*

Ásetingin í *stk. 1* nágreinar, at 1. og 2. pkt. í § 14, stk. 1 ikki er galdandi fyri skjøl, sum ikki lúka tær sbrt. tinglýsingarlógini ásettu tøkniligu kravfestingar.

Hetta merkir, at skjøl, sum ikki lúka ásettu tøkniligu krøvini ikki verða skrásett í dagbókini. Innlatingarskipanin verður ment soleiðis, at slík skjøl ikki kunnu latast til tinglýsingar, fyrr enn tøkniligu krøvini eru lokin.

Eftir *stk. 2* verður eitt skjal burturvíst frá tinglýsing, um tað vantar neyðug tilvísing um ognina ella upplýsingar um fráboðara og um tey, sum sambært skjalinum eru bundin og heimilaði, um upplýsingarnar eru skeivar, ella um skjalið vantar talgilda undirskrift, undir hesum frá ein fulltrúhavara ella einum góðkendum fráboðara eftir ásetingunum í kapittul 7 a og 7 b. Um skjalið tilskilar at hava talgilda undirskrift, verður tað kanna maskinelt, at undirskriftsognarin annaðhvørt er góðkendur fráboðari ella hevur fulltrú.

Uppskotið til ásetingina er framhald av § 14, stk. 2, við tað at vantandi talgild undirskrift eisini er burturvísingarorsøk. Nýtslan av talgildari undirskrift er avgerandi fyri, um skjalið yvirhøvur er undirskrivað. Talgild undirskrift er eisini neyðug fyri, at Tinglýsingin kann eyðmerkja fráboðaran og vátta, at viðkomandi er heimilaður at ráða yvir viðkomandi rættindum í mun til tinglýsing.

*Til § 24 f*

Mælt verður til at seta eina nýggja áseting í § 24 f, stk. 1, eftir hvørji ein talgild akt er til fyri hvørja fastogn. Aktin inniheldur eina fullfíggjaða endurgeving av skjølunum, sum er tinglýst á ognini.

Ásetingin í *1. pkt.* hevur við sær, at ein skjalamappa (akt), sum í dag er til fyri hvørja ogn. Munurin frá verandi skipan er, at talan er um ein dátugrunn við talgildum skjølum í staðin fyri fysiskar aktmappur við pappírsskjølum. Í talgildi mappuni finst ein fullfíggjað endurgeving av skjølunum, sum eru tinglýst á ognini.

Talgilda aktin fer at innihalda bæði talgild skjøl, sum frameftir verða tinglýst í tinglýsingarskipanini og skjøl, sum er tinglýst eftir verandi skipan. Fysisk skjøl verða leypandi skannaði og eftirfylgjandi gjørd atkomulig á tinglysing.fo.

Ásetingin í *2. pkt.* hevur við sær, at strikaði skjøl verða førd í eina (talgilda) søguliga akt.

Til nr. 14 (§ 27, 1. pkt. og 3. pkt.)

Mælt verður til at broyta galdandi áseting í § 27, 1. pkt. so tað í mun til verju av avtaluognarum í góðvari einans hevur týdning, at hesir sambært tinglýstari avtalu hava ognað rættindi yvir ognini ella yvir teimum í § 42 a nevndu akførum. Ásetingin um at ein kann fáa verju av rættindum eftir flutningi á veðbræv, hevur ikki longur sjálvstøðugan týdning, av tí at trygdaratgerðin við avhendan av veðbrøvum frameftir er tinglýsing, sambært uppskotinum um striking av § 2, sbr. § 1, nr. 3 í lógaruppskotinum.

Mælt verður til at seta inn eina nýggja áseting í *3. pkt.*, sum vísir til tær nýggjur ásetingarnar í § 27 a og § 27 b í tinglýsingarlógini, sum serliga snúgva seg um avhending av tinglýstum umfaraveðbrøvum til ognar ella veð, sbr. § 1, nr. 16 í lógaruppskotinum. Viðvíkjandi spurninginum um, nær eitt veðbræv, sum veitir veð í fastogn ella í teimum í § 42 a nevndu akførum, er eitt umfaraveðbræv, verður víst til uppskotið til ásetingina í § 27, stk. 2 sbr. § 1, nr. 15 í lógaruppskotinum.

Til nr. 15 (§ 27, stk. 2)

Mælt verður til at seta inn eitt nýtt stykki í § 27, eftir hvørji tinglýst veðbrøv, undir hesum ognarveðbrøv, sum veita veð í fastogn ella í teimum í § 42 a nevndu akførum, eru umfaraskjøl, uttan so at veðbrævið hevur áseting um “ikki til ordre” ella líknandi fyrivarni. Er líknandi áseting ásett í einum talgildum veðbrævi, eru ásetingarnar í kapitel 3 í Lov om Gældsbreve galdandi, tó ikki § 31, sbr. § 2, nr. 3 í lógaruppskotinum (§ 26, stk. 2 í Lov om Gældsbreve).

Tað er ætlanin við ásetingini at halda fram við verandi rættarstøðu, eftir hvørji veðbrøv, sum veita veð í fastogn, eru at meta sum umfaraveðbrøv, uttan so at tey innihalda ásetingar í samsvari við § 11, stk. 2, nr. 3 í Lov om Gældsbreve.

Skaðaloysisbrøv eru ikki veðbrøv og kunnu ikki verða umfaraskjøl.

Til nr. 16 (§§ 27 a, 27 b og 27 c)

*Til § 27 a*

Mælt verður til at seta inn eina nýggja áseting í *§ 27 a* um avogning av *mótmælum,* eftir hvørji ein skuldari eftir einum tinglýstum umfaraveðbrævi, sum verður avhendað til ognar ella veð, í útgangsstøðinum ikki kann gera nøkur av teimum í § 15, stk. 1 í Lov om Gældsbreve uppreksaði mótmælir galdandi móti einum ognara í góðvari. Ætlanin er at varðveita verandi rættarstøðu eftir § 15 í Lov om Gældsbreve, sum eftir uppskotinum til ásetingina í § 11, stk. 3 í Lov om Gældsbreve sbr. § 2, nr. 1 í lógaruppskotinum ikki er galdandi fyri avhendan av tinglýstum talgildum veðbrøvum.

Sum avleiðing av talgildingini av tinglýstum veðbrøvum fer kravið um at taka ræði á veðbrævinum í § 15 í Lov om Gældsbreve sum treyt fyri at avogna ikki longur kunnað lata seg gera.

Í mun til góðvari ognarans fer tað at vera, eftir at lógin er komin í gildi, ásetingin í § 5 í tinglýsingarlógini, sum er avgerandi fyri metingina av hesum. Hetta merkir, at ein ognari fer at vera í góðvari, um rættindihavarin, tá ið avhendanin verður meldað til tinglýsingar, ikki visti av og ei heldur av grovum ósketni, er sekur í sínum ókunnleika um viðkomandi mótmæli.

Tað er ikki annars ætlanin, at ásetingin broytir verandi treytir fyri avogning, undir hesum at ein galdandi avtalu um avhendanina má vera til taks, at avhendarin hevði eina lógliga heimild at ráða yvir viðkomandi veðbrævi og at ognarin skal hava tryggjað síni rættindi mótvegis triðjamanni.

Mælt verður til í *§ 27 a, stk. 2, 1. pkt.* at seta eina tilvísing til § 16 í Lov om Gældsbreve, eftir hvørjari mótmælir um regluligar gjaldingar verða varðveitt sjálvt móti einum ognara í góðvari. Ætlanin er ikki annars, at ásetingin broytir verandi rættarstøðu. Sama er galdandi í mun til uppskotið til *2. pkt.* um tilvísingina til § 17 í Lov om Gældsbreve, sum uppreksar eina røð av sterkum mótmælum, sum skuldarin varðveitir sjálvt móti einum ognara í góðvari, undir hesum t.d. falskt og falsan.

*Til § 27 b*

Mælt verður til at seta eina nýggja áseting í *§ 27 b* í tinglýsingarlógina um avogning av *rættindum*.

Verandi ásetingar í § 28 í tinglýsingarlógini og § 14 í Lov om Gældsbreve áseta reglur, sum lætta um umsetiligheitina av tinglýstum veðbrøvum við at tryggja rættarstøðuna fyri avtaluognara í góðvari, sum galdandi í ásetingunum í §§ 15-18 í Lov om Gældbreve. Ognarar kunnu eftir galdandi rætti sostatt vanliga rokna við, at teir fáa loyvda rætt yvir veðbrævið, tá teir gera avtalu við ein persón, sum formliga er heimilaður at ráða, og teir samstundis fáa veðbrævið í hendi.

Við ásetingini í § 27 b er tað ætlanin at halda fram við verandi rættarstøðu við avhendan av tinglýstum umfaraveðbrøvum, men sum avleiðing av talgildingini av veðbrøvum verður trygdaratgerðin tinglýsing í staðin fyri verandi krav um at taka ræði á veðbrævinum. Í mun til krøvini fyri avogning annars, verður víst til viðmerkingarnar til § 27 a.

Ásetingin fer t.d. at kunna nýtast í førum, har ein avhendari á følskum grundarlagi hevur fingið tingbókarlegitimatión. Ognarin av tí tinglýsta talgildu veðbrævinum, sum er í góðvari, og sum fær tinglýst avhendingina, vil sostatt hóast eitt sterkt mótmæli um falsan kunna vinna rætt yvir veðbrævið og við hesum avogna fyrra rættindahavara.

§ 28 í tinglýsingarlógini og § 14 í Lov om Gældsbreve inniheldur eitt hugtak um góðvari, eftir hvørjum ein ognari er í óndari trúgv, um hann við ognanini hevur gjørt seg sekan í (einfaldum) ósketni. Mælt verður til at broyta hugtakið um góðvari í samsvari við ásetingina í § 5 í tinglýsingarlógini. Ein ognari, sum eftir at lógin er komin í gildi, ognar sær eitt tinglýst talgilt veðbræv frá tí, sum sambært tingbókini er heimilaður, vil sostatt vinna rætt, uttan so at hann er vitandi um ella av grovum ósketni er sekur í sínum ókunnleika um, at talan til dømis er um falska tingbókarlegitimatión.

*Til § 27 c*

Mælt verður til at seta inn eina nýggja áseting í *§ 27 c* í tinglýsingarlógini samsvarandi ásetingina í § 18 í Lov om Gældsbreve um rætt skuldarans at mótrokna í mun til ein ognara av einum umfaraveðbrævi. Tað er ikki ætlanin at broyta verandi rættarstøðu, uttan tað at trygdaratgeðin verður tinglýsing av avhendingini í staðin fyri kravið um at taka ræði á veðbrævinum.

Viðmerkjast skal annars, at ásetingarnar í kapitel 2 í Lov om Gældsbreve við uppskotinum til ásetingina í § 11, stk. 3, sbr. § 2, nr. 1 í lógaruppskotinum, framvegis eru galdandi í mun til veðbrøv í pappírsformi, sum eru tinglýst, áðrenn gildiskomu lógarinnar, og sum enn ikki eru broytt til talgild veðbrøv eftir uppskotinum til áseting í § 6, stk. 2 og 3 í lógaruppskotinum.

Til nr. 17 (§ 29, stk. 1)

Mælt verður til at seta orðingina “rentum og avdrátti á tinglýstum umfaraveðbrøvum” inn í verandi heimildaráseting í *§ 29, stk. 1* í tinglýsingarlógini, eftir hvørjari ognarin, sum sambært tingbókini hevur heimild, frameftir er heimilaður at taka móti gjalding sambært einum tinglýstum talgildum veðbrævi. Skuldarin fer eftir hetta altíð, tá tað verður gjørt í góðvari, við loysandi virknaði at kunna rinda til viðkomandi, sum eftir tingbókini hevur heimild at taka ímóti nevndu gjøldum, rentum og avdráttum, uttan mun til um hesi eru gjaldkomin ella ikki, eru vanlig ella eyka gjaldingar. Aftrat hesum kann skuldarin samsvarandi galdandi rætt altíð rinda honum, sum er materielt heimilaður.

Um veðbrævið verður avhendað til ognar ella til veð, kann skuldarin eisini í ávísum førum við loysandi virknaði rinda ognaranum eftir ásetingunum í uppskotinum til ásetingina í § 1, nr. 18 (uppskot til § 29, stk. 2 í tinglýsingarlógini). Víst verður til viðmerkingarnar hesum viðvíkjandi.

Til nr. 18 (§ 29, stk. 2)

Mælt verður til at seta eina nýggja áseting í  *29, stk. 2* í tinglýsingarlógini, eftir hvørjari skuldarin sambært einum tinglýstum talgildum umfaraveðbrævi við loysandi virknaði kann rinda ognaranum gjaldkomnum rentum og tíðarfestum avdráttum, treytað av at gjalding fer fram í góðvari um avhendingina.

Ásetingin svarar til § 20, stk. 1 í Lov om Gældsbreve, eftir hvørjari skuldarin við loysandi virknaði kann rinda ognaranum gjaldkomnar rentur og vanligar avdráttir, uttan so at hann visti, at ognarin ikki longur var heimilaður at taka móti gjaldingina ella hevði orsøk til illgruna um hetta.

Ætlanin er at varðveita verandi rættarstøðu, tó so at § 5 í tinglýsingarlógini er galdandi í mun til metingina av góðvari skuldarans. Eftir hesum kann ein skuldari ikki við loysandi virknaði rinda avhendaranum, um skuldarin í sambandi við gjaldingini kennir til avhendingina ella av grovum ósketni er sekur í sínum ókunnleika.

Skuldarin vil í aðramáta við loysandi virknaði kunna rinda til viðkomandi, sum er materielt heimilaður ella í góðvari til tann sum sambært tingbókini er heimilaður sambært § 1, nr. 17 í lógaruppskotinum (uppskotið til § 29, stk. 1), sum víst verður til.

Til nr. 19 (§§ 29 a og 29 b)

*Til § 29 a*

Mælt verður til at seta eina nýggja áseting í *§ 29 a*, eftir hvørjari skuldarin sambært einum tinglýstum talgildum veðbrævi ella sambært einum tinglýstum undirveði í einum ognarveðbrævi, einans hevur skyldu at rinda skuldina móti avlýsing av veðbrævinum ella undirveðsetingini sambært uppskotinum til ásetingina í § 24 d í tinglýsingarlógini sbr. § 1, nr. 13 í lógaruppskotinum. Eftir hesum krevst til strikingar av veðbrøvum ella undirveði í einum ognarveðbrævi annaðhvørt samtykki frá tí, sum sambært tingbókini er heimilaður ella prógv fyri, at veðrætturin er burturdottin sambært dómsúrskurði.

Grundarlagið fyri ásetingini er, at samtykkja eina áseting svarandi til § 21, stk. 1 í Lov om Gældsbreve, eftir hvørjuari skuldarin við gjalding av restskuldini kann krevja útflýggjan av veðbrævinum fyri at sleppa frá avogning sambært § 15, stk. 1, 3. lið í Lov om Gældsbreve.

Við ásetingini í tinglýsingarlógini kann ein skuldari, sum afturrindar restskuldina sambært einum tinglýstum talgildum veðbrævi, tryggja sær móti avogning av afturrindanini frá einum ognara av veðbrævinum í góðvari við at krevja veðbrævið avlýst.

Avlýsing vil í praksis kunna fremjast við, at skuldarin t.d. rindar restskuldina á eina sperrað kontu, soleiðis at upphæddin verður leysgivin til kravognaran, tá avlýsing er framd, og skuldarin hevur fingið fráboðan um avlýsingina frá Tinglýsingina.

*Til § 29 b*

Mælt verður til at seta inn eina nýggja áseting í *stk. 1, 1. pkt.*, eftir hvørjari skuldarin sambært einum talgildum veðbrævi kann krevja gjalding av bæði einum vanligum avdrátti áðrenn gjaldkomutíð og einum serligum avdrátti, tinglýsta við at niðurlýsa veðbrævið. Ætlanin við ásetingini er at halda fram við ásetingini í § 21, stk. 2, 2. pkt. í Lov om Gældsbreve, eftir hvørjari skuldarin kann krevja átekning á veðbrævið um rindan av avdrátti og rentu, sum ikki er fevnt av § 16 í Lov om Gældsbreve um vanligar gjaldingar.

Við ásetingina kann skuldarin sostatt við at krevja eina gjalding tinglýsta, tryggja seg móti avogning av mótmælinum um gjalding av einum ognara av veðbrævinum í góðvari sbr. § 1, nr. 13 (§ 27 a, stk. 1 í lógaruppskotinum).

Eftir ásetingini í *stk. 1, 2. pkt.* kann skuldarin samsvarandi líknandi áseting í § 21, stk. 2, 1. pkt. í Lov om Gældsbreve einans krevja serskilda kvittan fyri gjalding av tíðarfestum avdráttum eftir gjaldkomutíð. Grundarlagið er, at skuldarin, sambært uppskotinum til § 27 a, stk. 2, 1. pkt. (§ 1, nr. 16 í lógaruppskotinum) sjálvt móti einum ognara av veðbrævinum í góðvari, varðveitir eitt mótmæli, at tíðarfestir avdráttir eru goldnir.

Eftir ásetingini í *stk. 2, 1. pkt.* kann skuldarin krevja, at veðbrævið verður avlýst, um skuldarviðurskiftini eru hildin uppat. Eftir ásetingini í *stk. 2, 2. pkt.* kann skuldarin krevja broytingina tinglýsta, um skuldarviðurskiftini eru broytt við avtalu, váttan um mótrokning, dómi ella uppsøgn. Við uppsøgn er hetta galdandi, uttan mun til um skuldin verður uppsøgd av kravognaranum ella av skuldaranum.

Ætlanin við ásetingunum er at føra víðari ásetingina í § 21, stk. 3 í Lov om Gældsbreve, eftir hvørjari skuldarin, tá hann hevur áhuga í hesum, kann krevja, at veðbrævið fær átekning um avdrátt, sum er goldin, og at føra ásetingina í § 21, stk. 1 í Lov om Gældsbreve, eftir hvørjari skuldarin kann krevja, at veðbrævið fær átekning um, at veðbrævið er uppsagt. Samsvarandi kann skuldarin eftir galdandi rætti eisini krevja, at veðbrævið verður áteknað við upplýsing um, at skuldarviðurskiftini eru broytt við dómi ella avtalu. Á hendan hátt kann skuldarin tryggja seg móti avogning av mótmælum sambært § 15, stk. 3 í Lov om Gældsbreve.

Við ásetingunum í stk. 2, 1. og 2. pkt., kann skuldarin sostatt í staðin fyri eina átekning á einum pappírsveðbrævi krevja, at slíkar broytingar í skuldarviðurskiftini verða tinglýstar á einum talgildum veðbrævi fyri at forða fyri avogning eftir uppskotinum til áseting í § 27 a, stk. 1 í tinglýsingarlógini (§ 1, nr. 16 í lógaruppskotinum).

Til nr. 20 (§ 31, 2. pkt.)

Mælt verður til at seta inn eitt nýtt punktum í *§ 31, 2. pkt.* í tinglýsingarlógini, eftir hvørjum ein góðvarin ognari av einum veðbrævi, sum verður møttur av einum sterkum mótmæli eftir uppskotinum til ásetingina í § 27 a, stk. 2, 2. pkt. (§ 1, nr. 16 í lógaruppskotinum) eigur endurgjald fyri tað tap, ið av tí stendst.

Eftir galdandi rætti hevur ein góðvarin ognari rætt til endurgjald sambært § 31 í tinglýsingarlógini, um ognarin verður møttur av einum mótmæli um, at eitt skjal er falskt ella falskað, ella at tess útgáva er ólógliga framd við persónligum yvirgangi ella við hóttan um nýtslu av tílíkum í stundini, ella at útgevarin var ómyndigur við útgávuni sbr. § 27, 2. pkt.

Haraftrat verður eftir galdandi rætti hildið, at endurgjald kann veitast, um ognarin verður møttur við einum mótmæli, sum er fevnt av § 17 í Lov om Gældsbreve, sum í praksis verður tulkað inn í § 27, 2. pkt. í tinglýsingarlógini.

Tað er ikki ætlanin at broyta verandi rættarstøðu við ásetingini.

Til nr. 21 (§ 34, stk. 3)

Mælt verður til at seta eitt nýtt stykki í *§ 34, stk. 3* eftir hvørjum ásetingarnar í stk. 1 og 2 um endurgjald eisini eru galdandi í mun til skjøl, sum eru latin til tinglýsingar talgild.

Endamálið við ásetingini er at leggja dent á, at endurgjaldsásetingarnar og treytirnar eru tær somu fyri pappírsskjøl og fyri talgild skjøl. Í fyrsta atløgu verður givið atgongd umvegis innlatingarskipanina hjá Tinglýsingini at melda talgild skjøl til tinglýsingar í akfarsbókina. Ætlanin er seinni at víðka atgongdina til eisini at fevna um skjøl, sum verða latin inn til tinglýsingar í tingbókina og í persónbókina. Inntil atgongdin kann víðkast er tað sostatt neyðugt, at endurgjaldsásetingarnar eru galdandi fyri bæði talgild skjøl og pappírsskjøl.

Tilvísingin til móttøkutíðspunktið í staðin fyri til tilmeldingardagin er ein avleiðing av, at móttøkutíðspunktið við talgildari innlating ikki einans er tongd at innlatingardegnum, men at júst tí tíðini, sum skjalið er móttikið talgilt umvegis talgildingarskipanina.

Tað er ikki annars ætlanin at broyta verandi rættarstøðu við ásetingini.

Til nr. 22 (Yvirskrift til kapittul 6 a)

Mett verður, at at yvirskriftin “II. Tinglýsing viðvíkjandi leysafæ og ognarvirðum yvirhøvur” er skeivt innsett frammanfyri kapittul 7. Mælt verður tí til at flyta yvirskriftina at standa frammanfyri kapittul 6 a. Ásetingarnar í kapittul 6 a fevna um tinglýsing í akfarsbókina og hoyra ásetingarnar tí ikki til undir yvirskriftina “I. Tinglýsing av føstum eigindómi” men undir yvirskriftina um tinglýsing viðvíkjandi leysafæi og ognarvirðum. Broytingin er ein rætting av skeivum plássi í verandi lóggávu. Samsvarandi verður yvirskriftin “II. Tinglýsing viðvíkjandi leysafæ og ognarvirðum yvirhøvur” frammanfyri kapittul 7 strikað.

Til nr. 23 (§ 42 b, stk. 3-5)

Mælt verður til at strika verandi áseting í *§ 42 d, stk. 3* í tinglýsingarlógini, eftir hvørjari avhendan ella onnur flyting av teimum í stk. 1 nevndu rættindum í akførum (ognarfyrivarni, undirveð og rættarsókn, um skuldarin ikki hevur mist ræðisrættindini yvir akfarinum) ikki tørvar tinglýsing. Broytingin er ein avleiðing av talgildingini av skjølum, eftir hvørjum tað frameftir verður neyðugt at tinglýsa fyri at tryggja avhendan ella annan flutning av tinglýstum rættindum.

Mælt verður til at seta eina nýggja áseting í *stk. 3* svarandi til uppskotið til ásetingina § 1 a, stk. 1 í tinglýsingarlógini (§ 1, nr. 2 í lógaruppskotinum), eftir hvørjari undirveð í ognarveðbrøvum, sum veitir veð í akførum nevnd í § 42 a, skulu tinglýsast fyri at fáa gildi móti avtalum gjørdar í góðvari um veðbrævið og móti avtalum um akfarið ella rættargangi móti akfarinum.

Ásetingin í stk. 3 er ein serregla, sum skal tryggja, at veðrættindi eisini eftir gildiskomu av lógarbroytingini kunnu stovnast í einum talgildum ognarveðbrævi innanfyri ognarveðbrævsins hámarksupphædd. Rættindi yvir øðrum veðbrøvum enn ognarveðbrøvum skulu tinglýsast sambært ásetingum lógarinnar annars.

Avhendan ella onnur flyting av undirveðrættinum skal tinglýsast sambært uppskotinum til ásetingina í stk. 7, sbr. viðmerkingarnar hesum viðvíkjandi niðanfyri.

Eftir galdandi rætti eru ognarveðbrøv, sum veita veð í leysafæi, undir hesum í akførum, í útgangsstøðinum ikki-umfaraskjøl, uttan so tey eru umfaraskjøl eftir ásetingunum í § 11, stk. 2 í Lov om Gældsbreve. Í mun til avhending av leysafæveðbrøvum, sum ikki eru umfaraskjøl, verður hildið, at trygdaratgerðin eftir galdandi rætti sum við avhending av umfaraveðbrøvum er at taka ræði á veðbrævinum. Sama er galdandi við handveðseting í fyrra og øðrum lagi.

Av tí at leysafæveðbrøv verða undirveðsett við ræðisfrátøku sum trygdaratgerð, er tað orsakað av talgildingi av skjølum neyðugt at seta inn eina áseting svarandi til § 1 a í tinglýsingarlógini (§ 1, nr. 2 í lógaruppskotinum). Sostatt verður tinglýsing neyðug og nøktandi trygdaratgerð við stovning av upprunaligum (primære) undirveðrættindum. Ein undirveðhavara í øðrum lagi fer tó frameftir bæði at skula tinglýsa sín rætt sambært uppskotinum til ásetingina í stk. 3 fyri fáa gildi móti avtalum gjørdar í góðvari um veðbrævið, og móti rættarsókn og harumframt boða frammanfyri standandi undirveðhavara frá rættindini sbrt. tilvísingini í stk. 5 til uppskotið til ásetingina í § 1 a, stk. 3 (§ 1, nr. 2 í lógaruppskotinum).

Eftir uppskotinum til ásetingina í *stk. 4* kann undirveð og rættarsókn í akførum, sum er tinglýst eftir ásetingini í stk. 1, ota burtur ein ótinglýstan undirveðrætt í ognarveðbrævinum, um treytirnir fyri hesum eru loknar. Hinvegin kann ein tinglýstur undirveðrættur í ognarveðbrævinum eftir uppskotinum til ásetingina í stk. 3 ota burtur ein ótinglýstan veðrætt, so sum innbrotsveð ella ein ótinglýst úttøku í akfarinum.

Mælt verður til í *stk. 5* at seta inn eina nýggja áseting, eftir hvørjari § 1 a, stk. 3 í tinglýsingarlógini er samsvarandi galdandi fyri ein veðhavarar við tinglýstum undirveði í einum ognarveðbrævi, sum veitir veð í akførum nevnd í § 42 a. Víst verður til viðmerkingarnar hesum viðvíkjandi til § 1 a, stk. 3 í tinglýsingarlógini (§ 1, nr. 2 í lógaruppskotinum).

Við *stk. 6* verður mælt til at seta eina tilvísing til ásetingarnar í § 15, stk. 6 sbr. § 1, nr. 8 í lógaruppskotinum, eftir hvørjari eitt skjal altíð skal tilskila teir einstøku prioritetirnar, ið eru frammanfyri, og stødd teirra. Eitt skjal viðvíkjandi veðrætti innan ognarveðbrævsins hámarksupphædd skal umframt tilskila tey einstøku rættindi, ið frammanfyri eru, í ognarveðbrævinum og innan ognarveðbrævsins hámarksupphædd. Eitt skjal viðvíkjandi undirveði í einum ognarveðbrævi skal einans tilskila tey einstøku rættindi, ið frammanfyri eru, í ognarveðbrævinum og innan ognarveðbrævsins hámarksupphædd.

Við tilvísingina til § 15, stk. 6 í tinglýsingarlógini er tað harumframt neyðugt, at prioritetstøðan í einum ognarveðbrævi og innan ognarveðbrævsins hámarksupphædd, sum veitir veð í einum akfari, sæst í akfarsbókini.

Mælt verður til at seta eina nýggja áseting í *stk. 7*, eftir hvørjari avhending ella onnur flyting av teimum í stk. 1 og 3 nevndu rættindum, t.e. ognarfyrivarni, undirveð, rættarsókn í akførum (um skuldarin ikki hevur mist ræðisrættindini yvir akfarinum) og undirveð í ognarveðbrøvum, sum veita veð í akførum, skulu tinglýsast fyri at fáa gildi móti avtalum gjørdar í góðvari um viðkomandi rættindi, og móti rættargangi móti rættindini. Ásetingin fevnir eisini um avhending ella aðra flyting av ognarveðbrøvum, sum veitir veð í akførum. Viðvíkjandi trygdatgerðini við avhending av einum undirveðrætti í einum ognarveðbrævi við ella uttan tilhoyrandi undirliggjandi krøvum verður víst til viðmerkingarnar til uppskotið til ásetingina í § 1 a, stk. 4 sbr. § 1, nr. 2 í lógaruppskotinum.

Ásetingin hevur millum annað við sær, at avhending og onnur flyting av ognarfyrivarni frameftir skal tinglýsast í akfarsbókini. Aftrat hesum vil til dømis flutningur av rættindum sambært einum tinglýstum veðbrævi, sum veitir veð í einum akfari, til dømis sum úttøka í veðbrævinum, somuleiðis skula tinglýsast á blaðnum fyri viðkomandi veðsettu akfør. Ásetingin broytir ikki verandi rættarstøðu, eftir hvørjum úttøka ikki kann gerast í einum ognarveðbrævi. Kravognarar veðsetarans kunnu sostatt einans gera úttøku í undirliggjandi kravinum við tilhoyrandi trygd í ognarveðbrævinum.

Til nr. 24 (§ 42 c, stk. 2, 2. pkt. og 3. pkt.)

Mælt verður til í § 42 c, stk. 2, *2. pkt.* at seta orðini “ella í einum ognarveðbrævi við veði í einum ávísum akfari” aftrat í ásetingina. Broytingin er ein avleiðing av uppskotinum til ásetingina í § 42 b, stk. 3 (sbr. § 1, nr. 23 í lógaruppskotinum), eftir hvørjari undirveð í einum tinglýstum ognarveðbrævi, sum veitir veð í akførum nevnd í § 42 a, skal tinglýsast.

Tilvísingin til § 24 a, stk. 2 í *3. pkt.* hevur við sær, at kravið um at tinglýsing einans kann fremjast grundað á skjøl og átekningar útgivnar við talgildari undirskrift, eisini er galdandi í sambandi við tinglýsing í akfarsbókini. Vist verður til viðmerkingarnar til uppskotið til ásetingina í § 24 a, stk. 2 (§ 1, nr. 13 í lógaruppskotinum).

Tilvísingin til § 24 b, stk. 2 hevur við sær, at tað eisini av skjølum, sum verða meldaði til tinglýsingar í akfarsbókini umvegis talgildu innlatingarskipanina skal síggjast, um tað er útgivið sambært fulltrú, sbr. kapittul 7 a, ella av einum góðkendum fráboðara, sbr. kapittul 7 b. Vist verður til viðmerkingarnar til uppskotið til ásetingina í § 24 a, stk. 2 (§ 1, nr. 13 í lógaruppskotinum).

Tilvísingin til § 24 b, stk. 3 hevur við sær, at ásetingin um at fleiri rættindi ikki kunnu stovnast við einum skjali eisini er galdandi við tinglýsing í akfarsbókini. Víst verður til viðmerkingarnar til uppskotið til ásetingina í § 24 a, stk. 2 (§ 1, nr. 13 í lógaruppskotinum.

Til nr. 25 (§ 42 c, stk. 3)

Striking av *1. pkt.* til § 10, stk. 2 er ein avleiðing av, at kravið sum sannvitnir er strikað, vísandi til at skjøl frameftir verða meldað til tinglýsingar talgild við talgildari undirskrift og er váttan frá sannvitnum ikki longur neyðug.

Ásetingin, at § 24 d er samsvarandi galdandi, er ein staðfesting av at striking av veðbrøvum ella rættindum í einum ognarveðbrævi, eisini við veði í einum ávísum akfari, krevur samtykki frá tí, sum sambært akfarsbókini er heimilaður at ráða yvir viðkomandi rætti.

Til nr. 26 (§ 42 d, stk. 1)

Orðingin “við móttøku” nágreinar, at skjøl, ið verða fráboðaði talgild til tinglýsingar, verða skrásett í dagbókini sjálvvirkandi í tí løtu Tinglýsingin móttekur skjølini.

Til nr. 27 (§ 42 d, stk. 1, 2. pkt.)

Tilvísingin til samsvarandi nýtslu av § 14, stk. 1, 3. pkt. verður strikað, vísandi til uppskotið til ásetingina í § 24 b, stk. 3 í tinglýsingarlógini, eftir hvørji fleiri rættindi ikki kunnu stovnast við einum skjali.

Tilvísingin til § 14, stk. 3 verður strikað vísandi til uppskotið til ásetingina í § 42 d, stk. 5 eftir hvørjum tíðspunktið fyri móttøku verður tikin fyri bein, uttan so at nøktandi prógv er ført, at so er ikki. Sama regla er galdandi fyri hitt, sum í dagbókini stendur.

Til nr. 28 (§ 42 d, stk. 2, 2. pkt.)

Ásetingin er ein nágreining av, at ásetingin í § 15, stk. 5 eisini er galdandi fyri tinglýsing í akfarsbókini.

Til nr. 29 (§ 42 d, stk. 3)

Ásetingin nágreinar, at eitt skjal, sum er fráboðað til tinglýsingar talgilt, um tað kann tinglýsast, skal hava átekning um, at tað er tinglýst, um tíðspunktið fyri móttøku og raðtal.

Til nr. 30 (§ 42 d, stk. 3, 3. og 4. pkt.)

Ásetingin í *3. pkt.* nágreinar, at viðmerking verður gjørd, um so er, at tvinni rættindi í sama akfari verða meldað til tinglýsingar samstundis og tey ganga hvørt móti øðrum. Orsøkin er at móttøkutíðspunktið fyri talgild skjøl verður skrásett heilt neyvt við tíðarstempling. Talgild skjøl, sum verða móttikin sama dag, eru tí frameftir ikki móttikin samstundis.

Fleiri rættindi, sum sínámillum ganga móti hvørt øðrum kunnu sostatt einans fáa somu prioritetsstøðu, um tey eru móttikin hjá Tinglýsingini akkurát á samu tíðspunkti. Hetta kemur neyvan fyri seg í praksis, men av tí at ymisk skjøl viðvíkjandi sama akfari teoretisk kunnu fráboðast at kalla samstundis, heimilar ásetingin, at viðmerking kann gerast.

Ásetingin í *stk. 4* nágreinar, at § 16, stk. 3-4 er samsvarandi galdandi við tinglýsing í akfarsbókini.

Til nr. 31 (§ 42 e, stk. 1)

Mælt verður til at seta eitt nýtt punktum í § 42 e, stk. 1, *1. pkt.*, eftir hvørjum eitt skjal verður roknað sum móttikið frá tí tíðspunkti, tað er komið fram til Tinglýsingina, við teirri avleiðing at rættarstøðan verður roknað frá sama tíðspunkti. Hetta er tó ikki galdandi, um skjalið ikki lýkur tøkniligu krøvini ásett sambært lógini.

Neyva móttøkutíðin av einum skjali verður frameftir avgerandi fyri rættarvirknaðin av tinglýsing. Móttøkutíðin hevur týdning fyri umfaravernd og vernd hjá kravognarum, eins og tað hevur týdning í mun til spurningin um prioritetsstøðu fyri sínaámillum mótstríðandi rættindi. Skjøl móttikin samstundis eru javnbjóðis.

Um eitt skjal ikki lýkur tøkniligu krøvini, sum ásett av landsstýrisfólkinum, undir hesum krøvini um talgilda undirskrift, kann skjalið ikki roknast sum móttikið, og rættarvirknaður verður ikki knýttur at fráboðanini og móttøkuni av slíkum skjali.

Til nr. 32 (§ 42 e, stk. 1, 1. pkt.)

Uppskotið til broytingina í *1. pkt.* er ein avleiðing av avtøku av pappírsskjølum. Í einari pappírsleysari tinglýsingarskipan kunnu skjøl ikki roknast fyri verandi tinglýst, tá tey eru “útflýggjaði ella send” frá Tinglýsingini. Í staðin verður skotið upp, at skjølini kunnu roknast fyri at vera tinglýst, tá Tinglýsingin hevur sent fráboðan um, at skjalið er tinglýst.

Til nr. 33 (§ 42 e, stk. 1, 2. pkt.)

Grundarlagið fyri uppskotinum til broytingina í *2. pkt.* er, at móttøkutíðspunktið og ikki tilmeldingardagurin er avgerandi fyri rættarstøðuna, tá skjøl verða latin til tinglýsingar talgild.

Til nr. 34 (§ 42 e, stk. 1, 3. pkt.)

Grundarlagið fyri uppskotinum til broytingina í *3. pkt.* er, at móttøkutíðspunktið frameftir er avgerandi. Neyva móttøkutíðspunktið verður skrásett í tinglýsingarskipanini, og tí er tað ikki neyðugt við einari áseting at skipa rættarstøðuna, tá skjøl vera latin inn sama dag. Í staðin eru skjøl, sum eru móttikið samtíðis, sett javnbjóðis.

Til nr. 35 (§ 42 e, stk. 2 og 3)

Eftir ásetingini í *stk. 2* skal móttøkutíðspunktið fráboðast fráboðaranum.

Ásetingin skal tryggja, at fráboðarar av skjølum til tinglýsingar, sum frameftir nýta talgilda samskiftið, fáa møguleika at kunna staðfesta, um ein fráboðan er komin fram til Tinglýsingina, og at ósemja ikki eftirfylgjandi verður um, frá hvørjum tíðspunkti rættarvirknaðurin verður roknaður. Uttan so at nøktandi prógv er ført fyri, at so er ikki, verður móttøkutíðin upplýst í fráboðanini til fráboðaran tikin fyri bein. Í mun til verandi rættarstøðu er tað móttøkutíðin og ikki tilmeldingardagurin, sum er avgerandi fyri, nær rættarvirknaðurin er galdandi.

Eftir uppskotinum til ásetingina í *stk. 3* verður eitt skjal burturvíst, um tað ikki inniheldur talgilda undirskrift sbr. uppskotið til ásetingina í § 24 a, stk. 2 í tinglýsingarlógini undir hesum frá ein fulltrúhavara ella ein góðkendur fráboðara eftir ásetingunum í kapittul 7 a og 7 b.

Talgild undirskrift er ein fyritreyt fyri, at eitt talgilt skjal kann roknast sum undirskrivað. Taldilg undirskrift er eisini neyðug fyri, at Tinglýsingin kann eyðmerkja fráboðaran og vátta, at viðkomandi er heimilaður at ráða yvir viðkomandi rættindi í mun til tinglýsing.

Mælt verður eisini til at heimila landsstýrisfólkið at áseta reglur um, at aðrir feilir og manglar skulu kunna hava burturvísing við sær.

Til nr. 36

Yvirskriftin “II. Tinglýsing viðvíkjandi leysafæi og ognarvirðum yvirhøvur” er flutt frammanfyri kapittul 6 a um tinglýsing í akfarsbókina sbr. § 1, nr. 22 í lógaruppskotinum.

Til nr. 37 (kapittul 7 a og 7 b)

*Til § 49 b*

Skotið verður upp, at ásett verður ein nýggj áseting í *§ 49 b,* *stk. 1*, sum ger tað møguligt at útflýggja og fráboða skjøl til tinglýsingar við grundarlagi á einari fulltrú frá tí, ið hevur rætt at ráða yvir einum rættindi yvir fastognini. Fulltrúarhavi fer við grundarlagi á eini sovorðnari fulltrú at kunna senda skjøl inn, sum hava fulltrúarhavarans egnu talgildu undirskrift.

Uppskotna regla hevur við sær, at tann, sum vil ráða yvir einum honum tilhoyrandi rættindi yvir eini ávísari fastogn, undir hesum eigarar ella onnur við avmarkaðum rætti í mun til fastognina, fer at kunna geva einum øðrum fulltrú til at ráða yvir rættindinum í tinglýsingarligum høpi. Fulltrúarhavi fer vanliga at vera ein professionellur ráðgevi, t.d. ein advokatur ella ein peningastovnur, men kann vera hvør sum helst, fysiskur ella løgfrøðiligur persónur.

Uppskotna ásetingin skal soleiðis gera tað møguligt, at ein rættindahavari kann lata sínar professionellu ráðgevarar ella onnur at røkja síni áhugamál í tinglýsingarligum høpi, har hetta kann vera hóskandi/ynskiligt.

Tilskilanin í stk. 1 til stk. 2 og 3 umframt tær reglur, sum verða ásettar sambært stk. 5, hevur við sær, at ein fulltrú til at ráða í tinglýsingarligum samanhangi skal lúka hesar reglur. Í tann mun § 49 b skipar ein ávísan spurning viðvíkjandi fulltrúini, er tað sostatt talan um eina skipan út í æsir. Hetta merkir, at partarnir ikki kunnu gera sum teir vilja við atliti til tilevnan av fulltrúini, men skulu halda seg til nevndu reglur. Eigarin av einari fastogn kann soleiðis til dømis ikki geva einum persóni fulltrú, sum ikki er tíðaravmarkað, til at ráða í tinglýsingarligum høpi, sí uppskotna stk. 3. Um tað sambært § 5 verða ásettar reglur um, at fulltrúin skal hava ásett eina hægstaloyvda peningauppædd, sum fulltrúarhavi kann ráða yvir, fara partarnir heldur ikki at kunna avtala, at fulltrúarveitari í tinglýsingarligum høpi kann ráða uttan at áseta eina hægstloyvda peningaupphædd. Men tað er annars ikki nakað í vegin fyri, at partarnir í aðra máta avtala eina meir viðfevnda fulltrú, til dømis i sambandi við ein ognarhandil. Ein advokatur kann soleiðis hava myndugleika sambært einari aðalfulltrú (generalfuldmagt) frá sínum kunda, ið gevur advokatinum rætt til hansara vegna at keypa eina fastogn uttan mun til prís. Men fulltrúin, sum skal brúkast í sambandi við tinglýsingaravgreiðsluna, skal um so er innihalda eina hægstloyvda peningaupphædd og virðið á ognini skal tá vera innan fyri hetta mark.

Skotið verður eisini upp, at fulltrúarskipanin skal fevna um váttanir givnar viðvíkjandi eini ávísari fastogn. Harvið fer fulltrúin eisini at kunna vera givin av persónum, sum ikki enn hava rætt til at ráða yvir einari ávísari fastogn, men sum tó hava rætt til at geva váttan um ognina, til dømis trú- og heiðursváttan í sambandi við keyp av fastogn. Váttan verður givin undir vanligari revsiábyrgd.

Keypari fer eisini at kunna geva fulltrú til útflýggjan og fráboðan av øðrum skjølum viðvíkjandi eini ávísari fastogn, sum hann enn ikki eigur, og fulltrúin fer at kunna sendast inn og skrásetast frammanundan yvirtøkuni hjá keyparanum av ognini. Tað merkir, at keyparin kann til dømis geva fulltrú til útflýggjan av veðbrøvum, sum tað mátti verður tørvur á sum liður í greiðsluni av keypspeninginum. Tá ið tað seinni verður fráboðað eitt skjal til tinglýsingar sambært einari fulltrú, til dømis í sambandi við fráboðan av einum skeyti, sum gevur fulltrúarveitara rætt til ognina, fer Tinglýsingin av sær sjálvum at kunna eftirkanna, um fulltrúin á tí tíðspunkti gevur fulltrúarhavara rætt til at ráða sum sagt í fráboðaða skjalinum.

Sambært *stk. 2* skal fulltrúin sendast til Tinglýsingina. Orsøkin til tað er, at fulltrúin skal skrásetast í tinglýsingarskipanini, soleiðis at skipanin sum liður í tí sjálvvirkandi kanningini av tí rættindi, ið verður fráboðað til tinglýsingar, kann eftirhyggja, at fulltrúarviðurskiftini eru í lagi.

Ásetingin hevur eisini við sær, at fulltrúarveitari bert kann afturkallað fulltrúina við at venda sær til Tinglýsingina og soleiðis ikki einans við fráboðan til fulltrúarhavara, sbr. § 13 í Lov om Aftaler og Retshandler på Formuerettens Område (lov nr. 242 af 8. maj 1917, som senest ændret ved anordning nr. 298 af 20. april 2010). Harvið verður forðað fyri at støður íkoma, har fulltrúin afturkallast, uttan at tað endurspeglast í tingbókini. Fulltrúarveitari fer til eina og hvørja tíð at kunna afturkalla fulltrúina skrivliga yvir fyri Tinglýsingini, sum á tí tíðspunktið, tá afturkallingin verður móttikin, fer at hava skyldu til at gera skrásetingina av afturkallingini.

Á Tinglýsingini verður stovnað – í tilknýti til tingbókina – ein fulltrúardátugrunnur, har upplýsingar um allar fulltrúir, sum verða móttiknar, verða goymdar.

Fulltrúin og ein møgulig afturkalling av hesi kann sendast eins væl elektroniskt við brúk av talgildu undirskriftini hjá fulltrúarveitara sum við brúk av pappírsskjali.

Ein talgild fulltrú skal hava talgildu undirskriftina hjá fulltrúarveitara. Væntað verður, at tinglýsingarskipanin fer at vera før fyri sjálvvirkandi at kanna og skráseta talgildar fulltrúir.

Ein pappírsfulltrú skal vera dagfest og undirskrivað av útgevaranum fyri tveimum sannanarvitnum ella einum advokati. Eins og við galdandi skipan eftir § 10, stk. 1 í tinglýsingarlógini er kravið bert galdandi fyri fulltrúir, sum geva rætt til at útflýggja og fráboða skeytir og veðbrøv. P-tølini hjá vitnunum skulu tilskilast við tí fyri eyga, at viðkomandi persónar skulu kunnu eyðkennast eintýðugt.

Tá ið ein pappírsfulltrú er móttikin, verður gjørd ein – manuel - kanning av, at hon er í frumriti, at hon er dagfest og undirskriva, undir hesum av sannanarvitnum og at hon annars er útfylt beint. Fulltrúin verður hareftir ljóslisin/skannað inn í fulltrúardátugrunnin, við tað tað verður brúkt ein ritbúnaður, sum kann avlesa og umseta upplýsingarnar í fulltrúini til dátur í dátagrunnin. Fulltrúirnar verða goymdar undir p-tølum og v-tølum. Tað verður í fyrstu atløgu eingin eftirkanning av, um fulltrúarveitari hevur rætt at ráða í mun til ta ognina, sum stendur í fulltrúini. Á henda hátt fer tað at vera møgulig at goyma fulltrúir, sum skulu brúkast seinni – til dømis í sambandi við veðseting av eini ognan av ogn.

Tá ið talgilt skjal til tinglýsingar verður móttikið, har undirskriftin heldur seg til eina longu innsenda fulltrú, skal hetta síggjast av eini serligari frámerking í skjalinum. Tinglýsingarskipanin fer síðani at kanna, um tað finst ein fulltrú í fulltrúardátugrunninum, sum gevur fulltrúarhavara rætt til at útflýggja og fráboða skjøl. Er tað so, fer skipanin – men ikki fyrrenn tá – at kanna, um tann ognin, sum er nevnd í fulltrúini, er eins við ta ogn, sum nú verður rátt yvir, um fulltrúarveitari er tann, sum sambært tingbókini hevur rætt at ráða og um tann, sum hevur undirskrivað talgilt, er tann, sum hevur fingið fulltrú.

Ein fulltrú skal haraftrat sambært uppskotinum í *stk. 3* tilskila eitt gildistíðarskeið og soleiðis vera tíðaravmarkað. Hetta er fyrst og fremst av rættartrygdarligum orsøkum, við tað at tað kann vera torført fyri fulltrúarveitara at skyna á, hvørjar avleiðingarnar eru av eini fulltrú, ið ikki er tíðaravmarkað. Við at tíðaravmarkað fulltrúina kann tað haraftrat í mongum førum sleppast undan, at fulltrúarveitari seinni skal ómaka sær við at afturkalla fulltrúina. Sambært uppskotnu heimildarásetingini í stk. 5 fer landsstýrisfólkið at kunna áseta reglur um eitt longsta gildistíðarskeið fyri fulltrúir.

Er fulltrúin ikki - enn - skrásett, er avleiðingin av uppskotnu ásetingini í *stk. 4*, at eitt skjal, sum sigur seg vera útflýggja sambært fulltrú, fer at verða lýst við freist til at senda fulltrúina inn til Tinglýsingina. Tað gevur møguleika fyri at fáa fyrimunir, sum knýta seg til tinglýsing í realtíð, undir hesum ikki minst, at skjalið fær prioritet frá móttøkuni, sum var tað undirskrivað talgilt av tí, sum er heimilaður sambært tingbókini. Hetta hevur nevnliga týdning í teimum førum, har fulltrúin er pappírsgrundað og har innlatan, viðgerð og skráseting av fulltrúini tí fer at leingja ta samlaðu tíðina, sum fer til tinglýsingaravgreiðsluna. Ein regla um burturvísing av fráboðaðum skjali, um fulltrúin ikki er skrásett, hevði havt við sær ein vanda fyri, at eitt annað rættindi í millumtíðini fekk betri prioritetsstøðu.

Sambært uppskotna 4. punktum í stk. 4 fevnir ásetingin einans um skjøl, sum ikki áður eru tinglýst, meðan tinglýsing av átekningum á áður tinglýstum skjølum – undir hesum kvittanarátekningar – bert kunnu vera tinglýst, um fulltrúin er móttikin áðrenn. Tað sama er galdandi fyri áheitanir um avlýsing á øðrum grundarlagi enn einari kvittanarátekning.

Kravið til ein fráboðara, sum brúkar hesa skipan, er, at fulltrúarviðurskiftini øgiliga skjótt fáast í rætt lag. Tað er tí ásett ein stutt freist á 6 gerandisdagar til at senda fulltrúina inn til Tinglýsingina. Verður til dømis eitt skjal fráboða ein mánadag við grundarlagi á einari fulltrú, skal fulltrúin vera koma fram til Tinglýsingina í seinasta lagi týsdagin í vikuni eftir. Skjalið verður strikað, um fulltrúin ikki er komin fram til Tinglýsingina, áðrenn freistin er farin. Sambært heimildarásetingini, sum verður skotin upp at seta í stk. 5, kann landsstýrisfólkið áseta reglur um, at freistin eftir áheitan kann leingjast.

Um eitt skjal verður sent inn í yvirlæti ella á annan hátt, uttan at tað hevur verið ætlanin at gera eina fulltrú, fer tað vísandi til talgildu undirskriftina, sum skjalið hevur, púra eintýðugt at kunna staðfestast, hvør hevur gjørt eina ógrundaða fráboðan. Følsk váttan til Tinglýsingina um, at eitt skjal er útflýggjað sambært fulltrú, fer eftir umstøðunum at kunna revsast eftir ásetingunum í revsilógini í kapittul 19 um skjalafalsan.

Eins og í *stk. 5* verður heimild skotin upp til landsstýrisfólkið at áseta reglur um form og innihald av fulltrúini, undir hesum at pappírsfulltrúir skulu gerast soleiðis, at tær kunnu avlesast við tólbúnaði (maskinelt).

Tað fer m.a. at kunna ásetast reglur um, at fulltrúin kann avmarkast til einans at galda útflýggjan og fráboðan av heimildarskjølum, veðsetingarskjølum ella byrður. Tað fer eisini at kunna ásetast reglur um, hvørjar treytir skulu knýtast til fulltrúina, til dømis um, hvørt tað kann ásetast ein hægstloyvda peningaupphædd, fulltrúarhavari kann ráða innan fyri.

Haraftrat væntast m.a. ásettar reglur um, at fulltrúin skal hava upplýsing um p-tal og v-tal hjá fulltrúarveitara og fulltrúarhavara umframt hvørja fastogn fulltrúin viðvíkur.

Fyri at sleppa undan seinkaðum burturvísingum frá tinglýsing skal fulltrúin verða einføld at útfylla og avmarka. Tað fer tí eisini at kunna ásetast reglur um, at tað ikki er gjørligt at skoyta einstakskendari avmarkingar uppí fulltrúina, sum til dømis tilskilan av keypspeningi ella støddina av veðnum. Fyri at tryggja eina skjóta avgreiðslu av pappírsfulltrúum væntast tað, at hesar fara at skula avlesast við tólbúnaði (maskinelt) og at tað tí eisini kunnu ásetast nærri reglur um tað.

Skotið verður eisini upp, at reglur kunna ásetast um, at Tinglýsingin eftir áheitan kann leingja freistina í stk. 4 og at tað skal sendast fráboðan til tann persónin, hvørs ogn rátt verður yvir sambært eini fulltrú, undir hesum at fulltrúarhavari, sum ofta fer at vera ein professionellur ráðgevari, skal gjalda eitt avgjald fyri hesa fráboðan. Avgjaldið fer, um so verður, at vera ásett, so tað svarar til tær útreiðslur, sum útskriving og sending av fráboðanini hevur við sær. Heimildin til at áseta hesar reglur væntast tó bert brúkt, um tað skuldi víst seg veri nærri tørvur fyri tí.

Sambært uppskotna stk. 6 er fulltrúarskipanin samsvarandi galdandi fyri skjøl viðvíkjandi rættindum, sum skulu tinglýsast í akfarsbókini ella persónbókini.

Ásetingarnar í § 49 b verða so við og við settar í gildi fyri ávikavist tingbókina, akfarsbókina og persónbókina samsvarandi menningartilgongdina av talgildari tinglýsing sbr. uppskotið til ásetingina um gildiskomu í § 5, stk. 2 í lógaruppskotinum.

*Til § 49 c*

Uppskotið til ásetingina í *stk. 1* hevur við sær, at veðrættindi kunnu fráboðast til tinglýsingar av góðkendum fráboðara við talgildu undirskrift fráboðarans. Ásetingin gevur soleiðis møguleika fyri, at summi rættindi kunnu tinglýsast við fulltrú men - í mótsetning til § 49 b - uttan innlating av fulltrúini til Tinglýsingina.

Fráboðanarskipanin fevnir um allar veðrættir, bæði umfaraskjøl og ikki-umfaraskjøl.

Endamálið við ásetingini er millum annað at gera tað møguligt fyri persónar uttan talgilda undirskrift ella uttan fortreytum fyri nýtslu av talgildari undirskrift at tinglýsa í realtíð uttan brúk av pappírsfulltrú.

Fyri onnur rættindi skal tinglýsast annaðhvørt við nýtslu av talgildari undirskrift rættindahavarans ella við støði í skrásettari fulltrú í Tinglýsingini, sbr. § 49 b.

Um so er, at rættindi verða fráboðað, sum ikki eru fevnd av fráboðanarskipanini, undir hesum skeytir og ítøk (servitut), mugu hesi burturvísast av Tinglýsingini.

Fráboðarin verður álagdur eina røð av eftirlitsuppgávum, hvørs endamál er at tryggja, at rættindi sum verða fráboðaði, eru í samsvari við ásetta innihaldið sambært stk. 2. Útinnanin av hesum eftirlitsuppgávunum er týðandi fyri, at ein pappírsleys tinglýsingarskipan kann virka á tryggan og hóskandi hátt.

Fráboðanin av talgildum skjølum til Tinglýsingina kann tískil einans gerast av serliga góðkendum fráboðarum, sum viðvirka til at tryggja, at hesar eftirlitsuppgávur verða framdar á ráðiligan hátt. Í so máta skilja nýggju ásetingarnar seg burturfrá núverandi tinglýsingarskipan, har fráboðan til tinglýsing kann gerast av einum og hvørjum. Viðvíkjandi treytunm fyri at fáa góðkenning sum fráboðari verður víst til § 49 d niðanfyri.

Um eitt talgilt skjal verður fráboðað til tinglýsingar av einum fráboðara, sum ikki – ella ikki longur – er góðkendur, kann tað ikki nýtast sum grundarlag fyri tinglýsing og má soleiðis burturvísast.

Ásetingin í *stk. 2* snýr seg um eftirlit fráboðarans við, at rættindi, sum fráboðast til tinglýsingar, samsvara tí ásetta innihaldinum.

Í galdandi tinglýsingarskipan hevur Tinglýsingin, við grundarlagi á tinglýsingarskjølum, legitimatiónsskjølum v.m., eftirlit við, at fráboðaði rættindi samsvara við ásetta innihaldið. Sambært § 10, stk. 1 í tinglýsingarlógini skal eitt privat skjal fyri at kunna tinglýsast eftir sínum innihaldi ganga út uppá at fastseta, stovna, broyta ella taka av rættindi í ávísum føstum eigindómi ella í felagseigindómi, ið hoyrir til ávísan fastan eigindóm. Skjalið skal sýna sum útgivið ella viðtikið sambært grannastevnulógini ella hagalógini av honum ella teimum, sum eftir tingbókini – ella fyri pantibræv sambært flutningi – eru heimilað at ráða yvir viðkomandi rættindum, ella sum útgivið við samtykki hansara. Skjalið skal hava undirskrift frá útgevaranum, og í skeytum og veðbrøvum skal undirskrift útgevarans vera váttað av einum advokati ella tveimum øðrum sannvitnum sbrt. § 10, stk. 2 í tinglýsingarlógini.

Í mun til verandi skipan fer fráboðanarskipanin at vera innrættað soleiðis, at tað einans er fráboðarin, sum ger tað talgilda skjali, sum verður fráboðað til tinglýsingar. Eitt talgilt skjal, sum grundarlag fyri tinglýsing av rættindum, fer sostatt ikki at vera undirskrivað av tí, sum er heimilaður at ráða yvir viðkomandi rættindinum. Kravið um, at tinglýsingarskjalið skal vera komið beinleiðis frá viðkomandi rættindahavara og vera undirskrivað av hesum, kann soleiðis ikki varðveitast í einari fráboðanarskipan.

Tað er álagt fráboðaranum at hava eftirlit við, at talgilda skjalið stavar frá tí, sum sambært tingbókini er rættindahavi ella frá einum øðrum eftir samtykki frá rættindahavara, og tað skal síggjast av fráboðanini, at fráboðarin hevur havt eftirlit við hesum, sambært stk. 2. Um rættindahavari er eitt vinnufelag, ein felagsskapur ella líknandi, skal fráboðarin hava eftirlit við, at tann ella tey, sum ráða, hava heimild at binda rættindahavaran eftir undirskrivingarreglunum rættindahavarans. Fráboðarin skal haraftrat hava eftirlit við, at tann, sum sambært tingbókini er heimilaður, hevur bundið seg sum nevnt í tí talgilda skjalinum og tað skal síggjast av fráboðanini, at fráboðarin hevur framt eftirlitið.

Nærri reglur fyri, hvussu fráboðarin skal fremja eftirlitið eru ikki ásettar. Skipanin av eftirlitinum vil soleiðis vera upp til einstaka fráboðaran.

Ásetingin í stk. 2 hevur í vissan mun við sær eina skerpaða endurgjaldsábyrgd fyri fráboðaranum. Í tann mun at ein persónur líður eitt tap og hetta tapið kundi verið sloppið undan, um fráboðarin hevði hildið sínar eftirlitsskyldur eftir stk. 2, vil fráboðarin soleiðis – uttan so at heilt serligar umstøður gera seg galdandi – koma undir endurgjaldsskyldu sambært vanligum reglum um endurgjald. Slík endurgjaldskrøv eru fevnd av endurgjaldsskylduni, sum lýst í stk. 3 niðanfyri. Slík krøv eru eisini partur av teimum krøvum, sum veitast skulu trygdarveiting fyri sambært § 49 d, stk 4.

Í nøkrum førum kunnu persónar líða eitt tap, orsaka av einari skeivari fráboðan, sjálvt um fráðboðarin á ráðiligan hátt hevur hildið sínar eftirlitsskyldur, sum nevndar í stk. 2. Um ikki fráboðarin á annan hátt við sínari culpøsu atferð hevur viðvirkað til eitt slíkt tap, vil tað í slíkum støðum sum útgangsstøði ikki kunna rættast eitt krav móti viðkomandi. Hetta er tó ikki galdandi í førum fevnd av § 31 í tinglýsingslógini, sbr. § 27. Í slíkum førum vil landið á objektivum grundarlagi kunna rætta eitt aftursóknarkrav móti fráboðaranum sambært stk. 4. Hetta kann til dømis vera, tá ein góðvarin ognari orsakað av mótmælinum um, at váttanargevin (udsteder) av veðbrævinum var ómynduggjørdur, tá váttanin blevi gjørd, missur ein annars tinglýstan rætt. Fráboðari eigur tískil við eftirliti at tryggja, at hendan støðan ikki ger seg galdandi, sjálvt um eftirlit ikki ger, at fráboðarin sleppur undan aftursóknarábyrgdini.

Ì hesum sambandi verður víst á, at skipanin tekur hædd fyri, at eitt veðbræv ikki fer at kunna tinglýsast, um tað sæst av fráboðanini, at tann, sum er rættindahavi at ráða yvir viðkomandi rættindum, ikki er komin til lógaldurs á fráboðanartíðspunktið, ella um tað framgongur av persónbókini, at viðkomandi hevur fingið frátikið sítt rættarliga sjálvræði, sambært § 6 í verjumálslógini. Fráboðanin verður harafturímóti ikki burturvíst, um viðkomandi ikki var komin til lógaldurs á tíðspunktinum, har avgerð reint faktisk varð tikin, men ikki longur er tað á fráboðanartíðspunktinum, líkasum har ikki fer at vera burturvísing, um ein avgerð um mist sjálvræði enn ikki er tinglýst.

Tað verður nágreinað í *stk. 3*, at fráboðarir eru endurgjaldsskyldugir eftir vanligum reglum um endurgjald fyri missi, sum onkur fær sum avleiðing av fráboðarans virksemi sum fráboðari. Fráboðarar eru við sínum virksemi undirlagdir professiónsábyrgd. Atferð fráboðarans verður sostatt mett við útgangsstøði í einari meting av, um hann hevur víst nærlagni og fakliga dugnaskap, sum eftir øllum líkindum kann krevjast av einum persóni, sum vanliga útinnar hetta yrkið. Talan er um eina skerpaða culpameting.

Sambært *stk. 4* kann endurgjald fyri tap, sum landið hevur goldið sambært § 31 í tinglýsingarlógini, krevjast endurgoldið frá fráboðaranum, um viðkomandi fráboðari hevur fráboðað skjalið, sum gevur orsøk til tapið. Talan er um eitt objektivt endurgjaldskrav fyri landsins aftursóknarkrav. Tað er einans landið, sum kann gera krav galdandi móti fráboðaranum á objektivum grundarlagi. Tann, sum líður skaða, fer soleiðis ikki yvir fyri einum fráboðara at kunna gera eitt krav galdandi sambært § 31 í tinglýsingarlógini.

Ásetingin í stk. 4 er ein víðkan av professiónsábyrgdini, sum ein fráboðari fer at vera undirlagdur eftir vanligum reglum um endurgjald**,** sambært stk. 3.

Aftursókn kann ikki beinast móti fráboðaranum, um tapið er orsakað av einum feili í KT-skipanini hjá Tinglýsingini. Er talan um fráboðarans skeivu nýtslu av kt-skipanini fer hetta harafturímóti at kunna hava endurgjaldskrav við sær fyri fráboðaran eftir vanligum reglum um endurgjald.

Ásetingin í stk. 4 hevur við sær, at uttan so at feilurin ella ósketni kann áleggjast landinum, fer fulla endurgjaldsskyldan í síðsta enda at kunna áleggjast fráboðaranum. Hevur bæði landið og fráboðarin gjørt ein feil ella víst ósketni, verður endaliga býti av endurgjaldsskylduna avgjørt eftir vanligum reglum um endurgjald.

Í tann mun tað er fráboðarin sjálvur, sum er fyri skaða í tilburðinum, har krav kann reisast eftir § 31 í tinglýsingarlógini, fer landið at kunna burturvísa kravið við ávísing til møguleika landsins eftir stk. 4 beinleiðis at gera eitt aftursóknarkrav galdandi móti fráboðaranum.

Eftir *stk. 5* kann landsstýrisfólkið áseta reglur um, at Tinglýsingin í sambandi við tinglýsing eftir stk. 1, skal senda fráboðan til tann, sum sambært tingbókini hevur heimild at ráða yvir viðkomandi rættindi, undir hesum at fráboðari skal rinda eitt gjald fyri fráboðanina. Gjaldið verður, um so er, ásett so tað svarar til útreiðslurnar, sum standast av í sambandi við útskriving og sending av fráboðanini.

Eftir *stk. 6* verður fráboðanarskipanin samsvarandi nýtt til skjøl viðvíkjandi veðrættindum og fráboðanum um ognarfyrivarni, sum skulu tinglýsast í akfarsbókina og skjøl viðvíkjandi veðrættindum, sum skulu tinglýsast í persónbókina.

Ásett verða ymiskar gildiskomuásetingar fyri ávikavist tingbók, akfarsbók og persónbók, so fráboðarnarskipanin kann verksetast so við og við, sum tinglýsingarskipanin er klár.

*Til § 49 d*

Ásetingin inniheldur reglur um treytirnar fyri at fáa góðkenning sum fráboðari. Fráboðaraskipanin hevur til endamáls at tryggja, at fráboðarar útinna teirra virksemið við einum stórum trúvirði og tryggleika. Hetta er av avgerandi týdningi, av tí at fráboðarin millum annað fær til uppgávu at tryggja, at eitt skjal stavar frá tí, sum sambært tingbókini er heimilaður at ráða yvir viðkomandi rættindum og at rættindihavarin hevur bundið seg eins og ásett í skjalinum, sbr. hervið viðmerkingarnar til viðmæltu § 49 c í tinglýsingarlógini.

Mælt verður í *stk. 1* til, at heimildin at taka avgerð um góðkenning av fráboðara verður givin Tinglýsingini. Avgerðirnar hjá Tinglýsingini um góðkenning ella noktan av góðkenning eru rættarligar avgerðir. Avgerð Tinglýsingarinnar kann sambært § 36 í tinglýsingarlógini innan 4 vikur kærast til Kærustovnin.

Eftir *stk. 2* er tað ein treyt fyri at fáa góðkenning sum fráboðari, at persónurin, sum søkir, hevur góðkenning, loyvi, tilnevning o.a.. eftir aðrari lóg. Bólkurin av persónum, sum soleiðis kunnu fáa góðkenning eru peningastovnar, meklarar, advokatar, landinspektørar og eisini ríkisgóðkendir og skrásettir grannskoðarar. Uppsetingin av hesum ’positivlista’ tryggjar, at nevndu umsøkjarar longu eru undir almennum eftirliti, eins og góðkenning, loyvi, tilnevning eftir nevndu lóggávu krevur at levnaðarkrøv (vandelskrav) eru uppfylt og krøv viðvíkjandi búskapi. Hesar treytir eru tískil ikki neyðugar at seta í sambandi við góðkenning sum fráboðari eftir § 49 d, stk. 2.

Eftir *stk. 3* skal ein umsøkjari av góðkenning gera tað trúligt, at viðkomandi kann útinna virksemið á tryggan hátt. Tað er soleiðis eitt grundleggjandi krav til tann, sum søkir um góðkenning sum fráboðari, at viðkomandi skal kunna gera tað sannlíkt, at virksemið sum fráboðari vil verða rikið á tryggan hátt. Í metingini kann millum annað verða lagdur dentur á, um tann ella teir persónar, sum skulu standa fyri málsviðgerðini hjá fráboðaranum, hava teir neyðugu fakligu førleikarnar. Tað skal ikki vera eitt ófrávíkiligt krav, at viðkomandi persónar hava praktiskar royndir á tinglýsingarøkinum, sjálvt um tað tó kann leggjast dentur á tað. Umsøkjarar, sum á annan hátt kunnu skjalprógva, at teir hava teir neyðugu førleikarnar, fara soleiðis eisini at kunna at fáa góðkenning. Krav verður kortini ikki sett um eina serliga útbúgving.

Eftir *stk. 4* er góðkenning sum fráboðari treytað av, at umsøkjarin hevur veitt fullgóða trygd fyri peningaligum kravi, sum kundi staðist av virkseminum sum fráboðari. Tey peningaligu krøvini, sum víst verður á, eru tey endurgjaldskrøv, sum verða lýst í § 49 c, stk. 3 og 4.

Kravið um trygdarveiting viðvíkir bert krøv, sum fylgja av, at fráboðarin hevur virka sum fráboðari. Trygdarveitingin skal tí til dømis ikki fevna um ábyrgdina fyri skeiva løgfrøðiliga ráðgeving í sambandi við eina fráboðan. Haraftrat skal trygdarveitingin bert svara krøvum, sum íkoma, tá fráboðarin reint faktiskt hevur gjørt eina fráboðan. Endurgjaldskrav, sum fylgja av, at ein fráboðari við gáloysni letur vera við at fráboða til tinglýsingar, er soleiðis ikki fevnt av trygdarveitingini.

Tað er ikki gjørligt at gera eina gjølla uppreksan av teimum endurgjaldskrøvum, sum eru fevnd av kravinum um trygdarveiting. Ávís dømir kunnu tó nevnast. Til dømis vil ein skeiv tilskilan av høvuðsstóli og rentusatsi kunna elva til endurgjaldskrav fevnt av kravinum um trygdarveitingini. Vantandi virðing fyri eftirlitsskylduni, sum lýst í § 49 c, stk. 2, fer somuleiðis at kunna elva til eitt endurgjaldskrav fevnt av kravinum um trygdarveiting.

Harumframt fevnir kravið um trygdarveiting um aftursóknarkrav landsins sambært § 49 c, stk. 4.

Hóskandi tryggleiki merkir, at bæði tann, sum líður skaða og landið, skal hava munandi tryggleika fyri at fáa møguligt tap endurgoldið. Tað fer í øllum førum at vera støðan, um trygging er teknað ella trygd er veitt, ið tryggja útreiðslur landsins til viðkomandi endurgjaldsútgjaldini.

Landsstýrisfólkið kann gera av, at ein umsøkjari lýkur kravið í stk. 4, 1. pkt. um fullgóða trygd við at lúka krøv sambært aðrari lóggávu. Ásetingin kann millum annað fáa týdning fyri fyritøkur, sum frammanundan skulu lúka krøv um búskaparligt haldbæri.

Landsstýrismaðurin ásetir eftir *stk. 5* nærri reglur um millum annað gerð og innihald av umsóknum um góðkenning sum fráboðari, um treytirnar fyri góðkenning, um stødd trygdarinnar, slag og gildistíð og um hvørjar treytir kunnu setast við góðkenningini.

Haraftrat kunnu reglur um rindan av avgjaldi fyri góðkenning ásetast. Avgjaldið fer at vera ásett soleiðis, at tað samsvarar við útreiðslurnar í sambandi við viðgerðini av umsóknini um góðkenning. Eisini verður mælt til, at tað sum ein treyt fyri góðkenning kann ásetast, at góðkenningshavarin eftir umbøn skjalprógvar, at trygdarveitingin er galdandi.

Viðvíkjandi kravið um fullgóða trygd fyri peningaligum kravi, sum fylgja av virkseminum sum fráboðara, verður gjørt eina meting av, hvat tap kann væntast. Eisini eiga krøvini at verða ásett við fyriliti at vavinum av virkseminum hjá viðkomandi fráboðara, umframt við fyrilit at lógarkrøvunum um haldbæri v.m. sum eru galdandi fyri tann starvsbólkin, sum viðkomandi fráboðari hoyrir til.

Er tað neyðugt at krevja serliga trygd, verður hon aloftast at stovna sum ein trygging, trygdarveiting ella bæði. Í flestu førum fer fráboðarin at kunna lúka kravið um trygdarveiting við at víðka sínar galdandi avtalur um trygging og trygdarveiting. Trygdarveitingin skal geva tí sum er fyri tapi og - við aftursóknarkravi - landið eitt beinleiðis krav móti trygdarveitaranum ella tryggingarfelagnum.

Eftir *stk. 6* kunnu aðrir persónar enn góðkendu fráboðararnir, sum eru nevndir í stk. 2 góðkennast sum fráboðarar, um teir aftrat krøvini í stk. 3 og 4 lúka tær treytir, sum eru settar í stk. 6 um levnaðarkrøv og búskap. Tinglýsingin ansar eftir, at treytirnar eru loknar sbr. stk. 1.

Ásetingin í *stk. 7* er um treytirnar fyri at fáa góðkenning sum fráboðari, tá umsøkjarin er ein løgfrøðiligur persónur, tvs. fyritøkur, grunnar, feløg og líknandi.

Krøvini í stk. 7 merkja, at stjórar og nevndarlimir í einum løgfrøðiligum persóni, sum søkja um góðkenning, skulu liva upp til somu krøv, sum eftir stk. 6 verða sett til likamligir persónar, undir hesum kravið um at veita trygd eftir stk. 4.

Eftir *stk. 8* skal ein løgfrøðiligur persónur, sum eftir stk. 7 er góðkendur sum fráboðari, boða Tinglýsingini frá møguligum broytingum í samansetingini av nevnd ella stjórn, soleiðis at Tinglýsingin kann meta um, hvørt treytirnar fyri góðkenning enn eru loknar. Um avgerð verður tikin um, at ein góðkenning ikki kann varðveitast, vísandi til broyting í samansetingini av nevnd ella stjórn, kann avgerðin kærast til Kærustovnin eftir § 36 í tinglýsingarlógini.

Eftir *stk. 9* er tað ein treyt fyri góðkenning eftir stk. 7, at persónar við avgerandi valdi í einum vinnufelagi o.ø. ikki eru dømdir fyri revsiverd viðurskifti, sum geva grundarlag fyri einum nærliggjandi vanda fyri misnýtslu av yrkinum sum góðkendur fráboðari. Viðvíkjandi spurninginum um, nær talan kann vera um slíkan vanda, verður víst til viðmerkingarnar til stk. 6. Viðvíkjandi avgerðini um, hvørt ein persónur hevur avgerandi vald yvir tí løgfrøðiliga persóninum, verður dentur lagdur á, um hesin hevur sama tilknýti til vinnufelagi o.a., sum eitt móðurfelag hevur til eitt dótturfelag.

*Til § 49 e*

Ásetingin inniheldur reglur um afturkalling og uppathald av einari góðkenning sum fráboðari sum fylgja av, at fráboðarin setir sínar skyldur eftir lógini til viks ella fer á húsagang ella í gjaldsteðg o.a. Avgerðir hjá Tinglýsingini um afturkalling av góðkenningini eru fyrisitingarligar avgerðir. Avgerðirnar kunnu kærast til Kærustovnin sambært § 36 í tinglýsingarlógini.

Um ein góðkendur fráboðari ikki livur upp til tann fakliga standardin, sum verður kravdur, kann ein góðkenning afturkallast eftir *stk. 1*. Góðkenningin kann soleiðis afturkallast, um ein fráboðari brýtur treytirnar fyri góðkenning ella um har er serlig orsøk at halda, at fráboðarin ikki fer at útinna virksemið sum fráboðari á fullgóðan hátt. Ásetingin hevur millum annað við sær, at góðkenningin kann afturkallast, um fráboðarin fær týðandi forfalnað skuld til tað almenna ella revsast fyri revsiverd viðurskifti, sum gevur grundarlag fyri einum nærliggjandi vanda fyri misnýtslu av yrkinum sum góðkendur fráboðari, sbr. uppskotið til ásetingina í § 49 d, stk. 6, nr. 3 og 4 í tinglýsningarlógini (§ 1, nr. 37 í lógaruppskotinum).

Eftir *stk. 2* skal góðkenningin afturkallast, um kravið um trygd ikki verður lokið. Harumframt skal góðkenningin afturkallast, um fráboðarin ikki longur er skrásettur, hevur loyvi, tilnevning o.a.. eftir tí í § 49 d, stk. 2, nevndu lóggeving.

Eftir *stk. 3* dettur ein góðkenning burtur, um fráboðarin doyr, kemur undir verjumál ella samverjumál, hevur fráboðað gjaldsteðg ella er farin á húsagang.

Avgerðin um afturkalling kann hava sera týðandi avleiðingar fyri fráboðarin og tessvegna skal einhvør minni feilur ikki at kunna føra til afturkalling. Afturkalling fer millum annað at verða tíðarbær, um fráboðarin grovt ella afturvendandi brýtur treytirnar fyri góðkenningi, ella um fráboðarin afturvendandi fremur týðandi feilir, tá tinglýsingarskjøl verða gjørd.

Ásetingarnar um afturkalling av góðkenning verða suppleraða við § 79, stk. 1 í revsilógini, eftir hvørjari ein í hesum føri góðkendur fráboðari við dómi fyri revsiverd viðurskifti kann missa rættin at halda áfram við at reka viðkomandi virksemi, sum krevur løggilding ella góðkenning, um viðurskiftini eru grundarlag fyri einum nærliggjandi vanda fyri misnýtlu av yrkinum.

Til nr. 38 (§ 50, stk. 1)

Mælt verður til at seta eitt nýtt punktum í *§ 50, stk. 1,* soleiðis at ognarfyrivarni og veðsetingar tinglýstar í akfarsbókina kunnu gerast atkomulig á tinglysing.fo, sum hevur við sær, at upplýsingar tinglýstar í tingbókina og í akfarsbókina verða alment atkomuligar. Tað er ikki ætlanin, at tinglýsingarskjølini sjálvi viðvíkjandi tinglýsingum í akfarsbókina verða gjørd atkomulig. Tinglysing.fo veitir sostatt einans atgongd til tinglýst skjøl í aktini hjá tingbókini.

Til nr. 39 (§ 50, stk. 2)

Grundarlagið fyri broytingina í *stk. 2* er at víðka heimildina hjá landsstýrisfólkinum at áseta nærri reglur um grundarlagið fyri tinglýsing, innlatingartíð fyri skjøl og um skipan og førslu av dagbók og tingbók til eisini at fevna um akfarsbókina og persónbókina.

Til nr. 40 (§ 50, stk. 3)

Endamálið við uppskotinum til orðingina av *§ 50, stk. 3* er at nágreina, at bøkurnar hjá Tinglýsingini einans kunnu førast við nýtslu av edv. Samstundis verður ásetingin víðkað til eisini at fevna um akfarsbókina og persónbókina. Tørvur er ikki longur á at kunna føra bøkurnar hjá Tinglýsingini manuelt. Sum avleiðing av broytingini í 1. pkt. verður galdandi 2. pkt. strikað.

Til nr. 41 (§ 50 c, stk. 1)

Mælt verður til at seta inn eitt nýtt *stk. 1* í § 50 c, sum ásetir, at upplýsingar um p-tøl ikki mugu almannakunngerast ella latast víðari. Endamálið við ásetingini er at nágreina, at upplýsingar um p-tøl, sum nú sum ein avleiðing av talgildari innlating og nýtsluni av talgildari undirskrift í størri mun verða grundarlag undir tinglýsing, ikki eru fevnd av ásetingunum um, at upplýsingar skulu gerast atkomuligar.

Til nr. 42 (§ 50 c, stk. 2-7)

Mælt verður til at strika verandi *stk. 2*, eftir hvørjum upplýsingar í edv-skrá eru atkomuligar hjá øllum á internetinum og upplýsingar, ið verða strikaðar ella avlýstar, verða innanhýsis í tinglýsingarskipanini fluttar til eina serliga skrá (søguliga skrá). Upplýsingar eru í dag atkomuligar á tinglysing.fo. Tingbókarváttanin inniheldur tær til eina hvørja tíð galdandi rættindi og skyldur.

Aktirnar á tinglysing.fo innihalda øll skjøl, sum vóru í aktini, tá aktin varð skannað á várið 2018. Áðrenn skjalasavnið varð skannað, vóru strikaði rættindi, t.d. byrðar, veðbrøv, og skeytir hjá fyrrverandi ognarum, tikin úr aktunum. Byrðar og skeytir vórðu send Landsskjalasavninum, meðan veðbrøv, sum eru meir enn 3 ára gomul, eru beind burtur. Eftir at savnið varð skannað, eru skjøl ikki tikin úr aktunum. Skjøl, sum ikki longur hava rættarvirknað, tí tey eru strikaði, kunnu sostatt enn síggjast í aktini.

Atgongd til aktirnar á tinglysing.fo krevur innritan við Samleikanum.

Grundarlagið fyri strikingina av stk. 2 er, at rættarstøðan nú samsvarar umsitingina av málsøkinum í praksis.

Mælt verður í staðin til eitt nýtt stk. 2, ið førir orðingina frá verandi stk. 1, eftir hvørjum upplýsingar í edv-skráunum eru atkomuligar hjá øllum á internetinum, víðari. Eisini verður ásett, at upplýsingar í edv-skráunum annars er atkomulig fyri ein og hvønn við at venda sær til Tinglýsingina. Upplýsingarnir kunnu latast umvegis terminal.

Mælt verður í *stk. 3* til at veita heimild til, at upplýsingar úr tinglýsingarskipanini kunnu latast víðari til ein og hvønn umvegis Heldina. Grundarlagið er at tryggja, at rundskriv nr. 9001 frá 21. oktober 2016 um heldina verður yvirhildið í sambandi við latan av upplýsingum úr tinglýsingarskipanini.

Mælt verður í *stk. 4* til, at upplýsingar í edv-skráunum eftir umsókn eisini í aðra máta kunnu latast víðari til ein og hvønn við terminalatgongd (uttanhýsis terminalatgongd). Hugsað verður tá um samstarvspartar hjá Tinglýsingini, sum kunnu hugsast at ynskja at knýta egna skipan beinleiðis í skipanini hjá Tinglýsingini, við tí endamáli at kunna fráboða skjøl til tinglýsingar. Rundskrivið um Heldina er ikki ein forðing fyri hesum og er endamálið við stk. 4 at veita nøktandi heimild til at veita uttanhýsis terminalatgongd til upplýsingarnar í tinglýsingarskipanini.

Við tí viðmæltu ásetingini í *stk. 5*, verður heimild givið til, at upplýsingar í edv-skráunum kunnu latast víðari til nýtslu fyri talgildari tinglýsingaravgreiðslu. Hetta er neyðugt tí at innlatingarskipanin hjá Tinglýsingini í samband við eina tinglýsingaravgreiðslu sjálvvirkandi ger uppslag í tingbókini, bilbókini ella persónbókini og her tekur aftur tær upplýsingar, sum skulu nýtast í sambandi við avgreiðsluna. Tinglýsingarbrúkarin verður presenteraður fyri hesum upplýsingum, sum til dømis kann vera upplýsingar um veðsetingar, sum skulu góðtakast, og vil eftir umstøðunum skula fyrihalda seg til hesar, undir hesum við tilskilan av, um veðsetingarnar verða góðtiknar.

Verður í tí sambandi upplýsingar fluttar frá tinglýsingarskipanini til brúkarans egnu edv-skipan, verður brúkarin dátuábyrgdaður í mun til dátuverndarlógina og fer harvið at verða lagdur undir reglunum um viðgerð av persónupplýsingum.

Við uppskotinum til *stk. 6* verður heimild givin til, at ein fráboðan um broyting av upplýsingum í tinglýsingarskipanini kann sendast til brúkarar av tinglýsingarskipanini eftir avtalu við Tinglýsingini. Teir viðkomandi brúkarar fara leypandi at kunna fáa upplýsingar í sambandi við broytingar viðvíkjandi ávísum skjølum ella fastognir o.ø.. Til dømis fer tað at vera møguligt at senda eina fráboðan, um ein ávís fastogn avhendast ella verður veðsett, ella um ein byrða verður tinglýst á ognini. Tað fer eisini eftir ásetingini at kunna avtalast, at fráboðan til dømis verður givið kravognaran á einum veðbrævi, tá rættarviðmerking á einum veðbrævi verður strikað.

Landsstýrisfólkið fær sambært uppskotinum heimild at gera reglur um haldaraskipanina, undir hesum til dømis við at fastseta eitt loft fyri, hvussu nógv skjøl ella fastognir o.a., haldið kann fevna um.

Til nr. 43 (§ 50 c, stk. 6)

Talan er um konsekvensbroyting vísandi til uppskotið til broytingina undir § 1, nr. 39.

Til nr. 44 (§ 50 c, stk. 7 og stk. 8)

Ásetingin í *stk. 7* og *stk. 8* verður strikað. Avgerðir hjá Tinglýsingini eftir § 50 c kunnu sambært § 36 í Tinglýsingarlógini kærast til Føroya Kærustovn.

Til nr. 45 (§ 50 f, stk. 1)

Mælt verður til í *stk.1* at seta eitt nýtt pkt. eftir hvørjum talgild veðbrøv, ið verða fráboðaði til tinglýsingar, skulu innihalda eina tilvísing til veðbrævaformula.

Verandi orðing er orðað soleiðis, at veðbrøv skulu verða gjørd við hesum formularum.

Grundarlagið fyri broytingini er, at talgild veðbrøv ikki verða latin til tinglýsingar sum pappírsskjøl. Víst verður til uppskotið til ásetingina í § 24 a, stk. 1 eftir hvørji skjøl og átekningar í hesi lóg skilst talgild skjøl og talgildar átekningar.

Eitt talgilt veðbræv, sum verður fráboðað til tinglýsingar, fer frameftir einans at skula innihalda eina tilvísing til viðkomandi veðbrævaformula.

Til nr. 46 (§ 50 f, stk. 2, 2. pkt.)

Mælt verður til at broyta *stk. 2, 2. pkt.,* soleiðis at landsstýrisfólkið umframt verandi heimild eisini kann áseta, hvørjar upplýsingar skjøl, ið verða fráboðaði til tinglýsingar, skulu innihalda umframt í hvørjari raðfylgju skjøl ella upplýsingar skulu latast inn.

Við ásetingini verður tað gjørligt at áseta krøv um nýtslu av talgildum frymlum við fráboðan til tinglýsingar. Fráboðari fer soleiðis at skula tilskila upplýsingar í einum talgildum frymli í einum sniði, sum ger tinglýsingarskipanina í stand til at viðgera upplýsingar maskinelt.

Til nr. 47 (§ 50 f, stk. 3)

Mælt verður til at strika ásetingina í *stk. 3*, eftir hvørji landsstýrisfólkið kann áseta reglur um royndir við tinglýsing við støði í elektroniskari flytan av upplýsingum og um royndir við elektroniskari latan av upplýsingum til ein fastognarstovn. Í hesum reglum kann verða ásett, at tinglýsing av elektroniskum skjølum skal hava somu rættarfylgju sum tinglýsing av øðrum skjølum.

Ásetingin í stk. 3 er ikki viðkomandi í einari talgildari tinglýsingarskipan, har fráboðan einans kann gerast við talgildum skjølum. Mælt verður tí til at seta stk. 3 úr gildi.

**Til § 2**

*(Lov om Gældsbreve)*

Til nr. 1 (§ 11, stk. 3)

Mælt verður til at seta inn eitt nýtt *stk. 3,* eftir hvørjum tinglýst talgild veðbrøv ikki eru fevnd av kapittul 2 í Lov om Gældsbreve. Tað skilst av § 11, stk. 1, at kapittul 2 í Lov om Gældsbreve er galdandi fyri umfaraveðbrøv, og í stk. 2 er tað allýst, hvat ‘umfaraveðbrøv’ merkir. Ásetingarnar í kapittul 2 í Lov om Gældsbreve er grundað á pappírsveðbrøv og at ræði kann takast á sjálvum veðbrævinum. Ásetingarnar hóska seg sostatt ikki at vera galdandi fyri tinglýst talgild veðbrøv.

Kapittul 2 í Lov om Gældsbreve inniheldur millum annað ásetingar um serligar avleiðingar í sambandi við avhending av umfaraskjølum. Við hesum verður serliga hugsað um avogning av rættindum og mótmælum móti skjalinum við avhending av umfaraveðbrævi til góðvarnan avtaluognara, sbr. §§ 14-17. Eisini inniheldur kapittul 2 millum annað ásetingar um kravognara- og umfaraavogning sbr. §§ 14 og 22 í Lov om Gældsbreve, og um avogning av gjalding sbr. §§ 19-20. Hesar ásetingarnar eru í stóran mun førdar víðari í uppskotinum til §§ 27-29 b í tinglýsingarlógini, og viðvíkjandi ásetingunum í §§ 15-17 í Lov om Gældsbreve eru hesar beinleiðis galdandi umvegis tilvísingina í uppskotinum til § 27 a í tinglýsingarlógini. Av tí er tað neyðugt við einari tilvísing til § 27 a í tinglýsingarlógini í uppskotinum til § 11, stk. 3 í Lov om Gældsbreve.

Til nr. 2 (§ 26, stk. 1)

Mælt verður til at seta “stk. 2” í *stk. 1*. Talan er einans um eina lógartekniska neyvlýsing av verandi áseting. Verandi áseting inniheldur eina ófullfíggjaða tilvísing til “§ 11 Nr. 3 og 4” í Lov om Gældsbreve. Broytingin hevur sostatt ikki innihaldsligar broytingar við sær.

Til nr. 3 (§ 26, stk. 2)

Mælt verður til at seta inn eitt nýtt *stk. 2*, eftir hvørjum ásetingarnar í kapittul 3, tó ikki § 31, eru galdandi fyri tinglýst talgild vanlig veðbrøv. Tinglýst talgild vanlig veðbrøv eru veðbrøv, sum veita veð í fastogn, og sum ikki greitt innihalda ásetingar um at vera eitt umfaraveðbræv sbr. uppskotið til ásetingina í § 27, stk. 2 í tinglýssingarlógini og tinglýst talgilt veðbrøv, sum veitir veð í akførum, og sum ikki greitt inniheldur ásetingar um at vera eitt umfaraveðbræv sbr. § 42 e, stk. 2.

Undantakið viðvíkjandi § 31 er ein avleiðing av, at tað frameftir verður krav at tinglýsa avhending av veðbrøvum, undir hesum veðbrøv, sum ikki eru umfaraveðbrøv.

Við avhending av ótinglýstum pappírsveðbrøvum, sum ikki eru umfaraveðbrøv, er trygdaratgerðin framvegis fráboðan eftir ásetingunum í § 31.

**Til § 3**

*(Lov um tinglýsingargjøld v.m.)*

Til nr. 1 (§ 5, stk. 4 og stk. 5)

Eftir ætlanini kunnu góðkendir fráboðarir, sum sambært §§ 49 d og 49 e í tinglýsingarlógini hava galdandi góðkenning sum fráboðari, umboða síni viðskiftafólk í sambandi við talgilda innlating av skjølum til tinglýsingar. Treytirnar fyri góðkenning og fyri virkseminum sum góðkendur fráboðari eru ásettar í uppskotinum til ásetingarnar í kapittul 7 b í tinglýsingarlógini.

Sambært § 5, stk. 1 í lóg um tinglýsingargjøld o.ø. fellur tinglýsingargjaldið, sum í løtuni er kr. 1.000,-. fyri hvørt skjal sum latið verður til tinglýsingar, til gjaldingar, tá skjalið verður fráboðað til tinglýsing.

Skotið verður upp, at góðkendir fráboðarir kunnu fráboða skjøl til tinglýsingar uttan at rinda tinglýsingargjaldið í sambandi við innlatingini. Endamálið er at lætta um innlatingartilgongdina fyri góðkendir fráboðarar, soleiðis at teir sleppa undan at gjøgnumføra gjaldsmodulið í innlatingarskipanini, og í staðin kunnu rinda tinglýsingargjaldið uppá rokning.

Mælt verður til at seta inn eitt nýtt *stk. 4*, eftir hvørjum verandi ásetingarnar stk. 1-3 ikki eru galdandi, tá góðkendir fráboðarir melda talgild skjøl til tinglýsingar. Í staðin fer avrokning sambært stk. 4, 2. pkt. fram uppá rokning frá Tinglýsingina, sum verður sent fráboðaranum til gjaldingar.

Sum ískoyti til rættin at rinda tinglýsingargjaldið uppá rokning verður mælt til at áseta eitt *stk. 5*, eftir hvørjum avgjøld sambært lógini um tinglýsingargjøld o.ø. um neyðugt fyri rokning hjá tí avgjaldskylduga kunnu innheintast við panting.

**Til § 4**

*(Lóg um tinglýsingaravgjald)*

Til nr. 1 (§ 5, stk. 2)

Sambært § 3 a, stk. 1 í lóg um tinglýsingaravgjald verður eitt tinglýsingaravgjald á 1% av veðtryggjaðu upphæddini, tá veð verður tinglýst, rindað til landskassan.

Sambært § 4, stk. 1 í lógini skal tinglýsingaravgjald rindast til Tinglýsingarstovuna, áðrenn avgjaldskyldug skjøl sambært lógini verða tinglýst. Ásett er í § 5, stk. 1, at avgjaldskyldug skjøl sambært lógini verða burturvíst frá dagbókini, um tinglýsingaravgjald ikki er goldið.

Samsvarandi uppskotinum til áseting um gjald í lóg um tinglýsingargjøld v.m. (§ 3, nr. 1 í lógaruppskotinum) verður mælt til at seta inn eitt nýtt *stk. 2* í § 5, eftir hvøjrum góðkendir fráboðarir kunnu melda skjøl til tinglýsingar uttan at rinda tinglýsingaravgjaldið í sambandi við innlatingini. Endamálið er at lætta um innlatingartilgongdina fyri góðkendar fráboðarar, soleiðis at teir sleppa undan at gjøgnumføra gjaldsmodulið í innlatingarskipanini, og í staðin kunnu rinda tinglýsingargjaldið uppá rokning.

Sambært § 5 a í lóg um tinglýsingaravgjald kunnu avgjøld sambært lógini longu innheintast við panting. Útreiðslur í sambandi við innheintan verða at rindaðar av tí avgjaldskylduga.

**Til § 5**

Mælt verður í *stk. 1* til, at landsstýrisfólkið fær heimild at áseta gildiskomu lógarinnar.

Grundarlagið fyri ásetingina er, at tinglýsing av skjølum sambært uppskotinum til ásetingar, undir hesum við nýtslu av talgildari undirskrift, fyrst kann henda, tá innlatingarskipanin er virkisfør. Heimildin hevur sostatt við sær, at broytingarnar ikki fáa gildi, fyrr enn tað tøkniliga er gjørligt at móttaka talgild tinglýsingarskjøl.

Væntað verður, at lógin kann setast í gildi 1. januar 2025, men skiftið til talgilda innlating verður ikki framt, fyrr enn tað tøkniliga og trygdarliga er ráðiligt.

Mælt verður í *stk. 2* eisini til, at landsstýrisfólkið kann áseta ymiskar gildiskomur fyri ávikavist tingbókina, akfarsbókina og persónbókina.

Grundarlagið fyri ásetingini er, at skiftið frá pappírsleysari tinglýsing fyri allar tinglýsingarbøkurnar ikki fer fram í senn. Talgild innlating verður sostatt fyrst verksett fyri akfarsbókina og síðani so hvørt fyri hinar bøkurnar. Møguleikin fyri ymiskum gildiskomum hevur við sær, at skiftið frá pappírsleysari tinglýsing kann fara fram so hvørt tað er møguligt.

**Til § 6**

Mælt verður í *stk. 1* til at áseta eina skiftisáseting, eftir hvørji veðbrøv á pappíri, sum eru stovnaði undan gildiskomu lógarinnar, eisini eru galdandi eftir gildiskomu lógarinnar. Rættindi, sum undan gildiskomu lógarinnar, hava fingið gildi eftir ásetingunum í Lov om Gældsbreve, varðveita somuleiðis verjuna. Eftir stk. 6 er eitt serligt undantak tó galdandi fyri rættindi fyri ognarveðbrøvum. Ásetingin fevnir einans um veðbrøv, undir hesum skaðaloysisbrøv.

Eftir *stk. 2* kunnu rættindi nevnd í stk. 1 eftir áheitan frá rættindihavaranum tinglýsast, sjálvt um rættindini undan gildiskomu lógarinnar hava fingið gildi eftir ásetingunum í Lov om Gældsbreve. Eftir uppskotinum til *2. pkt.* skal eitt pappírsveðbræv sum nevnt í stk. 1 broytast til eitt talgilt veðbræv í samsvari við ásetingarnar í stk. 4. Sambært uppskotinum til stk. 13 kann slík broyting inntil 5 ár frá gildiskomu lógarinnar fremjast uttan avgjald.

Eftir *stk. 3* kann eitt pappírsveðbræv eisini broytast til eitt talgilt veðbræv í sambandi við tinglýsing av nýggjum rættindum yvir ella broytingum í einum áðrenn gildiskomu lógarinnar tinglýstum veðbrævi.

Eftir *stk. 4, 1. pkt.* skal fráboðarin sum treyt fyri at talgilding av veðbrævinum kann fremjast, senda veðbrævið í frumriti til Tinglýsingina. Ásetingin fevnir um øll veðbrøv uttan veðbrøv, sum ikki eru umfaraveðbrøv til fastognarstovnar og ognarveðbrøv sbr. uppskotið til ásetingina í stk. 8.

Um veðbrævið í frumriti er blivið burtur, skal fráboðarin eftir uppskotinum til ásetingina í *2. pkt.,* áðrenn talgilding kann fremjast, leggja mál fyri rættin um mortifikatión eftir ásetingunum í Lov um Mortifikation af Værdipapirer.

Eftir uppskotinum til ásetingina í *stk. 5, 1. pkt.* eru ásetingarnar í stk. 1-3 samsvarandi galdandi fyri rættindi, sum undan gildiskomu lógarinnar hava fingið gildi móti avtalum og rættargangi, og sum eru knýtt at pappírskjølum, sum er tinglýst sum veðrættindi. Tað kann til dømis vera rættindi sum ognarfyrivarni í einum akfari ella rættindi sambært eini byrðu, sum er tinglýst veðbindandi.

Rættindini hava sambært stk. 1 gildi og umfaravernd eftir gildiskomu lógarinnar. Skjølini skulu tó í tráð við ásetingarnar í stk. 2 og 3 broytast til talgild skjøl, t.e. við sjálvbodnari talgilding (Stk. 2) ella við tinglýsing av broytingum (stk.3). Eftir uppskotinum til ásetingina í *2. pkt.* skal fráboðarin við fráboðan um talgilding senda skjalið í frumti til Tinglýsingina ella á annan fullgóðan hátt prógva síni rættindi.

Eftir uppskotinum til ásetingina í *stk. 6* hava pappírsognarveðbrøv gildi eftir gildiskomu lógarinnar, men rættindi, sum hava fingið gildi móti avtalum og rættargangi eftir ásetingunum í Lov om Gældsbreve varðveita einans verjuna í einum tíðarskeiði uppá 5 ár frá gildiskomu lógarinnar. Eftir uppskotinum til ásetingina í § 5, stk. 2 kann Landsstýrisfólkið áseta ymiskar gildiskomur fyri ávikavist tingbókina, akfarsbókina og persónbókina. Freistin verður at rokna frá gildiskomu lógarinnar fyri einstøku bókina. Hetta merkir, at til dømis handveðrættindi í einum ognarveðbrævi, sum veitir veð í einum akfari, skal tinglýsast sum undirveð innan 5 ár frá tíðspunktinum, har lógin fær gildi í mun til akfarsbókina. Eftir at freistin er farin, hava ognarveðbrøvini framvegis gildi, men handveðhavari hevur ikki gildi móti nýggjum avtalum um veðbrævið ella móti rættargangi. Tað krevur tinglýsing eftir ásetingunum í uppskotinum til § 1 a, stk. 1 í tinglýsingarlógini (§ 1, nr. 2 í lógaruppskotinum) og § 42 b, stk. 3 í tinglýsingarlógini (§ 1, nr. 23 í lógaruppskotinum).

Handveðhavarar yvir tinglýstum umfaraognarveðbrøvum hava vanliga undan gildiskomu lógarinnar tryggjað síni rættindi sambært ásetingunum í Lov om Gældsbreve við at ræðisfrátaka, soleiðis at fyrri handveðhavari hevur ognarveðbrævi í hendi, meðan seinni handveðhavari hevur tryggjað síni rættindi við bindandi at boða tí fyrru handveðhavaranum frá. Eftir uppskotinum til ásetingina skulu slík handveðrættindi fyri at varðveita gildi móti avtalum um ognarveðbrævið móti innbrotsveði ella móti rættargangi tinglýsast sum undirveð, áðrenn 5 árs freistin er farin. Tá freistin er farin, kunnu nýggir undirveðhavarar, sum tinglýsa síni rættindi, avogna handveðhavarars ótinglýstu rættindi.

Innbrotsveðhavarar ella úttøkuhavarar sum undan gildiskomu lógarinnar hava fingið gildi innan ognarveðbrævsins hámarksupphædd við at tinglýsa síni rættindi sambært § 1, stk. 1 í tinglýsingarlógini og sambært § 14 í Lov om Gældsbreve hava boðað fyrra handveðhavaranum frá, skulu ikki gera meira fyri at varðveita verjuna av rættindunum eftir gildiskomu lógarinnar.

Nýggir innbrotsveðhavarir, sum eftir at tíðarfreistin er farin, tryggja síni rættindi sambært lógini hesum viðvíkjandi, kunnu avogna handveðhavarar, sum ikki áðrenn 5 árs freistin er farin hava tinglýst teirra (undir)veðrætt. Sama er galdandi hjá úttøkuhavarum, sum tinglýsa síni rættindi innan ognarveðbrævsins hámarksupphædd, og sum eru síðst í prioritetsstøðuni viðvíkjandi viðkomandi veðsetta luti.

Rættindihavarar yvir tinglýst ognarveðbrøv, sum ikki eru umfaraveðbrøv, kunnu við heimild í § 31, stk. 4 í Lov om Gældsbreve um veðbrøv av serligari náturu, eftir hvørjum skuldarin ikki við frígevandi virknaði kann rinda til onnur enn handhavaran, undan gildiskomu lógarinnar kunnu tryggja síni rættindi við at ræðisfrátøku.

Handveðrættindi yvir ognarveðbrøv, sum ikki eru umfaraveðbrøv, sum við ræðisfrátøku eru tryggjaði undan gildiskomu lógarinnar, mugu tí eftir uppskotinum til ásetingina í § 26, stk. 2 í Lov om Gældsbreve, eftir hvørji ásetingin í § 31, stk. 4 ikki er galdandi fyri tinglýst talgild veðbrøv í samsvari við hvat er galdandi fyri rættindi yvir einum ognarveðbrævi, sum er eitt umfaraveðbræv, tinglýsast áðrenn freistin, fyri at varðveita gildi móti nýggjum avtalum, sum verður gjørdir í góðvari um ognarveðbrævið og móti rættargangi.

Í *§ 6, 2. pkt.* verður mælt til at seta inn eina áseting, eftir hvørji tað verður nágreinað, at kravið at lúka treytirnar fyri 5 ára freistini er, at rættindini og nøktandi skjalprógv, áðrenn freistin er farin, eru fráboðað til tinglýsingar eftir uppskotinum til ásetingina í stk. 8. Hetta merkir, at fráboðanin til Tinglýsinga skal vera skrásett, og skjalfestingin skal vera komið fram til Tinglýsingina seinast á 5 ára degnum frá gildiskomu lógarinnar.

Eftir uppskotinum til ásetingina í *stk. 6, 3. pkt.* skulu ognarveðbrøv samsvarandi ásetingina í stk. 2 um vanlig veðbrøv broytast til eitt talgilt ognarveðbræv í sambandi við tinglýsing av rættindum sum nevnt í 1. pkt.

Eftir uppskotinum til ásetingina í *stk. 7* skal eitt ognarveðbræv á pappíri, sum er tinglýst undan gildiskomu lógarinnar, somuleiðis broytast til eitt talgilt ognarveðbræv í sambandi við tinglýsing av nýggjum rættindum ella broytingum í ognarveðbrævinum. Hetta er til dømis galdandi, tá eitt undan gildiskomu lógarinnar tinglýst ognarveðbræv verður undirveðsett í øðrum lagi (sekundær) eftir gildiskomu lógarinnar sambært uppskotinum til ásetingina í § 1 a í tinglýsingarlógini (§ 1, nr. 2 í lógaruppskotinum).

Mælt verður til at seta inn eina nýggja áseting í *stk. 8*, eftir hvørji fráboðarin við fráboðan um talgilding skal senda ognarveðbrævið í frumriti til Tinglýsingina. Um ognarveðbrævið er blivið burtur, skal fráboðarin, áðrenn talgilding kann fremjast, leggja mál um mortifikatión eftir ásetingunum í Lov um Mortifikation af Værdipapirer sbr. stk. 6 um freistina fyri at senda inn skjalprógv.

Um ognarveðbrævið er burturblivið skal fráboðarin, áðrenn talgilding kann fremjast, leggja mál fyri rættin um mortifikatión eftir ásetingunum í Lov um Mortifikation af Værdipapirer og senda skjalprógv fyri hesum til tinglýsingina.

Eftir ásetingini í 3. pkt. skal fráboðarin á tíðspunktið fyri talgilding av einum ognarveðbrævi skráseta møguligar rættindahavarars samleika og innanhýsis prioritetstøðu teirra millum í ognarveðbrævinum og innan ognarveðbrævsins hámarksupphædd í avvarðandi bók (tingbók, akfarsbók ella persónbók) viðvíkjandi lutinum, sum ognarveðbrævið veitir veð í. Fráboðarin væntast oftast at vera ein fyrri hondveðhavarai, sum grundað á kravið um ræðisfrátøka sum trygdaratgerð sambært §§ 14, 22 og 31, stk. 4 í Lov om Gældsbreve hevur ognarveðbrævið í hond bæði egna vegna og vegna møguligar aðrar rættindihavarar. Tað er sostatt fyrri hondveðhavarin, sum hevur neyðugar upplýsingar um samleikan hjá møguliga øðrum rættindihavarumog teirra plássi í prioritetsstøðuni í ognarveðbrævinum og innan ognarveðbrævsins hámarksupphædd. Fráboðarin skal tí í sambandi við fráboðanina til Tinglýsingina upplýsa um listaða (sekundære) rættindi sambært §§ 14, 22 og 31, stk. 4 í Lov om Gældsbreve.

Fremur fráboðarin feil í samband við skrásetingina, kunnu rættindihavarar o.o., sum hava verið fyri tapi av hesum, seta fram endurgjaldskrav móti fráboðaranum sambært vanligum reglum hesum viðvíkjandi. Fráboðarin kann einans ábyrgdast fyri feilskrásetingar av teimum listaðu sekunderu rættindunum, sum fráboðarin kennir til. Um ein seinni hondveðhavari sostatt ikki hevur fráboðað fráboðaranum síni rættindi, kann fráboðarin ikki ábyrgdast fyri tað tap, sum seinni rættindihavarin er fyri, sum avleiðing av at rættindini ikki eru skrásett í tí talgilda ognarveðbrævinum. Sama er galdandi, um prioritetsstøðan undan fráboðanina er broytt, uttan at fráboðarin er gjørdur kunnugan um tað.

Um ein feilskráseting er framd av Tinglýsingini, kann endurgjald verða latið sambært ásetingunum í §§ 34-35 í tinglýsingarlógini.

Ósemja um fráboðarans skráseting av prioritetsstøðuni o.ø. verður avgjørd undir sivilum rættarmáli, undir hesum við nýtslu av §§ 33 og 36 í tinglýsingarlógini.

Um handveðhavarin ikki áðrenn lógarásettu freistina talgildar ognarveðbrævið, kann veðhavarin umframt at missa verjuna móti nýggjum avtalum, innbrotsveði og móti rættargangi, eftir umstøðunum verða endurgjaldsskyldugur fyri rættindihavara, sum hevur verið fyri tapi vegna vantandi talgilding av ognarveðbrævinum.

Talgilding av ognarveðbrævinum kann eisini fremjast, tá ognarveðbrævið ikki er grundarlag fyri láni. Ognarveðbrævið er tá sum oftast handað aftur til ognaran, sum kann umbiðja avgjaldfría talgilding eftir uppskotinum til ásetingina í stk. 13.

Mælt verður til at seta eina áseting í *stk. 9,* eftir hvørji ásetingarnar í stk. 4, 1. pkt., stk. 5, 2. pkt. og stk. 8, 1. pkt. ikki eru galdandi, tá fráboðan um talgilding fer fram eftir fráboðan frá einum fráboðara, sum sambært §§ 49 d og 49 e í tinglýsingarlógini hevur galdandi góðkenning sum fráboðari. Fráboðarin skal í sambandi við fráboðanini vátta, at fráboðarin liggur inni við viðkomandi skjali í frumriti.

Grundarlagið er, at fráboðarar, sum verða góðkendir eftir § 49 d í tinglýsingarlógini, skulu lúka hørð krøv fyri góðkenningini. Ásetingin í § 49 d inniheldur reglur um treytirnar fyri at fáa góðkenning sum fráboðari. Fráboðaraskipanin hevur til endamáls at tryggja, at fráboðarir útinna teirra virksemi við einum høgum stigi av trúvirði og tryggleika. Hetta er av avgerandi týdningi av tí, at fráboðarin millum annað fær til uppgávu at tryggja, at eitt skjal stavar frá tí, sum sambært tingbókini er heimilaður at ráða yvir viðkomandi rættindum, og at rættindihavarin hevur bundið seg eins og ásett í skjalinum, sbr. hervið viðmerkingarnar til viðmæltu § 49 c í tinglýsingarlógini.

Eftir ásetingini í § 49 c, stk. 2 í tinglýsingarlógini er tað álagt fráboðaranum at hava eftirlit við, at talgilda skjalið stavar frá tí, sum sambært tingbókini er rættindahavi ella frá einum øðrum eftir samtykki frá rættindahavara, og tað skal síggjast av fráboðanini, at fráboðarin hevur havt eftirlit við hesum, sambært stk. 2. Um rættindahavari er eitt vinnufelag, ein felagsskapur ella líknandi, skal fráboðarin hava eftirlit við, at tann ella tey, sum ráða hava heimild at binda rættindahavaran eftir undirskrivingarreglunum rættindahavarans. Fráboðarin skal harafturat hava eftirlit við, at tann sum sambært tingbókini er heimilaður, hevur bundið seg sum nevnt í tí talgilda skjalinum, og tað skal síggjast av fráboðanini, at fráboðarin hevur framt eftirlitið.

Ásetingin hevur við sær, at fráboðarin ikki í sambandi við fráboðan um talgilding av veðbrøvum skal senda inn viðkomandi skjal í frumriti til Tinglýsingina. Grundgevingin fyri ásetingina er, at ein góðkendur fráboðari ofta vil vera ein peningastovnur, sum longu hevur ognað sær skjølini. Peningastovnarnir hava nógv veðbrøv í varðveitslu og tað tykist óneyðugt, at øll veðbrøv skulu sendast Tinglýsingini til talgildingar. Føroyskir peningastovnar, sum eru góðkendir fráboðarir, eru førir fyri at tryggja, at veðbrøvini eftir talgilding verða gjørd til einkis, soleiðis at misbrúk ikki kann fremjast orsakað av síðuleypandi nýtslu av pappírsveðbrævinum og veðbrævinum, sum er talgilt.

Um fráboðarin gevur skeiva váttan um at hava viðkomandi skjal í frumriti i hendi, kann fráboðarin ábyrgdast fyri tap, sum stavar frá skeivu váttanini.

Mælt verður til at seta eina áseting í *stk. 10,* eftir hvørji ein rættindihavari, sum hevur ræðistikið ognarveðbrævið, eftir áheitan frá veðsetara ella øðrum rættindihavara skyldu at viðvirka til talgilding av ognarveðbrævinum eftir stk. 8. Grundarlagið fyri ásetingina er, at ásetingin í stk. 8, 1. pkt. setir krav um, at ognarveðbrævið í frumriti skal sendast til Tinglýsingina, áðrenn talgilding av veðbrævinum kann fremjast. Uttan ásetingina kann ein fyrri hondveðsetari, sum hevur ognarveðbrævið í varðveitslu, í 5 ára tíðarfreistini kunna forða fyri talgilding av ognarveðbrævinum, og soleiðis forða ognaranum av veðsetti lutinum at stovna nýggj rættindi í ognarveðbrævinum.

Ásetingin áleggur fyrra handveðhavaran, sum ikki ynskir at luttaka í talgildingini av ognarveðbrævinum, at viðvirka til talgildingina, undir hesum við at handa ognarveðbrævið og upplýsa um møguligar aðrar sekunderar rættindihavarar, sum hereftir kunnu fremja neyðuga talgildingina av pappírsognarveðbrævinum undan tinglýsing av sínum undirveðrætti.

Viðvirkar fyrri hondveðhavarin ikki til talgildingina av ognarveðbrævinum kann hann ábyrgdast fyri aðrar rættindihavarar, sum hava verið fyri tapi, orsakað av vantandi viðvirkan.

Eftir uppskotinum til ásetingina í *stk. 11* missir eitt veðbræv á pappíri rættarvirknað, tá tað er broytt til eitt talgilt veðbræv. Við kravinum um, at veðbrævið í frumriti skal sendast Tinglýsingini ella mortifikatión av pappírsognarveðbrøvum í frumriti sum treyt fyri talgilding av ognarveðbrævinum fer misbrúk ikki at kunna fremjast orsakað av síðuleypandi nýtslu av pappírsveðbrævinum og veðbrævinum, sum er talgilt.

Tá eitt veðbræv er talgilt, fær tað í tinglysingarskipanini frámerki um talgildingina.

Mælt verður til at seta eina skiftisáseting í *stk. 12*, eftir hvørji ásetingin í § 15, stk. 6, 2. pkt. í tinglýsingarlógini sum orðað við § 1, nr. 8 í hesum lógaruppskoti ikki er galdandi fyri pappírsskjøl, sum veita veð innan ognarveðbrævsins hámarksupphædd.

Grundarlagið er, at tað ikki er gjørligt hjá t.d. einum innbrotsveðhavara, sum fráboðar síni rættindi til tinglýsingar at upplýsa frammanfyri standandi veðrættindi í ognarveðbrævinum ella innan ognarveðbrævsins hámarksupphædd, so leingi ognarveðbrævið ikki er talgilt. Neyðugar upplýsingarnar framganga enn ikki av tingbókini, akfarsbókini ella persónbókini.

Í *stk. 13* verður mælt til at heimila landsstýrisfólkinum at áseta nærri reglur um krøv til fráboðanina í samband við broyting av pappírsveðbrøvum til talgild veðbrøv.

Mælt verður til at seta eina áseting í *stk. 14*, eftir hvørji tinglýsing av rættindum eftir stk. 2, 1. pkt. og stk. 6, 1. pkt. inntil 5 ár frá gildiskomu lógarinnar kann fara fram uttan avgjald. Grundarlagið fyri ásetingini er lógarásetta kravið um at talgilda ognarveðbrøv og at eggja til, at rættindihavarar, sum nevndir í stk. 1, broyta vanlig veðbrøv til talgild veðbrøv. Tað er ein fyritreyt fyri avgjaldsfríari talgilding av veðbrøvum, at talan einans er um talgilding. Tað ber til dømis ikki til í sambandi við talgildingini av veðbrævinum at fremja broytingar í tí galdandi veðbrævinum.

Umhvørvismálaráðið, dagfesting.

**Ingilín Didriksen Strøm**

landsstýriskvinna

/ Pól E. Egholm

**Yvirlit yvir fylgiskjøl:**

Fylgiskjal 1: Javntekstur - Løgtingslóg um tinglýsing

Fylgiskjal 2: Javntekstur - Lov om Gældsbreve

Fylgiskjal 3: Javntekstur - Løgtingslóg um tinglýsingargjøld v.m.

Fylgiskjal 4: Javntekstur - Løgtingslóg um tinglýsingaravgjald